ישיבת מליאה, כנסת 25, פרוטוקול מספר 132, 2024-01-01 00:00

אמיר אוחנה: חברות וחברי הכנסת, אני פותח את ישיבת הכנסת היום, יום שני כ' בטבת התשפ"ג, 1 בינואר 2024

אמיר אוחנה:       הודעה למזכיר הכנסת, בבקשה

דן מרזוק: ברשות יושב-ראש הכנסת, אני מתכבד להודיעכם, כי הונחו היום על שולחן הכנסת –     הצעות חוק לדיון מוקדם – החל בהצעת חוק פ/4158/25 וכלה בהצעת חוק פ/4167/25: הצעת חוק-יסוד: הממשלה (תיקון – חובת מינוי ממלא מקום ראש הממשלה), מאת חבר הכנסת יואב סגלוביץ'; הצעת חוק הביטוח הלאומי (תיקון – הארכת תקופת הזכאות למענק עבודה מועדפת בחקלאות ובבנייה) (הוראת שעה), התשפ"ד–2024, מאת חברי הכנסת גלעד קריב, קארין אלהרר, קטי קטרין שטרית, יואב סגלוביץ', רם בן ברק ועידן רול; הצעת חוק הדחת נציג ציבור התומך במאבק מזוין נגד מדינת ישראל (תיקוני חקיקה), התשפ"ד–2024, מאת חברי הכנסת עודד פורר, יבגני סובה, שרון ניר, יוליה מלינובסקי וחמד עמאר; הצעת חוק כלי הירייה (תיקון – פיקוח פרלמנטרי), התשפ"ד–2024, מאת חברי הכנסת יואב סגלוביץ', מיקי לוי, קארין אלהרר וגלעד קריב; הצעת חוק-יסוד: ברית החיים, מאת חבר הכנסת אריאל קלנר; הצעת חוק הירושה (תיקון – הורשת זכויות דיגיטליות), התשפ"ד–2024, מאת חבר הכנסת ארז מלול; הצעת חוק העונשין (תיקון – החמרת ענישה בעבירות ממניע גזעני), התשפ"ד–2024, מאת חבר הכנסת אחמד טיבי; הצעת חוק משפחות חיילים שנספו במערכה (תגמולים ושיקום) (תיקון – הכרה בארוסות חיילים שנספו במערכה), התשפ"ד–2024, מאת חברת הכנסת מירב כהן; הצעת חוק העבירות המינהליות (תיקון – הפחתת תוספת הפיגור על אי-תשלום קנס), התשפ"ד–2024, מאת חבר הכנסת אחמד טיבי; הצעת חוק ההתגוננות האזרחית (תיקון – פיקוח על מקלטים משותפים), התשפ"ד–2024, מאת חברי הכנסת ינון אזולאי, עודד פורר וזאב אלקין

דן מרזוק:     לקריאה ראשונה, מטעם הממשלה: הצעת חוק עובדים זרים (תיקון מס' 24) (פיקדון לעובדים זרים), התשפ"ד–2023

דן מרזוק:      מסקנות הוועדה לביטחון לאומי בעקבות דיון מהיר בהצעתם של חברי הכנסת משה טור פז ואפרת רייטן מרום בנושא: נוהלי פתיחה באש והיערכות כוחות הביטחון לנוכחות אזרחים חמושים באירועי טרור

דן מרזוק:       מסקנות ועדת הכלכלה בעקבות דיון מהיר בהצעתם של חברי הכנסת סימון מושיאשוילי, שלי טל מירון ויבגני סובה בנושא: מצוקתם של אנשי המילואים, וביניהם בעלי העסקים ובעלי העסקים הקטנים, מול התנהלות הבנקים

דן מרזוק:      הודעת שר הרווחה והביטחון החברתי על מסקנות הוועדה לביטחון לאומי בעקבות דיון מהיר בהצעתם של חברי הכנסת מירב בן ארי, עופר כסיף, שרון ניר, יונתן מישרקי, פנינה תמנו ואפרת רייטן מרום בנושא: חלוקת הנשק ללא מעורבות של משרד הרווחה והביטחון החברתי עלולה להחריף את האלימות בתוך המשפחה

דן מרזוק:       תקנות שעת חירום (חרבות ברזל) (פגישה עם עורך דין של עצור בעבירת ביטחון) (תיקון), התשפ"ד–2023

דן מרזוק:      המלצת ועדת הפנים והגנת הסביבה לעניין צו לדחיית הבחירות הכלליות לרשויות המקומיות (קביעת המועד הנדחה), התשפ"ד–2023

דן מרזוק:  תודה

אמיר אוחנה: תודה למזכיר הכנסת

אמיר אוחנה: חברי הכנסת, הנושא הראשון על סדר-היום יהיה נאומים בני דקה

אמיר אוחנה:  חברי הכנסת המבקשים לנאום יצביעו כעת

אמיר אוחנה:  עד שאקבל לידיי את הרשימה, אם את כבר עומדת, חברת הכנסת מירב בן ארי – בבקשה, ראשונת הדוברות

מירב בן ארי: תודה, אדוני היושב-ראש

מירב בן ארי:  אני רוצה להקריא את הסיפור של אביבה סיגל מכפר עזה, שהייתה 51 יום בשבי: היו רגעים שהייתי בטוחה שאני הולכת למות, כולנו הולכים למות שם, במנהרה בעזה

מירב בן ארי:  האוויר היה קשה לנשימה, וחלק מהזמן לא הצלחנו אפילו לדבר בשקט, כי פשוט לא היה חמצן

מירב בן ארי:  היה אסור לבכות, היה אסור לדבר, רק ללחוש, וגם את זה לא תמיד

מירב בן ארי:  שעות של שקט, דממה

מירב בן ארי:  51 ימים הייתי בעזה, וחשבתי בכל ליבי שאין סיכוי שאראה את המשפחה שלי שוב

מירב בן ארי:  חשבתי ששכחו אותנו

מירב בן ארי:  שאף אחד לא מחפש אותנו

מירב בן ארי:  בימים האחרונים התחלתי להתעורר באמצע הלילה ולא להצליח לחזור לישון

מירב בן ארי:  נזכרתי ברגעי האימה, בהתעללות, בהשפלה, בעיקר בפחד המוות שהרגשנו שם על בסיס קבוע

מירב בן ארי:  קית' בעלי עוד שם, ואני לא מצליחה להבין איך אני יכולה לנשום, איך לאכול ואיך לחיות, כשאני פה והוא שם

מירב בן ארי:  אין לי עוד כוחות

מירב בן ארי:  אני פוחדת להתעורר מחר בבוקר ולהבין שעוד יום מתחיל ואין לי איך להחזיר את בעלי הביתה

מירב בן ארי:  אני פוחדת לדמיין מה עובר עליו שם ובאיזה תנאים הוא מוחזק

מירב בן ארי:  51 יום פחדתי בשבי חמאס, ועכשיו על אדמתי, בארצי, אני ממשיכה לפחד בכל דקה של היום

מירב בן ארי:  תודה

אמיר אוחנה: תודה רבה לחברת הכנסת בן ארי

אמיר אוחנה:  כעת יעלה ויבוא חבר הכנסת ואליד אלהואשלה

אמיר אוחנה:  אחריו – חברת הכנסת דבי ביטון

וליד אל-הואשלה: מכובדי היושב-ראש, חבריי חברי הכנסת, ברצוני לנצל הזדמנות זו כדי לאחל לסטודנטים שפתחו סוף-סוף את השנה האקדמית המון הצלחה, במיוחד אחרי התקופה הקשה והלחוצה שעברנו

וליד אל-הואשלה:  (אומר דברים בשפה הערבית, להלן תרגומם: הסטודנטים הערבים שלנו באוניברסיטאות ובמוסדות להשכלה גבוהה, אין ספק שאתם עברתם תקופה קשה, שהיו בה רדיפות והצקות, אם באוניברסיטאות ואם במכללות או במעונות

וליד אל-הואשלה:  אך זה לא הוריד מהנחישות שלכם ולא הוריד מההתעקשות שלכם לממש את ההצלחה

וליד אל-הואשלה:  בהצלחה, בעזרת האל

וליד אל-הואשלה: ) תודה

אמיר אוחנה: תודה רבה

אמיר אוחנה:  חברת הכנסת דבי ביטון

אמיר אוחנה:  ואחריה – חבר הכנסת סימון דוידסון

דבורה ביטון: כבוד היושב-ראש, כנסת נכבדה, כמובן אני אפתח את דבריי בברכה ותפילה להשבת החטופים

דבורה ביטון:  אני משתתפת בצער המשפחות ומתפללת לשלומם של החיילים

דבורה ביטון:  אמש הוצג לנו, תושבי העוטף העקורים, איזשהו מתווה לחזרה לבית

דבורה ביטון:  המתווה אומר שעד 29 בפברואר אנחנו נוכל לשהות מחוץ לבית

דבורה ביטון:  היה ונחליט לשוב הביתה, זה יגרום לכך שלא נוכל אחר כך לצאת לאיזושהי הפוגה בהמשך

דבורה ביטון:       אני רוצה לומר כתושבת העיר שההצעה והניסיון לתת איזשהו מענק מדומה לנפש שלנו היא הצעה בזויה מבחינתי

דבורה ביטון:  ברגע שתושבים יחליטו להתחיל לשוב הביתה, חשוב לזכור שהאנשים האלה עם רקע רגשי מאוד קשה

דבורה ביטון:  אז אולי הם ילכו יום, יומיים, יחזרו חזרה למלון, יאספו כוחות וכו'

דבורה ביטון:  ולכן אני מאוד מבקשת ומודיעה כאן, שאנחנו, העקורים לפחות, לא נקבל שום הצעה שלא תבטיח את ביטחוננו

דבורה ביטון:  אנחנו רוצים גם לדעת מה מסתתר מאחורי ההצעה הזו, ומה מצבנו הביטחוני וכמה מבטיחים את הביטחון

דבורה ביטון:  תודה

אמיר אוחנה: תודה רבה

אמיר אוחנה:  חבר הכנסת סימון דוידסון, ואחריו – חבר הכנסת משה סולומון

סימון דוידסון: תודה רבה, אדוני היושב-ראש

סימון דוידסון:  ככה, מתחת לפני השטח, מתעוררת בעיה שהייתה גם לפני כן בעיה גדולה מאוד במדינת ישראל, אבל היא מעצימה מאוד בתקופת המלחמה – הנושא של התמכרות לסמים ואלכוהול

סימון דוידסון:  מה שקורה היום, בגלל המצב הנפשי הרבה מאוד הולכים אל הטיפה המרה או אל הסם, ולמדינת ישראל לצערי אין מענה להתמכרויות

סימון דוידסון:       אתמול ביקרתי ברטורנו בבית שמש

סימון דוידסון:  מרכז מדהים באמת, שמנהל אותו הרב איתן אקשטיין

סימון דוידסון:  מרכז שמטפל במצב הכי קשה של נוער שמגיע אל הסם

סימון דוידסון:  לצערי הרב אין הרבה מקומות כאלו במדינת ישראל, ואני אומר לכם למה

סימון דוידסון:  גלעד ארדן, בזמנו, ביטל את הרשות למניעת סמים ואלכוהול, הרשות שהייתה כל כך חשובה במדינת ישראל, והכניס אותה לתוך המשרד לביטחון פנים – עכשיו זה לאומי

סימון דוידסון:  זה כמעט לא פעיל, כמעט לא קיים, עם תקציבים דלים

סימון דוידסון:       אני שמח שהשר ארבל נמצא פה, כי אתה אחד מהבודדים שיכול לעשות מהלך – חייבים להחזיר את הרשות למניעת סמים ואלכוהול

סימון דוידסון:  המצוקה בקרב בני הנוער גדולה וחמורה, ותחריף

סימון דוידסון:  חייבים להציל אותם

סימון דוידסון:  תודה רבה

אמיר אוחנה: תודה רבה

אמיר אוחנה:  חבר הכנסת משה סולומון, ואחריו – חבר הכנסת יאסר חוג'יראת

משה סולומון: אדוני היושב-ראש, אנחנו נמצאים כעת בעיצומה של מלחמה על עצמאותו המחודשת של עם ישראל בארצו, שבמסגרתה אנו סופגים אבדות קשות

משה סולומון:  בתוך כל האובדן הזה, אבקש לציין את הקהילה האתיופית, שהקריבה את טובי בניה ובנותיה, הן בשבת של שמחת תורה, בסיפורי גבורה מפעימים שאנו נחשפים אליהם, ובעיקר כעת, במהלך הקרבות ברצועת עזה

משה סולומון:  חלקם דור שני לעולים, נולדו כאן לתוך הבית הישראלי והציוני שינקו מהבית והקהילה, וחלקם זכו לעלות בעצמם

משה סולומון:       הקהילה האתיופית כספה להגיע לכאן, לארץ הקודש, וחלקם אף זכו להגשים את החלום תוך אבדות רבות בדרך

משה סולומון:  הקהילה האתיופית השתלבה בחברה הישראלית במגוון תחומים מובילים ובתפקידים שונים בצבא ובמערכת הביטחון, ומהווה נדבך חשוב בקיום המדינה

משה סולומון:       רק לסבר את האוזן, בני הקהילה מונים כ-2% מסך האוכלוסייה, בעוד – הנופלים מבני הקהילה מכוחות הביטחון עומד על פי שניים – כ-4%

משה סולומון:  20 נופלים, שמאחורי כל אחד מהם סיפור גבורה עוצמתי ומעורר השראה

משה סולומון:  את הנאומים הבאים אקדיש כל פעם להעלות על נס את אחד מהקדושים ולספר את סיפורו, את רוח הגבורה והדרך המיוחדת שהגיבורים הללו השאירו לנו

משה סולומון:  לזכרם נמשיך לבנות עתיד משותף יחד, מול אויבנו הקמים עלינו

משה סולומון:  תודה רבה

אמיר אוחנה: תודה רבה

אמיר אוחנה:  חבר הכנסת יאסר חוג'יראת, ואחריו – חברת הכנסת אימאן ח'טיב יאסין

יאסר חוג'יראת: כבוד יושב-ראש הכנסת, חבריי חברי הכנסת, בדיוק לפני שנה עמדתי כאן, באחד הנאומים הראשונים שלי בבית הזה, וזעקתי את זעקתם של ילדים החולים במחלה הנדירה PFIC

יאסר חוג'יראת:  במחלה הזו מצטברים מלחי המרה בכבד, דבר שגורם לגרד בלתי נסבל לתינוקות הרכים – הם מגרדים עד שלפעמים יוצא דם מגופם, וגורם לפיגור התפתחותי וחוסר שינה

יאסר חוג'יראת:  הטיפול הקיים היום הוא השתלת כבד, או טיפול תרופתי שאינו נכלל בסל התרופות

יאסר חוג'יראת:  רוב הילדים החולים במחלה נפטרים בעשור השני לחייהם

יאסר חוג'יראת:  היום פגשתי את נסים אבו עביד, בן שנה וחמישה חודשים מלקיה, והוריו זיאד ויסמין, זוג צעיר, שהילד הראשון שלהם, נסים, הוא סובל ממחלת PFIC

יאסר חוג'יראת:  אני פגשתי גם את המנכ"לית וחברי עמותת ניסאן, שמלווים אותם, שנמצאים כאן ביציע

יאסר חוג'יראת:  ההורים של נסים סיפרו לי ולחבריי לסיעה על הסבל שהם עוברים בגלל המחלה של נסים

יאסר חוג'יראת:  נסים לא ישן בלילות מרוב גירודים, והדאגה שלהם אין-סופית מהפתרון הקיים היום, שזה השתלת כבד

יאסר חוג'יראת:      מחלות נדירות אינן מבחינות בין יהודים לערבים, והמחלה פוגעת בילדים בשתי החברות, ומביאה לאחדות גורל של משפחות

יאסר חוג'יראת:  ילד חולה במשפחה משנה את סדר-היום של ההורים והאחים

יאסר חוג'יראת:  בשנה שעברה זעקתי על העוול שלראשונה יש תרופה למחלה הקשה הזו, והיא נמנעת מהילדים הקטנים וחסרי הישע הללו

יאסר חוג'יראת:  לצערי, זעקתי לא נשמעה, והתרופה לא הוכללה בסל התרופות בשנה שעברה

יאסר חוג'יראת:  כיום המשפחות מטפחות שוב תקווה לכניסת התרופה לסל של שנת 2024

יאסר חוג'יראת:  אני מקווה שוועדת הסל תשכיל ותכניס את התרופה הזאת לסל התרופות

יאסר חוג'יראת:  תודה

אמיר אוחנה: תודה רבה

אמיר אוחנה:  חברת הכנסת אימאן ח'טיב יאסין

אמיר אוחנה:  אחריה – חבר הכנסת ווליד טאהא

אימאן ח'טיב יאסין: צוהריים טובים

אימאן ח'טיב יאסין:  באמצע כל החושך מסביב, סוף-סוף, ניצוץ של תקווה

אימאן ח'טיב יאסין:  אתמול נפתחה שנת הלימודים האקדמית, וכאן אני רוצה לאחל לכל הסטודנטים שנה מוצלחת ופורייה

אימאן ח'טיב יאסין:  תרשו לי לפנות בערבית

אימאן ח'טיב יאסין:  (אומרת בערבית: לבניי הסטודנטים, אני מאחלת לכם שנת לימודים פורייה, מלאה בהצלחות ומימוש עצמי

אימאן ח'טיב יאסין: )     כבוד היושב בראש, אני רוצה להתריע בפניך על התמונות הקשות שראינו אתמול, של סטודנטים עם נשק ארוך שמתהלכים בתוך האוניברסיטאות

אימאן ח'טיב יאסין:  אני חושבת שתמונות אלה הן קשות, והן לא ראויות להיות במקום הזה

אימאן ח'טיב יאסין:  צריך להיות זהירים מההשלכות של דבר כזה בתוך האוניברסיטאות

אימאן ח'טיב יאסין:  תודה רבה

אמיר אוחנה: חבר הכנסת ווליד טאהא, בבקשה

אמיר אוחנה:  אחריו – חבר הכנסת בועז טופורובסקי

וליד טאהא: כבוד היושב-ראש, בהמשך להחלטת הממשלה לנצל את הארכה שאפשר לה החוק ולדחות את הבחירות בעוד חודש, ובהמשך להחלטת הוועדה לאשר את הצעת הצו שהגישה הממשלה, אני רוצה לדבר על סוגיה מאוד קשורה בחברה הערבית, שהינה חמישית מסך כל אוכלוסיית המדינה – הסיבוב השני של הבחירות, ביישובים שבהם הבחירות לא יוכרעו בסיבוב הראשון, ייפול אל תוך חודש רמדאן, וזה תהליך בלתי אפשרי לקיים אותו במהלך צום הרמדאן

וליד טאהא:  על כן, אני בקשר עם שר הפנים, עם שר המשפטים, עם יו"ר ועדת הפנים

וליד טאהא:  צריך לקבל החלטה לקבוע את 10 במרץ, יום לפני חודש רמדאן, כמועד לסיבוב השני של הבחירות לרשויות המקומיות

וליד טאהא:  תודה רבה

אמיר אוחנה: תודה

אמיר אוחנה:  חבר הכנסת בועז טופורובסקי

אמיר אוחנה:  אחריו – חברת הכנסת שלי טל מירון

בועז טופורובסקי: כבוד היושב-ראש, חברי וחברות הכנסת, שנת 2023 הייתה אחת השנים הגרועות במדינת ישראל בהרבה מאוד מובנים, גם בתאונות הדרכים

בועז טופורובסקי:  זו השנה הכי מדממת בעשור האחרון

בועז טופורובסקי:  הכי הרבה הרוגים; שיא במספר הילדים ההרוגים בדרכים; ושיא במספר ההרוגים מאופניים ובכלל כלים חשמליים

בועז טופורובסקי:      מדינת ישראל נכשלה גם במאבק בתאונות הדרכים

בועז טופורובסקי:  ואפשר גם להבין את זה – אין תוכנית רב-שנתית

בועז טופורובסקי:  מדי פעם מתקבלות תוכניות שלא מיושמות, או מתבטלות

בועז טופורובסקי:  אין יו"ר רלב"ד, אין מנכ"ל הרלב"ד, והדרך והצורה הזאת לא יכולות להישאר

בועז טופורובסקי:  לסיכום 2023 – 359 הרוגים בכבישי ישראל, שישה מהם רק בשבוע האחרון

בועז טופורובסקי:  תודה

אמיר אוחנה: תודה רבה

אמיר אוחנה:  חברת הכנסת שלי טל מירון

אמיר אוחנה:  אחריה – חבר הכנסת אבי מעוז

שלי טל מירון: תודה רבה, אדוני היושב-ראש

שלי טל מירון:  אני רק רוצה לפתוח בכך ש-87 ימים שהאהובים שלנו, המשפחות, ההורים, הילדים, האחים, האחיות, בשבי

שלי טל מירון:  ואני חושבת שחשוב שנפתח כל מליאה, כל ועדה, כל ריאיון בתקשורת, כל במה של כל נבחר ונבחרת ציבור בבית הזה, ולהזכיר לכולם שהם עדיין שם, ואנחנו רוצים אותם בבית כמה שיותר מהר, בחיים – עכשיו

שלי טל מירון:  תודה רבה

אמיר אוחנה: תודה רבה

אמיר אוחנה:  חבר הכנסת אבי מעוז

אמיר אוחנה:  אחריו – חבר הכנסת יצחק קרויזר

אבי מעוז: תודה, אדוני היושב-ראש

אבי מעוז:  נאום הנדסת תודעה מס' 100, והפעם על תודעת האויב ותודעה עצמית

אבי מעוז:  פרעה הרשע הנדס לעמו את התודעה כאילו שיעבוד עם ישראל יחליש וימעט אותו

אבי מעוז:  אבל "כאשר יענו אֹתו – כן ירבה וכן יפרֹץ", וזכינו לגאולה ולחג הפסח

אבי מעוז:  המן הרשע הנדס את תודעת אחשוורוש שמדובר בעם מפוזר ומפורד שכדאי להשמידו, אבל כנגדו – מרדכי כינס את כל היהודים, וזכינו להצלה ולחג הפורים

אבי מעוז:  אנטיוכוס הרשע ניסה להנדס לנו את התודעה ולהפוך אותנו להלניסטים, אבל החשמונאים מסרו נפשם על יהדותם ותורתם, וזכינו לניצחון ולחג החנוכה

אבי מעוז:  הצורר הנאצי, יימח שמו, הנדס את תודעת עמו על הרייך בן אלף השנים ועל עולם נקי מיהודים

אבי מעוז:  אבל הרייך איננו, ומדינת ישראל חיה וקיימת

אבי מעוז:       גם נסראללה וסנוואר ניסו להנדס את תודעתנו ותודעת העולם כאילו אנחנו קורי עכביש, מפורדים וחלשים, שאפשר להכרית מהארץ הזאת

אבי מעוז:  אבל עם ישראל התקבץ והתאחד שוב לאגרוף ברזל מאוחד ועוצמתי

אבי מעוז:       אני ממליץ לכולנו לאמץ ולהפנים את התודעה העצמית, כפי שהגדיר מרן הרב קוק זצ"ל את תהליך שיבת ציון והציונות, וכך הוא הגדיר: "גוי קדוש, סגולת העמים, גור אריה יהודה, נעור מתרדמתו הארוכה, והנה הוא שב אל נחלתו"

אבי מעוז:  תודה

אמיר אוחנה: תודה רבה

אמיר אוחנה:  חבר הכנסת יצחק קרויזר

אמיר אוחנה:  אחריו – חבר הכנסת מנסור עבאס

יצחק קרויזר: אדוני היושב-ראש, התבקשתי להקריא את מכתבה של עדה שגיא, תושבת ניר עוז, שחזרה אלינו לאחר 53 ימים בשבי: ב-7 באוקטובר התעוררתי לעוד בוקר של צבע אדום, או לפחות כך קיוויתי

יצחק קרויזר:  מהר מאוד הבנתי שהסכנה שמסביבי שונה מכל מה שהכרתי – זה היה בוקר של צבע שחור

יצחק קרויזר:  לבד, לבד עם עצמי מול שבעה אנשי חמאס, ראיתי איך הכול משתנה לי מול העיניים

יצחק קרויזר:  המדינה שלי לא הייתה שם; הצבא שלי לא היה שם; הקיבוץ שלי נחרב ונשרף

יצחק קרויזר:  האמנתי שכאן נגמרים לי החיים

יצחק קרויזר:  קיוויתי שלא כל המדינה נכבשה, שלא כולם מובלים כמוני לתוך שטח עזה, שהמשפחה שלי חיה ושלמה, ושיש מי ששומר עליהם עבורי

יצחק קרויזר:  במהלך 53 ימיי בשבי הבנתי שעליי לעשות הכול לא רק כדי לשרוד, אלא כדי לחיות

יצחק קרויזר:  כדי להרגיש שוב את הנשימות של הילדים שלי, ופעימות ליבם של נכדיי

יצחק קרויזר:  עליי לעשות הכול כדי להגיע לרגע שאני בידיים טובות, בטוחות ואוהבות

יצחק קרויזר:  אני בת מזל לכתוב לכם מעל במה זו, ולא לכתוב עוד פתקים בחשכת השבי

יצחק קרויזר:  אני בת מזל להרגיש את מה שהתפללתי בשבילו 53 ימים – חופש, חופש שנלקח ממני באלימות ובכאב, וכל יום בשבי רק הגביר את הכאב והעצים את גודל הייאוש

יצחק קרויזר:  אבל לא כולם בני מזל כמוני

יצחק קרויזר:  לא כולם יכולים להשמיע את קולם

יצחק קרויזר:  זו חובתנו כמדינה לא רק להשמיע את קולם, אלא לעשות הכול כדי להחזיר אותם הביתה בריאים ושלמים עכשיו

יצחק קרויזר:  כל יום שעובר מסכן אותם יותר, ומחליש את הביטחון שלהם בידיעה שיש תקווה ושיש מי שיבוא לשחרר אותם

יצחק קרויזר:  ב-7 באוקטובר הופקרנו והיינו לבד

יצחק קרויזר:  עכשיו זה הזמן שלכם להראות שאנחנו יחד

יצחק קרויזר:  הוציאו אותם מהתופת הזו

יצחק קרויזר:  שחררו אותם

יצחק קרויזר:  עם השאר נסתדר אחר כך

יצחק קרויזר:  עדה שגיא, קיבוץ ניר עוז

יצחק קרויזר:  תודה

אמיר אוחנה: תודה רבה

אמיר אוחנה:  חבר הכנסת מנסור עבאס

אמיר אוחנה:  אחריו – חברת הכנסת קארין אלהרר

מנסור עבאס: אדוני היושב-ראש, כנסת נכבדה, אדוני, היום הוא היום הראשון בשנה האזרחית החדשה, ואתמול פורסמו שני דוחות על ידי עמותת יוזמות אברהם וגם על ידי מרכז אמאן – נתונים על הפשיעה והאלימות

מנסור עבאס:  אנחנו סיימנו את 2023 עם 247 נרצחים – או 246 בהתאם לצורה שבה עורכת העמותה את הדוח – לעומת 106 לפי נתוני המשטרה ב-2022, 111 לפי נתוני מרכז אמאן ב-2022

מנסור עבאס:  זאת עלייה של 120%

מנסור עבאס:  אני לא רוצה לדבר על הבעיה – דיברנו המון על הבעיה – אבל בכנסת הזאת, אדוני היושב-ראש, הוועדות המיוחדות קמו לפני שנה עם הקואליציה חדשה

מנסור עבאס:  יש רק ועדה אחת שלא קמה עד עכשיו, והוועדה הזאת אמורה להיות ועדה מיוחדת

מנסור עבאס:  ביקשתי שהוועדה הזאת תהיה לטובת מיגור הפשיעה והאלימות בחברה הערבית, כמו שהייתה לפני שתי קדנציות

מנסור עבאס:       הוועדה הזאת עבדה מול הוועדה של המנכ"לים, שגיבשה את תוכנית 549 למיגור פשיעה ואלימות

מנסור עבאס:  זה הזמן

מנסור עבאס:  אדוני יושב-ראש הכנסת, חשוב מאוד מבחינתי שתתערב בעצמך בנושא הזה

מנסור עבאס:  לפחות שנקים את הוועדה הזאת, שתחזור לפעול ביחד עם משרדי הממשלה ועם הגורמים הרלוונטיים, תתמקד בנושא הזה

מנסור עבאס:  זאת המחויבות המוסרית, לדעתי, הבסיסית שאנחנו ככנסת יכולים לעשות בשלב הבא

מנסור עבאס:  תודה רבה

אמיר אוחנה: תודה

אמיר אוחנה:  חברת הכנסת קארין אלהרר, ואחריה, אחרונת הדוברות לפרק זה – חברת הכנסת פנינה תמנו, וגם חבר הכנסת רון כץ

אמיר אוחנה:  בבקשה

קארין אלהרר: תודה רבה

קארין אלהרר:  אדוני יושב הראש, כנסת נכבדה, התבקשתי להקריא את עדותה של דיצה הימן שנכתבה על ידי נכדתה נטע מקיבוץ ניר עוז

קארין אלהרר:  היא שוחררה אחרי 53 ימים בשבי: חברות וחברי הכנסת, אני נטע הימן מינה, בתה של דיצה הימן, שנחטפה ב-7 באוקטובר מביתה בקיבוץ ניר עוז – קיבוץ אשר היא הייתה בין מקימיו, במסגרת המשימה הציונית של הקמת יישובים על הגבול

קארין אלהרר:  אימא שלי הופקרה בביתה בשבת בבוקר

קארין אלהרר:  המדינה והצבא כשלו בתפקידם ובחובתם כלפי אזרחית המדינה

קארין אלהרר:  במשך 53 ימים שהתה אימי בתנאים בלתי נסבלים

קארין אלהרר:  אישה בת 84 ללא טיפול תרופתי, עם מעט מאוד מזון

קארין אלהרר:  כפי שהיא הגדירה, אלה היו תנאים של רעב

קארין אלהרר:  ללא מים זורמים בשירותים ובכלל, בתנאים סניטריים נמוכים, כשמטוסי צה"ל חגים מעל ראשה ופצצות נופלות מסביבה

קארין אלהרר:  אימא אומנם חזרה, אבל היא מודאגת מאוד מחבריה ושכניה לקיבוץ שנמצאים שם כבר מעל מ-80 יום בתנאים הירודים הללו – חלקם במנהרות החשוכות והלחות, חלקם מעל האדמה חשופים להפצצות ולסכנות הלחימה

קארין אלהרר:  רק מהקיבוץ שלה, ניר עוז, יש עדיין 30 חטופים, שחלקם מעל גיל 80, ללא תרופות, ללא אוכל ובסכנת חיים מיידית

קארין אלהרר:  אני קוראת לכם מכאן בשמי ובשמה: לחטופים אין זמן

קארין אלהרר:  כל יום הוא סכנת חיים מיידית

קארין אלהרר:  חובתה של המדינה להחזיר אותם בחיים, יהיה המחיר גבוה ככל שיהיה

קארין אלהרר:  תודה

אמיר אוחנה: תודה רבה

אמיר אוחנה:  חברת הכנסת פנינה תמנו

אמיר אוחנה:  אחריה, אחרון הדוברים – חבר הכנסת רון כץ

פנינה תמנו: אדוני היושב-ראש, כנסת נכבדה, אני רוצה להקריא את עדותה של שרון קוניו מניר עוז, שהייתה 52 יום בשבי חמאס: בשבת השחורה, לאחר ייאוש, פחד תהומי וסכנה ממשית לחיינו, נחטפנו בברוטליות ותחת איומי נשק על ידי החמאס, אני, בעלי דוד קוניו, בנותינו התאומות בנות השלוש אמה ויולי, אחותי דניאל ואחייניתי אמיליה

פנינה תמנו:  את השבי אי-אפשר בכלל לתאר

פנינה תמנו:  חוויתי קריסות נפשיות ופיזיות, התקפי חרדה והתקפי טיקים שלא חוויתי בעבר

פנינה תמנו:  הייאוש שם הוא אין-סופי

פנינה תמנו:  ההרגשה שוויתרו עלינו התגברה מיום ליום

פנינה תמנו:  לא משנה כמה עדויות תשמעו, לעולם לא תצליחו להבין איך זה להיות שם אפילו דקה

פנינה תמנו:  לעומתכם, יש שם 133 אנשים שכן יודעים – מיואשים, חולים, עצובים ומפוחדים, שרק רוצים לחזור למשפחה שלהם

פנינה תמנו:  כל יום שאתם מחכים ומתמהמהים זה עוד יום שחייהם עלולים להסתיים בשבי הארור הזה

פנינה תמנו:       היא מבקשת: תחזירו את בעלי, תחזירו את כולם עכשיו

אמיר אוחנה: תודה לגברתי

אמיר אוחנה:  חבר הכנסת רון כץ, בבקשה

רון כץ: תודה רבה, אדוני

רון כץ:  כנסת נכבדה, הבוקר קיבלתי פניית ציבור מאשתו של מילואימניק שנמצא כבר מעל 80 ימים בלחימה בעזה

רון כץ:  היא ביקשה דבר פשוט

רון כץ:  היא ביקשה שרשויות המדינה יפנו אליהם, כי הם לא יודעים מה מגיע להם

רון כץ:  אני חושב שזה משהו שאנחנו מפספסים בבית הזה

רון כץ:  עושים פה דברים, ורשות המיסים עושה דברים, והרבה מאוד משרדים פועלים בנפרד, אבל המילואימניקים שבשטח, 1

רון כץ:  אין להם זמן בשביל לדעת מה מגיע להם; 2

רון כץ:  אין להם את היכולת להתמודד מול הביורוקרטיה

רון כץ:       אז אני מעלה פה בבית הזה ומבקש שירימו את הכפפה: לאגד את כל מה שמגיע למילואימניקים האלה ויגיעו אליהם באמצעות הודעה, באמצעות מישהו בשטח – בדרך כלשהי, כי מאוד מאוד קשה להם

רון כץ:  שבעתיים קשה למילואימניקים, שהם בעלי עסקים עצמאיים שקורסים

רון כץ:  אחרי שהם יסיימו את הלחימה בעזה, הם יצטרכו להילחם על הבית ועל העסקים שלהם

רון כץ:  תודה רבה

אמיר אוחנה: תודה לאדוני

אמיר אוחנה: חברי הכנסת, הנושא הבא על סדר-היום: החלטת הממשלה בהתאם לסעיף 31(א) לחוק-יסוד: הממשלה, למנות את השר אלי כהן לתפקיד שר האנרגיה והתשתיות במקום השר ישראל כץ, ולמנות את השר ישראל כץ לתפקיד שר החוץ במקום השר אלי כהן

אמיר אוחנה:      אני מזמין את כבוד השר אופיר אקוניס להציג את החלטת הממשלה

אמיר אוחנה:  עד עשר דקות לרשותך, אדוני, בבקשה

אופיר אקוניס: תודה, אדוני היושב-ראש

אופיר אקוניס:  חברות וחברי הכנסת, אני הקשבתי קשב רב לכמה מן הנאומים בני דקה

אופיר אקוניס:  אני מבקש להתייחס בקצרה

אופיר אקוניס:  חברת הכנסת שלי מירון הציעה, ובצדק, לפתוח כל ישיבת מליאה, ועדה, או דיון כלשהו בכנסת, במליאתה ובוועדותיה, באזכור של החטופים

אופיר אקוניס:  אני חושב שהדבר הוא נכון, רצוי

אופיר אקוניס:  אנחנו כולנו מתפללים לשלומם, וגם פועלים כדי להחזיר אותם במהרה לביתם

אופיר אקוניס:       באותה נשימה, חברת הכנסת מירון, חיזוק ענק לכוחותינו בים, באוויר וביבשה, שעושים עבודה כבירה בכמה וכמה גזרות

אופיר אקוניס:  דבר שלא זכור, אדוני היושב-ראש, שנים ארוכות, בכמות כזאת של גזרות, בצפון, בצפון-מזרח, בדרום בשתי חזיתות: בזירת ים סוף ובזירת הדרום, וגם בשומרון וביהודה

אופיר אקוניס:       למשפחות החטופים והחטופות, אשר אנחנו מרבים כולנו להיפגש איתם, חיזוק גדול בשם הממשלה, בשם האופוזיציה, בשם כנסת ישראל ובשם כל אזרחי ישראל

אופיר אקוניס:       אני מודה לך

אופיר אקוניס:  אני באמת חושב שדיברת דברי טעם, ואני חושב שאין איש שחולק על הדבר

אופיר אקוניס:      הערה לחבר הכנסת רונן כץ

אופיר אקוניס:  הערה נכונה, חשובה, אמיתית

רון כץ: רון כץ

אופיר אקוניס: סליחה

אופיר אקוניס:  חבר הכנסת רון כץ

אופיר אקוניס:  גם רונן שם יפה

אופיר אקוניס:  רון שם יפה, רונן שם יפה

אופיר אקוניס:       אני חושב שאתה צודק

אופיר אקוניס:  הדברים מגיעים גם אליי

אופיר אקוניס:  חוסר הידע לגבי שורת ההטבות שכבר אושרו – בממשלה ולאחר מכן בוועדות הכנסת – ואלה שעוד יאושרו

אופיר אקוניס:  הרי אנחנו מתכוונים – אינני יודע אם ביום ראשון הקרוב או ביום ראשון בעוד פחות משבועיים – לאשר בממשלה, ולאחר מכן אתם, חברות וחברי הכנסת, תידרשו לאשר בוועדות הכנסת את ההטבות למילואימניקים

אופיר אקוניס:      זו חבילה די גדולה, בהיקף של כמעט 10 מיליארד שקלים

אופיר אקוניס:  אני מסכים לחלוטין, שהדברים צריכים לבוא לידי ביטוי בידיעה של הדבר; הם צריכים לדעת ולקבל את מה שמגיע להם

אופיר אקוניס:  זה מגיע להם בדין

אופיר אקוניס:  חלקם לא ראו את הבית מ-7 באוקטובר – את הילדים הרכים, את הילדות, את התינוקות, את הרעיות, את בנות ובני הזוג

אופיר אקוניס:  אני חושב שגם ההערה הזאת היא אכן אמירה נכונה והערה נכונה

אופיר אקוניס:       אדוני היושב-ראש, חברות וחברי הכנסת - - -      

הפנים משה ארבל: בפרק הזמן הזה שבו אתה מדבר על נושא אחר, אני בטוח שבינתיים השר כהן עושה עוד פעילות דיפלומטית

אופיר אקוניס: אין שאלה

אופיר אקוניס:  והינה, שר הפנים, אני ניגש לנושא שעל סדר-היום

אופיר אקוניס:  ובכן, אני מתכבד להודיע לכנסת, כי הממשלה החליטה, בהתאם לסעיף 31(א) לחוק-יסוד: הממשלה, למנות את השר אלי כהן, לתפקיד שר האנרגיה והתשתיות, במקום השר ישראל כץ; ולמנות את השר ישראל כץ, לתפקיד שר החוץ, במקום השר אלי כהן

אופיר אקוניס:  בהתאם לסעיף האמור לחוק-היסוד, מבקשת הממשלה להביא את ההחלטות לאישורה של הכנסת

אלעזר שטרן: מתי הממשלה החליטה על זה?      

אופיר אקוניס: זאת הזדמנות טובה, אדוני היושב-ראש, להודות לשניים

אופיר אקוניס:  לשר החוץ היוצא, אשר עשה פעילות אדירה עד 7 באוקטובר, ב-7 באוקטובר ועד היום הזה

אופיר אקוניס:  ממש פעילות דיפלומטית, הייתי אומר, כמעט חסרת תקדים, במדינות רבות בעולם

אופיר אקוניס:  הוא הביא לכאן נציגים רבים, הראה להם את אשר עוללו השטנים הנאציים, בעוטף עזה, באופקים, בשדרות

אופיר אקוניס:  הוא הסביר להם היטב את המצב בצפונה של ארצנו ובגזרות האחרות

אופיר אקוניס:  ועשה פעילות נמרצת עם הרבה מאוד אנרגיה

אופיר אקוניס:  ולשר האנרגיה, שעשה את אותם הדברים במשרד האנרגיה במשך שנה בדיוק של כהונה שם, ברפורמות גדולות מאוד, יסודיות, חשובות, עם נגיעה אדירה בכל הרשויות המקומיות באשר הן

אופיר אקוניס:  ובכן, תודה לשר החוץ היוצא ותודה לשר האנרגיה היוצא

יוראי להב-הרצנו: אם לשיטתך הם היו כל כך טובים, למה להחליף אותם?      

אלעזר שטרן: זאת אותה ישיבת ממשלה שבה דיברו על הטייסים? אותה ישיבת ממשלה שהשתתפתם בה, שככה דיברו על הטייסים שלנו?      

אמיר אוחנה: חבר הכנסת שטרן, תודה

אופיר אקוניס: חברי הכנסת שטרן ויוראי להב הרצנו, אני אומר כך: לשאלתכם, קודם כול, אם ייתן לי היושב-ראש את הזמן למלא סקירה על כל משרדי הממשלה, ובהם משרד - -      

אלעזר שטרן: תדבר על הטייסים, תנסה לתקן

אמיר אוחנה: חבר הכנסת שטרן

אופיר אקוניס: - - המדע והטכנולוגיה והחדשנות, אשר אני עומד בראשו, הזמן קצר והמלאכה מרובה והשרים מחכים להצבעת האמון

אופיר אקוניס:       לעניין הדברים שאתה העלית: ראש הממשלה עשה את זה אתמול, חבריי, ואני, ואני בטוח בשם השרים כהן, כץ, השר ארבל וכל חברי הממשלה, מגנים את המתקפה

אופיר אקוניס:  אגב, היא הייתה שאלה שהתפרשה כמתקפה

אופיר אקוניס:  ואם כך הובן, הדבר הזה – אני אומר כאן מעל בימת הכנסת – ראוי לכל גינוי

גלעד קריב: למה ראש הממשלה לא אמר את זה בישיבה?      

אופיר אקוניס: כוחות האוויר, כוחות היבשה, כוחות הים והכוחות המיוחדים עושים, כולם ביחד – ביחד וכל אחד לחוד – עבודה כבירה

גלעד קריב: למה ראש הממשלה לא אמר את זה בישיבה?      

אלעזר שטרן: למה שתקתם?      

גלעד קריב: - - - את האלוף

אופיר אקוניס: אתה יודע את כל הדברים שנאמרו בישיבה? את כל הדברים שנאמרו בישיבה אתם יודעים?      

אלעזר שטרן: למה שתקתם?      

אמיר אוחנה: חברי הכנסת, הערתכם נשמעה, תודה

אופיר אקוניס: לא רק הערתו נשמעה, גם נתקבלה תשובה

אופיר אקוניס:  הדברים אשר נאמרו שהייתה בהם האשמה כלשהי, או בצורת שאלה, הם ראויים לגינוי, ואנחנו גינינו אותם גם בישיבת הממשלה, ואני מגנה אותם גם כאן

אופיר אקוניס:  אני אומר את הדבר הבא ואני אחזור עליו

אופיר אקוניס:  התחלתי את הדברים, חבר הכנסת שטרן, באחדות מקיר אל קיר, שכוחותינו ראויים לה, באוויר, בים וביבשה

אלעזר שטרן: נכון

אלעזר שטרן:  לכן היית צריך להתערב במקום

אלעזר שטרן:  אתה צודק

אופיר אקוניס: התייחסתי גם במקומות אחרים

אופיר אקוניס:  אני אומר לסיום, אדוני היושב-ראש, את הדבר הבא

אופיר אקוניס:  חבר הכנסת הרצנו, אני, כמוכם – כולל חבר הכנסת רם בן ברק, שאותו פגשתי בשבוע שעבר, בקריית שמואל, בואכה חיפה – ביקרתי אצל יותר מ-40 משפחות שכולות בכל רחבי הארץ, בדרומה ובצפונה, בשומרון, ביהודה, בערים גדולות וביישובים קטנים

אופיר אקוניס:       ישנו מסר אחד שעולה, חבר הכנסת שטרן - - -      

אלעזר שטרן: אני יודע, אני אגיד לך אותו

אלעזר שטרן:  תגיד אותו לממשלה

אופיר אקוניס: אני אומר אותו

אלעזר שטרן: תגיד אותו לתקציבים, לכספים הקואליציוניים

אלעזר שטרן:  תגיד - - -      

אופיר אקוניס: אני אומר לממשלה

אמיר אוחנה: חבר הכנסת שטרן, שאלת, הערת? הוא ענה לך

אמיר אוחנה:  זה לא יכול להיות פינג-פונג בלתי נגמר

אלעזר שטרן: הוא פונה אליי

אלעזר שטרן:  עכשיו הוא רוצה לתת לי שיעור על אחדות

אופיר אקוניס: לא, לא, אני לא רוצה לעשות שיעור לאף אחד, בטח לא בעת הזאת

אופיר אקוניס:  אני רק אומר שמ-40 הביקורים הללו – ובימים הקרובים בוודאי יהיו עוד – עולה מסר אחד מאוד ברור ומאוד חד, הוא מסר כפול

אופיר אקוניס:  ואנחנו כולנו, חבר הכנסת שטרן, מצווים למלא את שני המסרים, אדוני היושב-ראש, שגם אתה שומע בכל ביקור: הכרעה ואחדות העם

אופיר אקוניס:  זה מה שרוצות המשפחות השכולות ואת זאת נעשה

אופיר אקוניס:  תודה, אדוני היושב-ראש

אמיר אוחנה: תודה רבה

אמיר אוחנה:  נעבור לדיון האישי

אמיר אוחנה:  ראשון הדוברים יהיה ראש האופוזיציה חבר הכנסת יאיר לפיד, בבקשה

גלעד קריב: לפני שבוע תקפתם את הרמטכ"ל, עכשיו את חיל האוויר, על איזו אחדות אתם מדברים?      

אמיר אוחנה: בבקשה, אדוני, עד שלוש דקות לרשותך

יאיר לפיד: אדוני היושב-ראש, כנסת נכבדה, במשך שנים ארוכות נהג בנימין נתניהו להתגלגל לפה, לתוך אולם המליאה, כשמתחת לזרועו, ביוגרפיה עבת כרס של וינסטון צ'רצ'יל, כדי שאנחנו כמובן לא נחמיץ את העובדה, שבעיני עצמו הוא צ'רצ'יל בן-זמננו

יאיר לפיד:  ואז התברר, שהוא צ'מברליין

יאיר לפיד:  ואז התברר, שהוא לא המנהיג שמוביל את עמו לניצחון, אלא המנהיג שבחולשתו וביוהרתו, הוביל אותנו לאסון הגדול בתולדותינו

יאיר לפיד:       לכל מי ששואל אותי עדיין, למה החלטתי לא להיכנס לממשלה – ואני מודה, שבכל יום שואלים אותי פחות אנשים – אני מציע מפה להיכנס לתולדות האומה הבריטית ולקרוא את מה שכתוב בתוך הספר העבה; לא רק להחזיק אותו מול המצלמות

יאיר לפיד:  צ'מברליין לא פוטר ולא התפטר אחרי הסכם מינכן – המביש – של 1938

יאיר לפיד:  והוא לא פוטר ולא התפטר גם אחרי שפרצה מלחמת העולם השנייה, והתברר שהקונספציה הפייסנית שלו קרסה והובילה לאסון נורא

יאיר לפיד:  שמונה חודשים ארוכים הוא המשיך לכהן כראש ממשלת בריטניה

יאיר לפיד:  רבים שאלו אז את האופוזיציה – שהייתה בראשות קלמנט אטלי – למה הם לא נכנסים לקבינט המלחמה, והתשובה שלהם הייתה: מפני שאנחנו לא סומכים על האיש שהביא עלינו את האסון ואנחנו לא נשב תחתיו

יאיר לפיד:  האופוזיציה הבריטית הבטיחה, כמו שאנחנו מבטיחים היום, שאין לה בעיה לשבת תחת מנהיג אחר – כמעט כל אחד, כל מי שהממשלה תרצה להעמיד בראשה

יאיר לפיד:       ב-7 במאי 1940 התקיים בפרלמנט הבריטי דיון מתוח וסוער – הם לא חשבו אגב, שזה מוקדם לנהל אותו, הם לא אמרו עוד לא הגיע הזמן, הם – באם הפרלמנטים, במקום שבו נוסדה הדמוקרטיה – ידעו שאם אתה נלחם למען החירות ולמען הדמוקרטיה ולמען העולם החופשי, אז אתה צריך לנהוג כאדם חופשי, וזאת הייתה שעתם היפה ביותר

יאיר לפיד:  בשיא הוויכוח קם חבר הפרלמנט, ליאופולד איימרי, שמרן בן שמרן, וזעק לעבר צ'מברליין, את מילותיו המפורסמות של אוליבר קרומוול, שנכנסו להיסטוריה הבריטית במאה ה-17: ישבת כאן זמן רב מדי, כבר אין בך תועלת

יאיר לפיד:  הסתלק, אני אומר, הגיע הזמן שנסיים איתך

יאיר לפיד:  בשם אלוהים, לך

יאיר לפיד:       מר נתניהו, ישבת כאן זמן רב מדי, בשם אלוהים, לך

אמיר אוחנה: תודה רבה

אמיר אוחנה:  חברת הכנסת מירב כהן, נמצאת? נמצאת

אמיר אוחנה:  בבקשה

מירב כהן: לבקשתה של אגם גולדשטיין מכפר עזה, שהייתה 51 ימים בשבי, אני אקריא כאן את העדות שלה ואת הדברים שהיא בעצמה כתבה: אני אגם גולדשטיין, בת 18

מירב כהן:  גרתי בקיבוץ כפר עזה עם שלושת אחיי ושני הוריי

מירב כהן:  הבית הוא כבר לא בית, המשפחה כבר לא שלמה, לנצח לא תהיה שלמה, כי היינו לבד; כי אבא שלי לקח את הקרש של המיטה כדי להגן עלינו, אתם מבינים כמה לבד היינו? כי אבא שלי נרצח לנגד עינינו, ואחותי הבכורה לא יכלה לשאת את זה, התעלפה, נורתה בפנים – וגם היא נרצחה

מירב כהן:  היינו לבד

מירב כהן:  והלבד בשבת הזאת נמשך 51 ימים

מירב כהן:  דמיינתי שם כל הזמן איך אני פונה לחברי הכנסת כשאני יוצאת

מירב כהן:  כמה כעס היה לי שם עליכם, על כל מי שיושב פה, רציתי לצאת ולצעוק עליכם, לצרוח: 'איך עשיתם לי את זה? איך כבר במשך 87 ימים אתם עושים את זה? איך הם עדיין לבד בתוך החושך, הצער, המלחמה?' כל הזמן חשבתי, בטח אתם מקיימים דיונים ארוכים

מירב כהן:  שלא תטעו, אני בטוחה שאתם עושים המון, זה פשוט לא מספיק

מירב כהן:  אתם עכשיו יושבים ומדברים, והם שם נלחמים על החיים, על העוד קצת, על לקום לעוד בוקר

מירב כהן:  התקווה והאמונה הולכות ונעלמות, האנשים שיושבים שם הולכים ונעלמים, ואנחנו פה יושבים ומדברים

מירב כהן:  אין זמן, קומו

מירב כהן:  אל תשבו ותדברו בזמן שהם שם לבד, כשחברות שלי שם לבד

מירב כהן:  קומו, תדברו עם כל מי שצריך בעולם, תגיעו להסכמה, תגיעו לעסקה

מירב כהן:  רק בבקשה, קומו

מירב כהן:  אל תשבו כאן ותדברו בזמן שהם שם לבד

מירב כהן:  תפעלו, תזוזו, תזיזו

מירב כהן:  אתם ממשיכים להשאיר אותם לבד

מירב כהן:  תבצעו את תפקידכם, זה המעט שאתם יכולים לעשות כדי לתקן

מירב כהן:  תחזירו את החברות שלי, את הבנות שלכם, את הבנים שלכם – בבקשה, הם לבד

אמיר אוחנה: תודה רבה

אמיר אוחנה:  חברת הכנסת שלי טל מירון, בבקשה

אמיר אוחנה:  עד שלוש דקות לרשותך

שלי טל מירון: תודה רבה, אדוני היושב-ראש, תודה רבה, חבריי חברי הכנסת

שלי טל מירון:  אני רוצה להקריא עדות שכתבה נטע היימן, בתה של ניצה היימן, שהייתה בשבי החמאס ושוחררה אחרי 53 ימים: חברות וחברי הכנסת, אני, נטע היימן מינה, בתה של דיצה היימן, שנחטפה ב-7 באוקטובר מביתה בקיבוץ ניר עוז, קיבוץ אשר הייתה בין מקימיו במסגרת המשימה הציונית של הקמת יישובים על הגבול

שלי טל מירון:  אימא שלי הופקרה בביתה בשבת בבוקר

שלי טל מירון:  המדינה והצבא כשלו בתפקידם ובחובתם כלפי אזרחית המדינה

שלי טל מירון:  במשך 53 ימים שהתה בתנאים בלתי נסבלים – אישה בת 84 – ללא טיפול תרופתי, עם מזון מועט מאוד – כפי שהגדירה: אלו היו תנאים של רעב – ללא מים זורמים בשירותים ובכלל, בתנאים סניטריים נמוכים, כשמטוסי צה"ל חגים מעל לראשה, ופצצות נופלות מסביבה

שלי טל מירון:  אימא אומנם חזרה – אבל מודאגת מאוד מחבריה ושכניה לקיבוץ, שנמצאים שם כבר מעל ל-80 יום בתנאים הירודים הללו

שלי טל מירון:  חלקם במנהרות החשוכות והלחות, חלקם מעל האדמה – חשופים להפצצות ולסכנות הלחימה

שלי טל מירון:  רק מהקיבוץ שלה, ניר עוז, יש עדיין 30 חטופים, חלקם מעל גיל 80, ללא תרופות, ללא אוכל ובסכנת חיים מיידית

שלי טל מירון:  אני קוראת לכם מכאן בשמי ובשמה: לחטופים אין זמן, כל יום הוא סכנת חיים מיידית

שלי טל מירון:  חובתה של המדינה להחזיר אותם בחיים, יהיה המחיר גבוה ככל שיהיה

שלי טל מירון:  תודה

אמיר אוחנה: תודה רבה

אמיר אוחנה:  חברת הכנסת מטי צרפתי הרכבי, בבקשה

אמיר אוחנה:  בבקשה, גברתי, עד שלוש דקות לרשותך

מטי צרפתי הרכבי: תודה, אדוני היושב-ראש

מטי צרפתי הרכבי:  כנסת נכבדה, אני מבקשת לקרוא את עדותה של עדה שגיא מניר עוז – 53 ימים שבי: ב-7 באוקטובר התעוררתי לעוד בוקר של צבע אדום, או לפחות כך קיוויתי

מטי צרפתי הרכבי:  מהר מאוד הבנתי שהסכנה שמסביבי שונה מכל מה שהכרתי – זה היה בוקר של צבע שחור

מטי צרפתי הרכבי:  לבד לבד עם עצמי מול שבעה אנשי חמאס, ראיתי איך הכול משתנה לי מול העיניים

מטי צרפתי הרכבי:  המדינה שלי – לא שם; הצבא שלי – לא שם; הקיבוץ שלי נחרב ונשרף

מטי צרפתי הרכבי:  האמנתי שכאן נגמרים לי החיים

מטי צרפתי הרכבי:  קיוויתי שלא כל המדינה נכבשה, שלא כולם מובלים כמוני לתוך שטחי עזה, שהמשפחה שלי חיה ושלמה ושיש מי ששומר עליהם עבורי

מטי צרפתי הרכבי:  במהלך 53 ימיי בשבי הבנתי שעליי לעשות הכול לא רק כדי לשרוד, אלא כדי לחיות; כדי להרגיש שוב את הנשימות של הילדים שלי ופעימות ליבם של נכדיי

מטי צרפתי הרכבי:  עליי לעשות הכול כדי להגיע לרגע שאני בידיים טובות, בטוחות ואהובות

מטי צרפתי הרכבי:  אני בת מזל לכתוב לכם מעל במה זו, ולא לכתוב עוד פתקים בחשכת השבי; אני בת מזל להרגיש את מה שהתפללתי בשבילו 53 ימים – חופש, חופש שנלקח ממני באלימות ובכאב, וכל יום בשבי רק הגביר את הכאב והעצים את גודל הייאוש

מטי צרפתי הרכבי:  אבל לא כולם בני מזל כמוני

מטי צרפתי הרכבי:  לא כולם יכולים להשמיע את קולם

מטי צרפתי הרכבי:  זו חובתנו כמדינה לא רק לשמוע את קולם, אלא לעשות הכול כדי להחזיר אותם הביתה בריאים ושלמים עכשיו

מטי צרפתי הרכבי:  כל יום שעובר מסכן אותם יותר ומחליש את הביטחון שלהם בידיעה שיש תקווה ומי שיבוא לשחרר אותם

מטי צרפתי הרכבי:  ב-7 באוקטובר הופקרנו והיינו לבד

מטי צרפתי הרכבי:  עכשיו זה הזמן שלכם להראות שאנחנו יחד

מטי צרפתי הרכבי:  תוציאו אותם מהתופת הזו

מטי צרפתי הרכבי:  תשחררו אותם

מטי צרפתי הרכבי:  עם השאר נסתדר אחר כך

אמיר אוחנה: תודה רבה

אמיר אוחנה:  חברת הכנסת אפרת רייטן מרום, בבקשה

אמיר אוחנה:  עד שלוש דקות לרשותך, גברתי, בבקשה

אפרת רייטן: תודה רבה, אדוני יושב-ראש הכנסת

אפרת רייטן:  כנסת נכבדה, אני מבקשת לקרוא את דבריה של כרמית בשם חנה קציר מניר עוז, ששהתה והייתה שבויה 49 ימים בשבי: שלום, שמי כרמית, ואני כותבת בשמה של אימי, חנה קציר, אשר מאז שחזרה אלינו מעזה ביום ה-24 בנובמבר, היא מאושפזת במצב רפואי קשה מאוד

אפרת רייטן:  אימי סיפרה לנו על השבת הנוראית בה מחבלים פרצו לממ"ד בביתם בקיבוץ ניר עוז, פצעו את אבי, ולקחו אותה מבלי שהיא יודעת מה קורה לבעלה או לבנה אלעד

אפרת רייטן:  המחבלים ניסו להובילה ברגל לעזה, אך כשראו שהיא נופלת ואינה מסוגלת לצעוד, העלו אותה על אופנוע ודהרו איתה לעזה כשהעזתים זורקים עליה אבנים וסוכריות

אפרת רייטן:  היא נפלה מהאופנוע ונחבלה

אפרת רייטן:  היא נכלאה בתא לבדה, והייתה צריכה להתחנן במשך שעות לשומר לכל צורך בסיסי: מים, אוכל, שירותים

אפרת רייטן:  היא מספרת על התופת שעברו – הרעבה, התעללות נפשית ופיזית מתמשכת, על פחד מוות בכל דקה ורגע

אפרת רייטן:  אימי חזרה אלינו כשהיא חבולה נפשית ופיזית, סובלת מבעיות בליבה אשר לא היו טרם החטיפה ואשר נגרמו מהרעבה ומהיעדר טיפול תרופתי

אפרת רייטן:  אבי, זיכרונו לברכה, נרצח, ואחי חטוף בעזה

אפרת רייטן:  אימי כעת לא יכולה לדבר, ואני זועקת את זעקתה, את זעקתנו, את זעקתם של כל איש, אישה וילד שקולם צועק אלינו מעומק תהומות הגיהינום של עזה: החזירו לאימי את בנה, החזירו לי את אחי

אפרת רייטן:  מבלי חזרתו של אחי ליבה של אימי לא יוכל להתחזק, והשבר לא יוכל להתאחות

אפרת רייטן:  אל תיתנו לאף אחד להיות בידי ארגון טרור עוד שנייה אחת

אמיר אוחנה: תודה רבה, גברתי

אמיר אוחנה:  חברת הכנסת נעמה לזימי, בבקשה

אמיר אוחנה:  עד שלוש דקות לרשותך

נעמה לזימי: תודה, כבוד יו"ר הכנסת

נעמה לזימי:  כנסת נכבדה, גם אני מבקשת להביא פה את קולם של החטופים והחטופות ולהקריא פה את עדותה, את דבריה, שהעבירה לנו משפחתה של אופליה רויטמן מניר עוז – 53 ימים בשבי: שלום לכולם, אני אופליה רויטמן בת 77 מקיבוץ ניר עוז, שבו אני חיה יחד עם בן זוגי לחיים הקטור כמעט 40 שנה

נעמה לזימי:  נחטפתי מביתי באכזריות, פצועה ומאוד מפוחדת, בשבת ה-7 באוקטובר על ידי קבוצת מחבלים שפרצו ביריות לממ"ד

נעמה לזימי:  בשבי פחדתי מהלא-נודע, פחדתי לאבד את הדעת, ממש להשתגע

נעמה לזימי:  סבלתי מרעב ומעינוי נפשי

נעמה לזימי:  הייתי כלואה בחדר לבד כמעט 50 יום

נעמה לזימי:  לא הבנתי מה קרה ואיפה הצבא והמדינה שלנו

נעמה לזימי:  מפעם לפעם חשתי שלא אראה שוב את יקיריי

נעמה לזימי:  פחדתי מהשיגורים שלהם, שיצאו מתחת למקום כליאתי ומההפצצות של ישראל, כי חששתי שיכוונו למקור היציאות

נעמה לזימי:  לפני חודש שוחררתי בפעימה החמישית להסכם, ואני מודה על המאמץ וההישג המדיני

נעמה לזימי:  אני מאוד חוששת ממצבם של אלו שנותרו בשבי

נעמה לזימי:  הם כמעט פי שניים זמן ממה שאני הייתי, בתנאים לא אנושיים, בלי תרופות, מעט מאוד מזון, בסכנת מוות מהוצאה להורג על ידי המחבלים הארורים או מטעות של כוחותינו

נעמה לזימי:  אין להם יותר זמן

נעמה לזימי:  אף פעם לא דמיינתי לעצמי שמה שלימדתי בהיותי מורה בבתי ספר יהודיים עוד בארגנטינה על פוגרום וטבח יהודים באירופה בתחילת המאה הקודמת, אני אחווה בעצמי בביתי במדינת היהודים

נעמה לזימי:  לצערי, אין מילה יותר ממחישה מהפקרות כדי לתאר מה שקרה לי ולשאר האנשים באזור באותו יום ארור

נעמה לזימי:  אין דרך לתקן, אך יש לכם חובה לפעול לשחרר את שאר חבריי החטופים

נעמה לזימי:  עשו זאת בכל דרך אפשרית

נעמה לזימי:  אין לכם משימה יותר נעלה מזו

נעמה לזימי:      אני רוצה להגיד לאופליה תודה על הדברים, תודה למשפחתה על המאבק ועל הנחישות

נעמה לזימי:  תודה לכם, שאתם שומרים על צלם האנוש שלנו ומביאים את קולם של החטופים והחטופות לכאן, לכנסת

נעמה לזימי:  אין מצווה גדולה יותר מפדיון שבויים

נעמה לזימי:  תודה

אמיר אוחנה: תודה רבה

אמיר אוחנה:  חבר הכנסת מאיר כהן, בבקשה

מאיר כהן: אדוני יושב-ראש הכנסת, מילה אחת: אדוני שר החוץ הנכנס ישראל, מאחלים לך הצלחה גדולה מאוד

מאיר כהן:       ככל שהימים חולפים מאז 7 באוקטובר אנו נחשפים לעוד ועוד זוועות מאותה שבת שחורה

מאיר כהן:  ברשותכם, בחרתי להקריא היום את עדותה של דורון כץ אשר, תושבת ניר עוז, שהייתה חטופה 49 ימים בשבי החמאס: אני דורון כץ אשר

מאיר כהן:  אני ושתי בנותיי הקטנות, רז בת ארבע וחצי ואביב בת השנתיים וחצי, נחטפנו ב-7 באוקטובר לעזה מקיבוץ ניר עוז

מאיר כהן:  יחד איתנו נחטפה אימי, שבדרך על עגלת הטרקטור הדוהר לכיוון עזה נרצחה מירי לעיני בנותיי הקטנות

מאיר כהן:  מאותו ירי גם אני וגם אביב, בתי הצעירה, נפצענו

מאיר כהן:  שעה קודם לכן מאותו הממ"ד שבו אנחנו היינו, נחטף בן זוגה של אימי, גדי מוזס, ואח שלי, רביד כץ, נרצח כשיצא להגן בגופו על הקיבוץ שכה אהב, וגופתו נחטפה לעזה ומוחזקת עד היום על ידי החמאס

מאיר כהן:  יוני בעלי נותר בבית לבד, מוטרף מדאגה וממחשבות על הנורא מכול

מאיר כהן:  כל זה מתאר כיצד החיים שלנו נהרסו ברגע אחד

מאיר כהן:  המשפחה שלי נהרסה, הפכתי ליתומה

מאיר כהן:  עבר חודש וקצת מאז השחרור שלי, אבל מרגיש כאילו עברו יומיים

מאיר כהן:  אני ובעלי יוני מנסים לשקם את המשפחה הגרעינית והמורחבת, אך זה קשה מנשוא

מאיר כהן:  אנו מתמודדים עם שאלות רבות של הילדות הקטנות, כמו: איפה סבתא? הרשעים עדיין פה? עם סיוטים בלילות ועם חרדת נטישה, התקפי זעם ועוד ועוד

מאיר כהן:  בבקשה מכם, עשו הכול כדי להחזיר את סבא שלהן, כדי שנוכל קצת לחזור לנשום, סבא גדי מוזס בן 80, שנמצא כבר מעל 80 יום אצל המפלצות האלה ללא התרופות שלו

מאיר כהן:  עשו הכול, אנחנו לא ננוח עד שיחזור אלינו, לחיים שכל כך אהב, גם אם הם ייראו קצת אחרת

מאיר כהן:       איש מאיתנו אינו יכול לתאר לעצמו את הרגשות שחולפים על דורון ועל משפחתה

מאיר כהן:  בנותיה, ילדות קטנות, חוו וראו זוועות קשות מנשוא גם לאנשים מבוגרים, סבתא שנרצחה מול עיניהן וסבא שעדיין נמצא בשבי החמאס

מאיר כהן:  עדות זו ועדויות נוספות של ניצולים ושבים משבי החמאס חייבות להדגיש לכולם כי המאמץ להחזרת החטופים במלוא ליבם מסיבות כאלו או אחרות, כי זו חובתנו, להחזירם הביתה

מאיר כהן:  ללא החזרת כל החטופים וטיפולם גם פיזית וגם נפשית אנחנו הפסדנו במלחמה הזאת, ואנחנו הפסדנו כחברה, כי הפקרת אזרחנו היא החטא הגדול ביותר

מאיר כהן:       אני קורא מכאן, מעל במת הכנסת, לראש הממשלה, לחברי הקבינט הביטחוני המצומצם והמורחב ולכולנו: אין זמן

מאיר כהן:  נעשה ככל יכולתנו, ועשו ככל יכולתכם על מנת לשים בראש סדר העדיפות את החזרת החטופים והחטופות כמה שיותר מהר

מאיר כהן:  תודה, אדוני

אמיר אוחנה: תודה רבה

אמיר אוחנה:  חברת הכנסת שרן מרים השכל, בבקשה

שרן השכל: אני אקריא לכם את העדות של שרון קוניו מניר עוז, ששהתה 52 יום בשבי

שרן השכל:  אני חושבת שהסיפור של שרון כיווץ את הבטן ואת הלב לכל אימא במדינה הזו, בטח לי כאימא לתאומות

שרן השכל:  רק המחשבה על איזה אומץ ותושייה וחוזק וחוסן יש לאימא כזאת – לך, שרון

שרן השכל:       בשבת השחורה לאחר ייאוש, פחד תהומי וסכנה ממשית לחיינו, נחטפנו בברוטליות ותחת איומי נשק על ידי החמאס, אני, בעלי דוד קוניו, בנותינו התאומות בנות השלוש אמה ויולי, אחותי דניאל ואחייניתי אמיליה

שרן השכל:  את השבי אי-אפשר בכלל לתאר

שרן השכל:  חוויתי קריסות נפשיות ופיזיות, התקפי חרדה והתקפי טיקים שלא חוויתי בעבר

שרן השכל:  הייאוש שם הוא אין-סופי

שרן השכל:  ההרגשה שוויתרו עלינו התגברה מיום ליום

שרן השכל:  לא משנה כמה עדויות תשמעו, לעולם לא תצליחו להבין אפילו דקה מאיך זה להיות שם

שרן השכל:    לעומתכם, יש שם 129 אנשים שכן יודעים – מיואשים, חולים, עצובים ומפוחדים, שרק רוצים לחזור למשפחה שלהם

שרן השכל:  כל יום שאתם מחכים ומתמהמהים זה עוד יום שחייהם עלולים להסתיים בשבי הארור הזה

שרן השכל:  תחזירו את בעלי, תחזירו את כולם עכשיו

מאיר כהן: תודה רבה, גברתי

מאיר כהן:  חברת הכנסת יסמין סאקס פרידמן, בבקשה, גברתי

יסמין פרידמן: שלום

יסמין פרידמן:  אני אקריא את העדות של אביבה סיגל מכפר עזה, שהייתה 51 יום בשבי

יסמין פרידמן:  אני אוסיף רק שאת בתה שיר הכרתי כאן בכנסת, עוד לפני שאימה חזרה

יסמין פרידמן:  ויש עוד דרך

יסמין פרידמן:       היו רגעים שהייתי בטוחה שאני הולכת למות

יסמין פרידמן:  כולנו הולכים למות שם במנהרה בעזה

יסמין פרידמן:  האוויר היה קשה לנשימה, וחלק מהזמן לא הצלחנו אפילו לדבר בשקט – כי פשוט לא היה חמצן

יסמין פרידמן:  היה אסור לבכות

יסמין פרידמן:  היה אסור לדבר, רק ללחוש, וגם את זה לא תמיד; שעות של שקט, דממה

יסמין פרידמן:  51 ימים הייתי בעזה, וחשבתי בכל ליבי שאין סיכוי שאראה את המשפחה שלי שוב

יסמין פרידמן:  חשבתי ששכחו אותנו, שאף אחד לא מחפש אותנו או עושה מאמץ להחזיר אותנו

יסמין פרידמן:  בימים האחרונים התחלתי להתעורר באמצע הלילה ולא להצליח לחזור לישון

יסמין פרידמן:  אני מתעוררת ולא מבינה איפה אני

יסמין פרידמן:  נזכרת ברגעי האימה, בהתעללות, בהשפלה, ובעיקר בפחד מוות שהרגשנו שם על בסיס קבוע

יסמין פרידמן:  קית', בעלי, עוד שם – ואני לא מצליחה להבין איך לנשום, איך לאכול ואיך לחיות, כשאני פה והוא עדיין שם, חי את האימה הזאת כל רגע וכל דקה

יסמין פרידמן:  אין לי עוד כוחות

יסמין פרידמן:  אני פוחדת להתעורר מחר בבוקר ולהבין שעוד יום מתחיל ואין לי איך להחזיר את בעלי הביתה

יסמין פרידמן:  אני פוחדת לדמיין מה עובר עליו שם ובאיזה תנאים הוא מוחזק

יסמין פרידמן:  51 יום פחדתי בשבי חמאס, ועכשיו על אדמתי, בארצי, אני ממשיכה לפחד בכל דקה של היום

יסמין פרידמן:  תודה

מאיר כהן: 	 תודה רבה

מאיר כהן:  חבר הכנסת מיכאל ביטון, אדוני, בבקשה

מאיר כהן:  אחריו – חברת הכנסת מרב מיכאלי

מיכאל ביטון: היום פגשתי במשרדי את אסתר בוכשטב, אימא של יגב בוכשטב מקיבוץ נירים, ואת נדב רודאיף, הבן של ליאור רודאיף מקיבוץ ניר יצחק, יחד עם ענת, מזכירת הקיבוץ, ואורי, בתה בת ה-15, המדהימה

מיכאל ביטון:  יגב וליאור עדיין בעזה

מיכאל ביטון:  למדתי להכיר את המשפחות היקרות כשצעדתי איתן, ממש כשהלכו את המסע הגשום והסוער ביום הראשון מתל אביב לכנסת

מיכאל ביטון:  על השולחן שלי ניצב שעון החול ששלחו לי מנחל עוז, תזכורת קשה וכואבת לכולנו

מיכאל ביטון:       היום אני ממלא בעצב את הבקשה של המשפחות ששבו מהשבי, המבקשות לתאר את התופת שעברה עליהן, בעדות אמיתית ואותנטית כמו שהגיעה אלינו, והתבקשתי להקריא את העדות כמו שהיא

מיכאל ביטון:      יגיל יעקב בן 12 מניר עוז שוחרר אחרי 52 יום בשבי: נחטפתי מהבית ב-7 באוקטובר

מיכאל ביטון:  היינו בחדר השינה של אור, אחי הגדול, בממ"ד

מיכאל ביטון:  במשך למעלה משעתיים אור החזיק את ידית הדלת באמצעות מנוף שבנה מבדים ומכיסא, לפי ההוראות שנתן לו הדוד שלנו

מיכאל ביטון:  סביב השעה 09:00 נפרצה הדלת, והמחבלים נכנסו לממ"ד

מיכאל ביטון:  קודם לקחו אותי, יגיל בן ה-12

מיכאל ביטון:  אמרתי להם שלא ייקחו אותי, ממש התחננתי, ואמרתי שאני צעיר מדי

מיכאל ביטון:  הוציאו אותי לבוש בתחתוני בוקסר בלבד, יחף

מיכאל ביטון:  הצמידו לי סכין לצוואר

מיכאל ביטון:  העלו אותי על אופניים חשמליים

מיכאל ביטון:  עשו לי סיבוב מוות בקיבוץ, לראות את ההרס והחורבן – ומשם הדרך לח'אן יונס קצרה

מיכאל ביטון:  הייתי שבוי בבית לבד במשך 30 יום

מיכאל ביטון:  אחרי כן העבירו אותי לבית אחר שבו היה גם עובד מתאילנד, פצוע קשה

מיכאל ביטון:  רק מספר ימים לקראת השחרור צירפו אותי לאנשים אחרים מהקהילה שלי, מניר עוז, וביניהם הייתה גם מירב טל, בת הזוג של אבא שלי, ששוחררה יום אחריי

מיכאל ביטון:  אני רוצה לומר לכם, חברי הכנסת, תודה על כך שתמכתם בשחרורי, ומבקש שתעזרו לי לקבל בחזרה את אבא שלי יאיר, שעדיין חטוף בעזה ומצבו לא ידוע

מיכאל ביטון:       חבר הכנסת כץ וחבר הכנסת אלי כהן, בהצלחה בחילופי הגברי במשרדי הממשלה

מיכאל ביטון:  תודה

מאיר כהן: 	 תודה רבה, אדוני

מאיר כהן:  חברת הכנסת תמנו שטה, בבקשה – חברת הכנסת טלי גוטליב, גברתי

טלי גוטליב: עם ישראל, מעולם – מקום המדינה – לא הודלף פסק דין של בית המשפט העליון, מעולם לא

טלי גוטליב:  עצם המחשבה ששופט שישב בדין מדליף פסק דין באחת הסוגיות המורכבות ביותר והמשסעות ביותר בחברה, הטרידה אותי מאוד

טלי גוטליב:  אבל אני רוצה לומר לכם, אני יודעת שהיום בערב עומד להתפרסם פסק הדין – תעשו פרצוף מופתע, קראתי את פסק הדין, באמת שמונה מול שבעה, בכל הכבוד, זה מה שהולך להיות היום בערב

טלי גוטליב:  מבטלים לנו הוראה של חוק-יסוד

טלי גוטליב:       אז יש לי חדשות בשבילכם: אין לי כוונה לעסוק בזה

טלי גוטליב:  אני לא מתכוונת לדון בדבר הזה בזמן שהחיילים שלי נמצאים בשדה הקרב

טלי גוטליב:  יותר מזה, אני חושבת שכמו שכולנו גזרנו על עצמנו שיח –בדברים מסוימים כן ובדברים מסוימים לא – בית המשפט העליון, כפי סמכותו, היה צריך לדחות את פרסום פסק הדין, בטח ובטח כשאנחנו בשיא הלחימה בעזה

טלי גוטליב:  אז ישאלו אותי השואלים: איך אפשר לדחות פסק דין? בלי בעיה

טלי גוטליב:  איך אפשר לדחות פרסום פסק דין? בלי בעיה, על פי דין

טלי גוטליב:  איך אפשר? הנשיאה חיות עוזבת

טלי גוטליב:  אז מה אם היא עוזבת? פסק הדין שלה רשום

טלי גוטליב:  יותר מזה, גם אם היא לא הייתה מסיימת לרשום אותו, אפשר להאריך לה את הזמנים בלי בעיה

טלי גוטליב:       אז למה, גברתי הנשיאה, למה? בזמן שאנחנו בשיא המלחמה – בשיא – את מוציאה ספוילר על פרסום פסק הדין בסוגיה כל כך הרת מחלוקת, בסוגיה שבעיניי היא חסרת חשיבות, אבל הרת מחלוקת, למה? איפה האחריות של כל אחד מנושאי המשרה הגבוהים ביותר במדינה, להעלות את הדבר הזה לשיח? למה היום? למה לפרסם את זה? אחרי שזה כבר הודלף, קיבלת סולם לרדת ממנו

טלי גוטליב:  יש לך תירוץ, זה לא – אז נבדוק, נראה מה שופט אומר על דעת חברו – משהו, שזה ייראה כאילו זה Due process

טלי גוטליב:  למה לעשות את זה?      ואני רוצה לומר לכם דבר אחד שתפס לי את העין בתוך דעתה של הנשיאה

טלי גוטליב:  היא מדברת שם על חוקה

טלי גוטליב:  אני רוצה לומר משהו לעם ישראל בהקשרה של חוקה

טלי גוטליב:  יש לי חדשות בשבילכם: אני, לשיטתי, נגד חקיקת יתר

טלי גוטליב:  אני תמיד בעד שינוי חוזרי מנכ"ל, אני בעד הרחבת תקנות משנה

טלי גוטליב:  זה נכון יותר, זה מאפשר יותר, זה גם יוצר פתרונות פרקטיים – לא בעד חקיקה מיותרת

טלי גוטליב:  אגב, יש לנו חוקי יסוד מצוינים, שניתנים לפרשנות

טלי גוטליב:  בדיוק בגלל זה, אגב, יש את בג"ץ, כדי לפרש בהרחבה או בצמצום – תלוי מקרה – את החוקים הקיימים

טלי גוטליב:       היא כתבה שם משהו על חוקה שיום אחד תהיה בישראל

טלי גוטליב:  אני רוצה לומר לכם למה בן גוריון לא ערך חוקה ולא חוקק חוקה, ולמה בישראל אסור לחוקק חוקה

טלי גוטליב:  לחוקה, בערך החוקתי של המסמך הזה שנקרא חוקה, לא ניתן להגדיר או לתת תיעדוף ללאום מסוים על פני לאום אחר

טלי גוטליב:  אנחנו במדינת ישראל – זאת מדינת הלאום היהודי

טלי גוטליב:  זאת מדינה שקמה משואה אל תוך תקומה

טלי גוטליב:  זאת מדינה שקיבלה את הלגיטימציה להגדיר את עצמה כמדינת הלאום היהודי, שוות זכויות לכל האזרחים, אליבא דמגילת העצמאות, אליבא דחוקים שנחקקו במדינת ישראל ואליבא דפרשנות מרחיבה של חוקים קיימים, כמו שראיתם רק שבוע שעבר בעניין אימוץ על ידי זוגות חד-מיניים

טלי גוטליב:  מצוין, כך אנו צריכים לעשות

טלי גוטליב:  אבל אם חלילה נחוקק חוקה, אנחנו לא נוכל להגדיר את המדינה כמדינה יהודית ודמוקרטית

טלי גוטליב:  אבל מה שחשוב לי לומר בחצי משפט – הפרוגרס הרדיקלי במערכת המשפט מכוון למקום אחד: להגדרת המדינה כמדינת כל אזרחיה, ולכן אסור שזה יקרה

מאיר כהן: תודה, גברתי

מאיר כהן:  חבר הכנסת חמד עמאר? חברת הכנסת שרון ניר, בבקשה

שרון ניר: אדוני היושב-ראש, חבריי חברי הכנסת, אני רוצה להקדיש את דבריי לאישה בשמלה השחורה, לגל עבדוש, זיכרונה לברכה, שנרצחה באכזריות ב-7 באוקטובר, ולכל הנשים שלא שרדו כדי לספר מה עבר עליהן בשבת האחרונה בחייהן

שרון ניר:  יהי זכרן ברוך והשם ייקום דמן

שרון ניר:  אני כאן כדי להיות הפה שלהן

שרון ניר:  אסור לנו לשכוח את הזוועות

שרון ניר:  התחקיר המטלטל שפורסם בעיתון ניו יורק טיימס שפך אור לראשונה על דפוס פעולה אכזרי של החמאס והשימוש בטרור מיני ובאונס ככלי מלחמה

שרון ניר:  מחבלי החמאס ניסו להעלים מעיני הציבור את הפשעים הנוראיים שביצעו, וטעו לחשוב ששרפת והשחתת הגופות תטייח את המעשים

שרון ניר:  העדויות שנאספו מהשטח וגופותיהן של הנשים מספרות את הסיפור של מה שאירע להן

שרון ניר:  מעדויות של עדי ראייה שהתחבאו בשיחים, אנשי זק"א, כוחות ביטחון, צוותי רפואה, לצד סרטונים ותמונות שהועלו לרשתות החברתיות, לא נותר ספק: חמאס אנס, רצח, ביצע פשעים נגד האנושות כנגד נשים יהודיות וישראליות

שרון ניר:      בשנת 1995 קבע האו"ם כי אונס בידי ארגונים חמושים בזמן מלחמה הוא פשע מלחמה

שרון ניר:  אנחנו בשנת 2024

שרון ניר:  בשנת 2024 הדין הבין-לאומי חל על כולם, אבל מסתבר שכשמדובר בנשים ישראליות, הדין שונה

שרון ניר:  לקח לארגון של האו"ם 50 ימים לגנות ולהכיר בזוועות שבוצעו כאן

שרון ניר:  שתיקתה הרועמת של הקהילה הבין-לאומית ביחס לאונס ולרצח נשים יהודיות והיעדר הסולידריות של ארגוני הנשים עם נשים ישראליות, מעידים על יחס מחפיר ומפלה כנגד מדינת ישראל מצד הקהילה הבין-לאומית

שרון ניר:       מלחמה שכוללת טרור מיני, ברבריות, פדופיליה ונקרופיליה מעולם לא הייתה לנו

שרון ניר:  הטראומה של החברה הישראלית מהפרקטיקות של החמאס עדיין מקננת בכולנו

שרון ניר:  מה שנחשף עד היום הוא קצה-קצהו של הקרחון

שרון ניר:  המפלצות האלה ירו, דקרו, שחטו, כרתו איברים, שרפו והשחיתו את גופם של אנשים

שרון ניר:  אלה הם פני השטן

שרון ניר:      אני מבקשת בנימה זו לחזק את המשפחות, לחזק את הנפגעות והנפגעים ממעגל ראשון וממעגל שני, ולחבק את אלו שניצלו ויישאו לנצח את הפציעה האנושה בגוף ובנפש

שרון ניר:  חובתנו לזעוק בקול גדול את הזעקה של הקורבנות שלא שרדו כדי לספר, לגנות את הצביעות והאנטישמיות של מכחישי הטרור המיני והאונס של נשים ב-7 באוקטובר

שרון ניר:  לא נשכח ולא נסלח

מאיר כהן: תודה רבה

מאיר כהן:  חבר הכנסת יאסר חוג'יראת, אדוני, ואחריו – חברת הכנסת מיכל וולדיגר

יאסר חוג'יראת: מכובדי היושב-ראש, חבריי חברי הכנסת, אנחנו נמצאים ב-1 בינואר 2024, תחילת שנה, ואתמול הסתיימה שנה שלגביה התפרסמו כמה דוחות שמסכמים את מצב הפשיעה בחברה הערבית

יאסר חוג'יראת:  בשנת 2023, על פי הדוח של מרכז אל-אמל – המרכז הערבי לחיים בטוחים פרסם שמספר ההרוגים והנרצחים בחברה הערבית בשנת 2023 היה 247

מיקי לוי: 247 נרצחים?     

יאסר חוג'יראת: כן

יאסר חוג'יראת:  לעומת זאת, ב-2022 מספר קורבנות האלימות והפשיעה בחברה הערבית היה 111

יאסר חוג'יראת:  מספר הקורבנות והפשיעה בחברה הערבית הוא פי 29 ממספר הקורבנות והנרצחים בחברה היהודית; אנחנו מדברים על 122 נרצחים למיליון תושבים בחברה הערבית, למיליון תושבים, לעומת ארבעה נרצחים

יאסר חוג'יראת:  התוצאות מדברות בעד עצמן, והדוחות מדברים בעד עצמם, וזה מביא אותי לשתי מסקנות: מסקנה אחת היא שהשר לביטחון לאומי כשל, כשל בתפקודו, כשל בלחימה בפשיעה בחברה הערבית

יאסר חוג'יראת:  לצערנו גם הממשלה  שמה את החברה הערבית בתחתית של התחתית של סולם העדיפויות שלה; המסקנה השנייה היא שאם נשווה את הנתונים של 2023 ל-2022, זה אומר שהתוכנית של מיגור הפשיעה שהכינה הממשלה הקודמת כחלק מהחלטת ממשלה 549, כחלק מהחלטת ממשלה 550 – תקאדום – היא תוכנית שהצליחה להילחם בפשיעה בחברה הערבית, ומה שצריך הוא לחזור לאותה תוכנית של לחימה בפשיעה בחברה הערבית כדי למגר את הפשיעה בחברה הערבית

יאסר חוג'יראת:  תודה

מאיר כהן: תודה רבה, אדוני

מאיר כהן:  חברת הכנסת וולדיגר? עכשיו אתה, חבר הכנסת עודד פורר, ואחריו – חברת הכנסת מרב מיכאלי

עודד פורר: אדוני היושב-ראש, חברי הכנסת, אדוני השר, אתה אמור להיכנס היום אחרי ההצבעה לתפקיד מאוד מאוד משמעותי בממשלת ישראל – שר החוץ

עודד פורר:  אז לפני שאתה מקבל על עצמך את התפקיד הזה, אני כן רוצה לדבר איתך על כמה דברים שחשוב שתעשה במנדט שיינתן לך

עודד פורר:  הדבר הראשון, השר כץ, הוא שהגיע הזמן לסגור את הפער, הפער בין האומץ, הנחישות וההתקפיות שמגלים המפקדים, הלוחמות והלוחמים בשטח, לבין ההססנות, חוסר ההחלטיות ומדיניות ההתגוננות שמוביל הקבינט

עודד פורר:  היום פורסם שהממשלה הנחתה את מערכת הביטחון לבנות עוד חומות, עוד מכשולים ועוד הסתתרות, ושהמדיניות שמבטיחים לתושבי הצפון היא שאיפה שהייתה מחלקה – תהיה פלוגה, איפה שהייתה פלוגה – יהיה גדוד, איפה שהיה טנק – יהיו שני טנקים

עודד פורר:  אנחנו נגן עליכם, תהיה יותר התגוננות – במקום להבין שבצפון נפתחה עלינו מלחמה על ידי נסראללה

עודד פורר:  הוא פתח במלחמה כנגד מדינת ישראל, מה המחיר שאתם הולכים לגבות ממנו? מה המחיר שאתם תגבו מנסראללה, מחיזבאללה ומלבנון על המלחמה שנפתחה על ישראל? לא יכול להיות שפותחים במלחמה על ישראל ולא ייגבה כאן מחיר טריטוריאלי שיעשה רצועת ביטחון ברורה שנשלטת על ידי  ישראל, שלא תאפשר ירי נ"ט על יישובי הצפון

עודד פורר:      קיבוץ מנרה הפך להיות המטווח של חיזבאללה

עודד פורר:  הבתים שם הרוסים לגמרי

עודד פורר:  המושבים על גבול הצפון חוטפים אש יום-יום, שעה-שעה

עודד פורר:  ומה קורה מעבר לגבול בלבנון? שם הבתים הרוסים? שם יישובים נהרסו? הגיע הזמן שנשנה את הדיסקט ושקבינט ממשלת ישראל יצא מהקונספציה של 6 באוקטובר, כי אדוני שר החוץ, חלק מהאחריות שלך תהיה לדאוג לכך שיפסיק לזרום דלק לרצועת עזה, לחמאס, שמשמש כנגדנו

עודד פורר:  אני עוד לא נתקלתי במדינה שנלחמת במדינה אחרת, ובזמן המלחמה היא דואגת שלצבא האויב יהיה דלק כדי להילחם בנו

עודד פורר:  אתם ירדתם מהפסים

עודד פורר:  זו האחריות שלכם

עודד פורר:       שינוי הקונספציה הוא זה שיקבע איך תיראה כאן מדינת ישראל בשנים הקרובות, וזה אומר שלא מחמשים את מי שנלחם בנו, לא מזרימים לו מזוודות של כסף וגם לא מזרימים לו דלק

עודד פורר:  אם מישהו פתח במלחמה על מדינת ישראל, בין אם זה בדרום או בצפון – בזה אני אסיים, אדוני – אם מישהו פתח במלחמה, הוא צריך לדעת שנגבה ממנו מחיר כואב גם בטריטוריה

מאיר כהן: תודה רבה, אדוני

מאיר כהן:  חברת הכנסת מרב מיכאלי, בבקשה

מאיר כהן:  אחריה – חברת הכנסת אימאן ח'טיב

מרב מיכאלי: אדוני היושב-ראש, חברותיי וחבריי חברי הכנסת, אני רוצה לקרוא לכם את עדותה של יפה אדר מניר עוז, האישה שנסעה לשבי בקלנועית זקופה, חזרה ואמרה: רציתי שהילדים שלי יהיו גאים בי, רציתי שהם ידעו שלא נשברתי – 49 יום בשבי חמאס: אני יפה אדר, בת 85, נחטפתי מביתי שבקיבוץ ניר עוז באותה שבת

מרב מיכאלי:  שבילי הקיבוץ הפסטורלי שלנו הפכו לשדה קרב כשהמוני מחבלים פושטים על הבית, רוצחים, חוטפים, שורפים ובוזזים

מרב מיכאלי:  תמיר נכדי הבכור יצא להגן על הקהילה שכל כך אהב, ונחטף גם הוא כשהוא ככל הנראה פצוע ונזקק לטיפול רפואי משמעותי

מרב מיכאלי:  במשך 49 ימים ארוכים, קשים מנשוא הוחזקתי בתנאים מחפירים

מרב מיכאלי:  למרות הקושי הרב היו בי אופטימיות ואמונה שאחזור הביתה למשפחתי

מרב מיכאלי:  אני משתדלת לשמור על אותה אופטימיות ולהאמין שגם תמיר יחזור אלינו, אך ההיאחזות בתקווה קשה ככל שעוברים הימים

מרב מיכאלי:  כל יום שעובר מסכן את מצבם של החטופים

מרב מיכאלי:  המחסור במזון, במים, בתרופות, בתנאים סניטריים ירודים, ללא אור יום, ללא שינה – כמה זמן הם עוד יוכלו לשאת את כל אלה? אני, שחוויתי את התופת, מבקשת מכם: החזירו את תמיר הביתה

מרב מיכאלי:  החזירו את כל החטופים

מרב מיכאלי:  אפשרו לנו להשתקם כמשפחה, כקהילה וכמדינה

מרב מיכאלי:  לא נוכל לעשות זאת עד חזרתם של כל החטופות והחטופים

מרב מיכאלי:      ואני אומרת, אדוני היושב-ראש: החזרת כל החטופות והחטופים שלנו היא לא אופציה, היא חובה – חובה מוסרית ואנושית ממדרגה ראשונה, אבל גם אינטרס ביטחוני ואסטרטגי ראשון במעלה של מדינת ישראל

מרב מיכאלי:  יש לנו חובה לעשות הכול כולל להיכנס לדיבור רציני על ההסדרים של היום שאחרי כדי להחזיר את החטופות והחטופים שלנו עכשיו

מאיר כהן: תודה רבה, גברתי

מאיר כהן:  חברת הכנסת אימאן ח'טיב יאסין, בבקשה

מאיר כהן:  אחריה – חבר הכנסת פינדרוס

אימאן ח'טיב יאסין:  כבוד היושב בראש, כנסת נכבדה, שנה אזרחית חדשה התחילה היום, וכאן אני רוצה לנצל את ההזדמנות ולאחל לכולנו (אומרת בערבית: שנה שבה תבוא גאולה לנלהב, המדוכא והנזקק,) ובתקווה שהשנה הזאת באמת תביא בשורות טובות לכלל האנושות

אימאן ח'טיב יאסין:      אני רוצה להתייחס לחברה הערבית ולשנת 2023, ובליבי תפילה ותקווה ש-2024 תהיה משהו שונה, למרות שאני בטוחה שהשוני לא יבוא מעצמו, ושצריך שיעמדו מאחורי השינוי אנשים שמאמינים שיש אפשרות לשינוי ופועלים למען השינוי הזה

אימאן ח'טיב יאסין:       כן, אני רוצה להתייחס לדוח של אמאן, עמותת אמאן, שיצא אתמול, שמצביע על עלייה נוראית במספר הנרצחים

אימאן ח'טיב יאסין:  אל לנו לשכוח שמאחורי 247 נרצחים ונרצחות יש משפחות שלמות, ולא רק במעגל הראשון, שיישארו עם סבל וכאב לכל החיים

אימאן ח'טיב יאסין:  אני חייבת לציין את האבסורד של עלייה ב-300% במספר הרציחות בצפון; אני לא חושבת שיש מישהו בר-דעת ובמיוחד כאלה שיושבים בעמדת קבלת ההחלטות והיעדר לקיחת אחריות – לא יודעים לתת מענים ולפענח את הדברים

אימאן ח'טיב יאסין:  אני חייבת לציין שבשנה שעברה הייתה עלייה של כמעט 50% גם במספר הנרצחות, הנשים, ראינו גם תינוקות וילדים שנרצחים

אימאן ח'טיב יאסין:       אז מכאן אני רוצה לפנות לשר הכושל שאחראי על המשרד הזה ועל מה שקורה בתוך החברה הערבית בפשיעה ואלימות ולהגיד לו: במקום שתתעסק בתוכניות של טרנספר ושל כותרות של ההגירה מרצון, תמלא תפקידך כמו שצריך

אימאן ח'טיב יאסין:  תודה רבה

מאיר כהן: תודה רבה, גברתי

מאיר כהן:  חבר הכנסת יצחק פינדרוס – לא נמצא

מאיר כהן:  חבר הכנסת יוסף עטאונה

יוסף עטאונה: כבוד היושב-ראש, כנסת נכבדה, היום שלחתי מכתב לחמישה משרדי ממשלה: שוויון חברתי – לשר שיקלי, כממונה על החברה הערבית הבדואית בנגב, בין היתר; למשרד החינוך; למשרד הפנים; בריאות והעבודה והרווחה

יוסף עטאונה:  אני ביקשתי להקים מיידית מרכזי שירות בחברה הערבית הבדואית בנגב

יוסף עטאונה:  למה מרכזי שירות – ועכשיו? כבוד היושב-ראש, אתה מהנגב, ואתה מכיר את המצוקה

יוסף עטאונה:  35 יישובים, כ-120,000 תושבים – בשלושת החודשים האחרונים המלחמה הזאת חשפה את המצוקה העמוקה של האוכלוסייה בכפרים הלא-מוכרים בנגב

יוסף עטאונה:  המדינה מפקירה את היישובים האלה

יוסף עטאונה:  כשבאו בדיון בתקופת המלחמה איך לעזור לאוכלוסייה הזו בכל תחומי החיים – גם במיגון, גם בבריאות, גם בחינוך, גם ברווחה – בכל תחומי החיים לא היה מקום למשרדי הממשלה לעזור בטענה אחת ויחידה: ליישובים והכפרים האלה אין סטטוטוריקה וכל מערכות התכנון במדינת ישראל

יוסף עטאונה:      ולכן הצעד המתבקש הוא כן להכיר בכפרים, אבל עד להכרה בכפרים אי-אפשר להשאיר ילדים, נשים, חולים – 120,000 תושבים – כבני ערובה למוסדות התכנון כדי למצוא פתרונות להכרה; הפתרון נמצא, הוא גם חוקי

יוסף עטאונה:       בשנת 2004 המועצה הארצית לתכנון ובנייה אישרה את התוכנית המחוזית במחוז דרום, תמ"מ 40/14/4, שמאפשרת להקים מרכזי שירותים בקרב החברה הערבית הבדואית בנגב, ואכן המדינה גם בהתערבות בג"ץ הקימה כמה מרכזי שירות כדי לספק שירותים לאנשים האלה

יוסף עטאונה:  החודשיים-שלושה האחרונים של המלחמה מראים בצורה ברורה שצריך לחזור מיידיית לתוכנית הזאת של 2004 – כל משרדי הממשלה – גם החינוך, הרווחה, הפנים, הבריאות והשוויון החברתי – לעשות צעד מיידי להקמת מרכזי שירות

יוסף עטאונה:  רק דוגמה אחת – ל-5,000 תלמידים בגילי שלוש עד חמש אין מסגרת

יוסף עטאונה:      לכן אני קורא מכאן לכל השרים שקיבלו את המכתב היום – אני גם מקיים סבב של פגישות עם משרדי הממשלה ועם מוסדות התכנון – מרכזי שירות כצעד ראשון צריך להקים בנגב אתמול, לא היום

יוסף עטאונה:  תודה

מאיר כהן: תודה, אדוני

מאיר כהן:  חבר הכנסת אלעזר שטרן, כבודו, ואחריו – חבר הכנסת עופר כסיף

אלעזר שטרן: אדוני היושב-ראש, אדוני השר, עמיתיי חברי הכנסת – אני מאחל לך בהצלחה

אלעזר שטרן:  הצלחתך – הצלחתנו, במיוחד בימים האלה

אלעזר שטרן:  ואני חושב שאתה גם יכול להכניס לתפקיד את ה"ביחד ננצח"

אלעזר שטרן:  אני מציע לך לפנות לשרים, החברים בממשלה שאתה חבר בה, אחרי שאמרתי "ביחד ננצח", ולהגיד להם להרגיע, שבתקופתך לא ידברו על איזה כלי נשק מכל מיני סוגים יש לנו, שלא יעשו לך בעיות בעולם על "להשמיד את עזה ואת התושבים שלה", שלא ידברו איתך על זה שחלק מהמטרות שלנו – כמו שמדברים היום – הוא לחזור ליישב את עזה

אלעזר שטרן:  זה עושה את התפקיד שלך, שהוא מורכב גם ככה, הרבה יותר קשה

אלעזר שטרן:      אבל אני רוצה להגיד עוד משהו: הזדעזעתי אתמול לא ממה שאמרה אותה שרה לראש אג"ת, אם יש טייסים שלא מסייעים לכוחות בשטח מסיבות מצפוניות

אלעזר שטרן:  אדוני, זה לא "ביחד ננצח"; זה אומר שהאסימון של היחד לא נפל, לא לאותה שרה – לכל השרים שישבו שם ושתקו

אלעזר שטרן:  ואם לא די בכך, בא ראש הממשלה ועוד מעיר לאותו אלוף

אלעזר שטרן:  בכלל, כמי שיושב בוועדות חוץ וביטחון, זה סוג כזה של טרנד של מישהו שאולי מרגיש – ואני לא רוצה להיכנס לזה עכשיו – אבל מי שמרגיש שאולי יש לו חלק, לזרוק את זה על לובשי המדים

אלעזר שטרן:  דרך אגב, הבכירים שבהם כבר אמרו שהם לוקחים אחריות היום, בבוא הזמן הם יסיקו את מה שהם צריכים להסיק; בממשלה – אפס

אלעזר שטרן:  אבל בסדר, התרגלנו

אלעזר שטרן:  אבל באמת, אם "ביחד ננצח", להגיד על טייסים שלא מסייעים לחברים שלהם מסיבות מצפוניות, לאחים שלהם ממש, ממש אחים – זה רפש

אלעזר שטרן:      תסלח לי, אדוני, אולי גם אתה היית שם, השתיקה שלכם מדאיגה לא פחות

אלעזר שטרן:  אתה הרי יודע שהסיפור של קמצא ובר קמצא – זה לא שהם שנאו אחד את השני, זה על זה שישבו שם גדולי ישראל ולא מיחו בידם

אלעזר שטרן:  לא יכול להיות שיש ישיבה כזאת, שיש תחרות מי יכפיש יותר אלוף לובש מדים בצבא שבא מתוקף תפקידו בשם צבא ההגנה לישראל כשאנחנו במלחמה

שקלים: למה להכפיש? היא שאלה שאלה לגיטימית

מאיר כהן: הזמן הסתיים

אלעזר שטרן: הלגיטימיות שלך, שקלים – לא יודע, תעזוב, תעזוב אותי, הלגיטימיות שלך והלגיטימיות שלי הן לא אותו דבר

שקלים: - - -     

אלעזר שטרן: תדע, תדע

אלעזר שטרן:  עזוב, די

אלעזר שטרן:  כבר התייחסתי אליך יותר מדי

אלעזר שטרן:  תודה, אדוני – ביחד ננצח

אלעזר שטרן:  תסביר את זה קודם כול לממשלה שלך

מאיר כהן: תודה רבה, אדוני

שקלים: זו ממשלה לגיטימית, לגיטימית

שקלים:  אל תדבר בהתנשאות

אריאל קלנר: אמרתי היום לשרים שאני מבקש מהם רק לשאול שאלות, שאלות - - -     

מאיר כהן: זהו, די, סליחה

שקלים: - - - בגלל ההתנשאות הזאת

מאיר כהן: סליחה, הבנו

מאיר כהן:  זהו, פעם אחת שיהיה דיון בלי כל ההתלהטות הזאת

מאיר כהן:  בבקשה, חבר הכנסת עופר כסיף

עופר כסיף: כבוד היושב-ראש, חברי הכנסת, העדויות המצמררות של החטופים השבים צריכות להרעיד כל אדם שלב בקרבו

עופר כסיף:  129 ישראלים שנחטפו מביתם בטבח המחריד של 7 באוקטובר, עדיין מוחזקים בשבי

עופר כסיף:  יחד עם העדויות הקשות והחשובות אני מבקש להביא דברים שאמרו אביו ואחיו של אברה מנגיסטו בהדלקת נר שמיני של חנוכה, כי בל נשכח גם אותו, והוא נפל בשבי חמאס לפני תשע שנים, והוא נמצא בשבי 3,768 ימים

עופר כסיף:  המספר הזה – אני חוזר עליו, תקלטו אותו: קרוב ל-3,800 ימים שאברה מנגיסטו נמצא בשבי חמאס, הוא מוחזק בו, כאמור, כמו כל החטופים בניגוד לדין, לצדק, למוסר

עופר כסיף:      וכך אמרו אחיו ואביו בהדלקת נר שמיני של חנוכה: אנחנו משפחה שחיה בחוסר ודאות למעלה מתשע שנים לגבי מצבו של אח שלי אברה

עופר כסיף:  אברה חצה את הגבול בנסיבות טרגיות עקב משבר נפשי, עקב הפטירה של אח שלנו, מיכאל

עופר כסיף:  במשך השנים האלה חלמנו לפתוח את מהדורת החדשות ולשמוע את ההכרזה שהוא חזר לבית, אבל לצערי, זה טרם קרה

עופר כסיף:  כל יום שעובר אנחנו עדיין חוששים למצבו ולגורלו

עופר כסיף:  אנחנו נמצאים בחג חנוכה, חג שמסמל את היציאה מחושך לאור, והערב זאת הזדמנות גדולה עבורנו, עבור המשפחה, להתפלל יחד איתכם, שייעשה נס לאברה, וששאר החטופים והשבויים יזכו לצאת מחושך לאור

עופר כסיף:  כך אמר אחיו של אברה מנגיסטו, אילן

עופר כסיף:      כל רגע שבו החטופים ממשיכים להיות מוחזקים בשבי חמאס הוא יותר מדי; כל יום שבו המלחמה נמשכת, השחרור שלהם מתעכב

עופר כסיף:  חייבים לומר את האמת לציבור כולו ובמיוחד למשפחות החטופים: אין תסריט שבו גם תימשך המלחמה וגם ישוחררו החטופים – פשוט אין תסריט כזה

עופר כסיף:      בשם ערך החיים, שהוא ערך יסוד גם ביהדות – דיברתי על זה פה כשהיו המשפחות של החטופים, שפיקוח נפש לא דוחה רק שבת, הוא דוחה את כל המצוות, ואפילו ספק פיקוח נפש דוחה – בשם ערך החיים ופיקוח הנפש אני קורא פה לממשלה: הפסיקו את המלחמה, ושחררו את החטופים מייד

עופר כסיף:  אין זמן

עופר כסיף:  תודה

מאיר כהן: תודה רבה, אדוני

מאיר כהן:  חבר הכנסת אלהואשלה ואליד, בבקשה

מאיר כהן:  אחריו – חבר הכנסת מיקי לוי

וליד אל-הואשלה: מכובדי היושב-ראש, חבריי חברי הכנסת, בסוף השנה שעברה נבחרה לנו ממשלה חדשה, שאמורה לתת ביטחון, לתת מענה לתושבים ולאזרחים

וליד אל-הואשלה:  אבל מה קיבלנו ב-2023? קיבלנו חקיקה – בקואליציה קוראים לה "רפורמה משפטית", ובאופוזיציה "הפיכה משטרית" – ואלימות כלפי המפגינים; קיבלנו ממשלה שהרסה יותר מ-3,000 בתים בנגב; קיבלנו ממשלה שהורסת בלי לתת מענה לתושבים ולאזרחים; קיבלנו ממשלה שלא נתנה מענה לחברה הבדואית בנגב בזמן המלחמה

וליד אל-הואשלה:  לא היה מיגון ביישובים, לא היה מיגון בבתי הספר, והצעקות שלנו והפניות שלנו עד היום לא נענו

וליד אל-הואשלה:   החברה הבדואית גילתה אחריות בתקופה האחרונה, וגם לפני זה, אבל לא התייחסו אליה, וזה חבל

וליד אל-הואשלה:  הממשלה אמורה לתת מענה לכלל האזרחים ולא לתעדף מגזרים על פני אחרים

וליד אל-הואשלה:       רבותיי, הפשיעה השתוללה בשנה האחרונה, והאחוז נהיה פי שניים ממה שהיה ב-2022, כשהמספר עמד על 116 נרצחים – לעומת השנה, הגענו ל-247, 247 נרצחים, לפי מרכז אמאן ויוזמות אברהם, המספרים גדלו בצורה משמעותית

וליד אל-הואשלה:  ולא, השר לא נתן שום מענה למספרים הגבוהים האלו

וליד אל-הואשלה:  אז במה התעסק השר? התעסק בפיתות, בסלט, בבשר לסוהרים ולאסירים

וליד אל-הואשלה:  אבל הוא לא נתן מענה לאנשים, לאזרחים שנרצחו יום ולילה ברחובות, בערים ובכפרים הערביים

וליד אל-הואשלה:  אז אם הוא לא יכול לעמוד במשימה הזאת – שילך הביתה, או שיפטר אותו ראש הממשלה

וליד אל-הואשלה:  אבל לצערי הרב, היום ראש הממשלה שבוי אצלו, הוא לא יכול לקבל החלטות

וליד אל-הואשלה:  איך הגענו למספרים האלה? 247 נרצחים, איפה זה קיים? איפה השלטון? איפה המשטרה? איפה גופי הביטחון? למה לא מקבלים החלטות? יש פה מישהו שמפקיר את החברה הערבית

וליד אל-הואשלה:  בואו נשים את זה על השולחן

וליד אל-הואשלה:       הגיע הזמן שמישהו פה יקבל פיקוד וייתן את הדעת על מספר הנרצחים הנוראי הזה

וליד אל-הואשלה:  אף אחד לא יכול לקבל אותו

וליד אל-הואשלה:  כשהיינו בממשלה, כשרע"מ הייתה בממשלה, יואב סגלוביץ' הוביל מהלך, המסלול הבטוח, והיו תוצאות

וליד אל-הואשלה:  למה אין תוצאות היום?      

מאיר כהן: תודה

וליד אל-הואשלה: כי אף אחד לא שם, ואת אף אחד לא מעניינת החברה הערבית, לצערי

מאיר כהן: תודה רבה, אדוני

מאיר כהן:  מיקי לוי, בבקשה, כבודו

מאיר כהן:  ואחריו – חבר הכנסת חמד עמאר

מיקי לוי: אדוני היושב בראש, אדוני השר כץ, אני מאחל לך הצלחה

מיקי לוי:  הצלחתך – הצלחתנו

מיקי לוי:  מכובדיי חברי הכנסת, פעם נוספת, ברשותכם, אני רוצה לדבר על פורום קהלת

מיקי לוי:  הפורום שנכנס לחיינו בסערה, הפורום שעומד מאחורי ההפיכה המשטרית, הפורום שהורס כל חלקה טובה בשדרה השלטונית והמינהלית של מדינת ישראל

מיקי לוי:  לפני זמן לא רב צפיתי לצערי בפרופ' אברהם דיסקין מתראיין בתוכנית הצינור ואומר את המשפט הבא, ואני מצטט: "לו אני הייתי בתפקיד מכריע, הייתי - - - מוותר על החטופים", אתם שומעים? "מוותר על החטופים, כי אם על כפות המאזניים יש את עצם הקיום של המפעל הציוני מול החטופים – המפעל הציוני קודם"

מיקי לוי:  חיסול המפעל הציוני או ויתור על החטופים – האם זה מה שמונח על כף המאזניים? המפעל הציוני? האם אירוע קשה, אכזרי וטראומטי כמו אירועי 7 באוקטובר, פירושו חיסול המפעל הציוני? היינו במצבים גרועים יותר, כמו מלחמת יום הכיפורים, מלחמת העצמאות וגם ששת הימים

מיקי לוי:  האם אנחנו נמצאים כרגע בסכנה קיומית? התשובה לשאלה אם המלחמה או שחרור החטופים מהווים איום קיומי על מדינת ישראל היא לא

מיקי לוי:  היא לא

מיקי לוי:       רבותיי, לחשוב שהאיש הזה היה מועמד של ראש הממשלה נתניהו לתפקיד מבקר המדינה – איזו בושה

מיקי לוי:  פורום קהלת, הפורום שהיה לו את החלק הגדול בפאזל של ההפיכה המשטרית, שכמעט ופירקה את החברה הישראלית; זה הפורום הקיצוני שגרם לריסוק החברה; זה הפורום, פורום קהלת, שאני מפנה אליו אצבע מאשימה

מיקי לוי:       זה הרס הציונות? פרופ' דיסקין הוא הבבואה של פורום קהלת, הפרצוף האמיתי של הפורום הזה

מיקי לוי:  איזו אמירה אומללה

מיקי לוי:  צפיתי בשידור והתחלחלתי, כיהודי וכישראלי

מיקי לוי:  ועוד מדהים שקולו של דובר פורום קהלת לא נשמע, ואין מגנים את הדברים האיומים והאומללים האלה

מיקי לוי:  גם לא שמעתי מצד חבריי מהצד הזה של המליאה

מיקי לוי:  איזו בושה, אין מילה אחרת

אריאל קלנר: אנחנו מתעסקים בשוברים שתיקה

מאיר כהן: תודה רבה

מאיר כהן:  תודה רבה

אריאל קלנר: בצלם, שוברים שתיקה

מיקי לוי: לא שמעתי ממך מילה

מיקי לוי:  מילה

מאיר כהן: חבר הכנסת חמד עמאר, בבקשה

אריאל קלנר: בצלם, שוברים שתיקה, פורום קהלת, לא שוברים שתיקה, לא - - -      

מיקי לוי: - - - דבר, יש - - - לדבר

אריאל קלנר: לא שוברים שתיקה - - -     

מיקי לוי: מוותר על החטופים, תתביישו

מיקי לוי:  תתביישו

מאיר כהן: חבר הכנסת מיקי לוי

אריאל קלנר: לא שוברים שתיקה - - - על חיילי צה"ל

אריאל קלנר:  קדימה, תעשה עם היד

מיקי לוי: הקדשתי לך יותר מדי זמן

אריאל קלנר: שום דבר לא מפריע לך, רק פורום קהלת, רק פורום קהלת מפריע לך

אריאל קלנר:  לא הקרן החדשה, כלום

אריאל קלנר:  לא שוברים שתיקה, כלום

מיקי לוי: - - - ויתור על החטופים, נכון?     

מאיר כהן: חבר'ה, אני מבקש, זהו, להירגע

מאיר כהן:  בבקשה, אדוני חבר הכנסת עמאר, שלוש דקות

חמד עמאר: אדוני היושב-ראש, חבריי חברי הכנסת, כבוד השר, היום הגיעו להפגין מול הכנסת תושבי קו העימות, 5 קילומטר מהגבול הצפוני

חמד עמאר:  ירדתי לפגוש אותם, שמעתי אותם

חמד עמאר:  היו גם ילדים, ילדות, אנשים מבוגרים

חמד עמאר:  ניגשה אליי ילדה, אדוני היושב-ראש

מאיר כהן: חבר הכנסת לוי, יקירי

חמד עמאר: ניגשה אליי ילדה, אדוני היושב-ראש, ואמרה לי: חבר הכנסת, אני מפחדת

חמד עמאר:  אני לומדת במקלט, אני ישנה במקלט, אני שומעת פיצוצים כל היום וכל הלילה, ואני לא יכולה להתפנות כי לא מפנים אותנו, ואנחנו לא חיים

חמד עמאר:  אין לנו חיים כאן בקו העימות

חמד עמאר:  אני לא מבין איזו ממשלה יכולה להמשיך להתקיים כאשר אנשים בתוך המדינה לא מרגישים ביטחון, ישנים במקלטים, חיזבאללה מחליט מתי לירות, מתי לא לירות, מתי להוריד את הבית הזה, מתי לא להוריד את הבית הזה

חמד עמאר:  ואנחנו כל הזמן שומעים: אנחנו, הצבא מגיב לירי של חיזבאללה

חמד עמאר:  הגיע הזמן שהממשלה הזאת, ימין על ימין, תחליט

חמד עמאר:  או שהיא מוותרת על הגליל, או שהיא נכנסת ומטפלת בנושא – ולא לאפשר לאותם ילדים שאני ישבתי איתם היום ודיברתי איתם להגיד לי ולבכות לי שהם מפחדים

חמד עמאר:  היו תושבים שם מכל היישובים, גם חבר'ה מחורפיש הגיעו, היישוב הדרוזי

חמד עמאר:  אמרו לי: אנחנו לא מבינים, שהממשלה הזאת תחליט בדיוק מה היא רוצה

חמד עמאר:  אין מי שיחליט בממשלה הזאת

חמד עמאר:      לא יכול להיות שהצפון ימשיך להיות מופקר ככה

חמד עמאר:  הצפון מופקר, אני שם נמצא, אדוני היושב-ראש, אני מסתובב שם

חמד עמאר:  אתה עולה לשם, אין אוטו אחד שמסתובב שם, אין בן אדם שיוצא החוצה

חמד עמאר:  כולם מפחדים שם

חמד עמאר:  חיזבאללה תופס אותנו בידיים, הוא מחליט מה הוא עושה

חמד עמאר:  לא יכולה להיות מדינה ריבונית, מדינה עם ממשלה שמצהירה שהיא ממשלת ימין – אתם רחוקים מהימין 30 קילומטר

חמד עמאר:  כמו שצריך להרחיק, 40 קילומטר, לא 30

חמד עמאר:  כמו שצריך להרחיק את חיזבאללה 40 קילומטר, אתם רחוקים מהימין 40 קילומטר

חמד עמאר:       אתם רק בשם ממשלת ימין

חמד עמאר:  אני הייתי מתבייש במקומכם, שאזרחי ישראל מפחדים ולא יכולים לצאת מהבית; לומדים בתוך מקלטים וישנים בתוך מקלטים

חמד עמאר:  בושה, שממשלה כזאת ממשיכה להתקיים יום אחד

מאיר כהן: תודה רבה, אדוני

מאיר כהן:  חבר הכנסת רון כץ

מאיר כהן:  אחריו – חבר הכנסת אליהו ברוכי

מאיר כהן:  בבקשה

רון כץ: תודה רבה, אדוני היו"ר

רון כץ:  כנסת נכבדה, אני לא רוצה לדבר על החלפת השרים

רון כץ:  אני מאוד מכבד את שר החוץ הנכנס, את שר האנרגיה הנכנס, אבל אני חושב שזה דבר שלא אמור לקרות באמצע מלחמה

רון כץ:  אני חושב שאין הבדל בין החלפת שר חוץ, שמנהל אופרציה אדירה ואמור לקנות את הזמן ואת הלגיטימציה של ישראל בעולם ללחימה, לבין החלפה של ראש ממשלה

רון כץ:  אין הבדל

רון כץ:  אם אפשר להחליף שר חוץ, אדוני, אז אין שום בעיה להחליף גם ראש ממשלה

רון כץ:      ואני רוצה לדבר רגע ברשותכם על השרה לשעבר גלית דיסטל, שאתמול התראיינה, ובאמת קיבלה אחריות

רון כץ:  קיבלה אחריות

רון כץ:  הבינה את הנזקים האמיתיים שהקואליציה הזו עשתה בעם ישראל, וביקשה סליחה וכפרה

רון כץ:  ואני רוצה לומר מפה: זה בסדר

רון כץ:  בן אדם שמכה על חטא – לא צריך ישר לרוץ ולהזכיר לו את כל מה שהוא עשה, למרות שהיו דברים נוראיים

רון כץ:  אחרי 7 באוקטובר אפשר לשפוט אנשים בצורה אחרת, ולומר: אנחנו מבינים

רון כץ:  קרה פה דבר גדול, קרה פה דבר נורא

רון כץ:  אפשר לקבל את הסליחה הזו

רון כץ:  ואותה רוח צריכה לנשוב בכל חברי הקואליציה

רון כץ:       לא יכול להיות שנכנסו שותפים חדשים לקואליציה הזו ולא יגידו דבר על החלפת שר חוץ באמצע מלחמה

רון כץ:  לא יגידו דבר על הקצאה של עוד 200 מיליון שקלים למשרד למשימות הלאומיות, שאף אחד לא יודע מה המשימות הלאומיות שלו

רון כץ:  לא יכול להיות שנמשיך להיות אנשי 6 באוקטובר כאילו דבר לא קרה

רון כץ:       אני מצפה מהבית זה להתעלות, להבין את גודל השעה, ולהפסיק להתעסק כל היום בפוליטיקה

רון כץ:  אנחנו כל היום מתעסקים פה בהעברות תקציביות, שאף אחד לא צריך, בזמן שאנשי המילואים שלנו – גם היום – מגיעים לוועדת הכספים ואומרים: אנחנו לא מצליחים לסיים את החודש – עזבו את החודש: אנחנו לא מצליחים לסיים את היום – כי בזמן שהם נמצאים בלחימה יותר מ-80 ימים, אף אחד לא דואג להם

רון כץ:  היום הגיעו לוועדת הכספים אנשי מילואים שיש להם עסקים, שהם עצמאיים ובמילואים, ואין להם מושג מה המדינה נותנת להם ואין להם מושג למי לפנות, והם טובעים בים של בירוקרטיה

רון כץ:  עד שנציגי האוצר כבר מגיעים לדיון, הדבר היחיד שיש להם להגיד זה שמערכות המחשוב עדיין לא מוכנות, ושהתשובות יישלחו בדואר

רון כץ:    אז לאותם אנשי מילואים צריך להגיד קודם כול סליחה, ולהבין שאחרי יותר מ-80 ימים שהם נלחמו עבורנו, עבור כולנו, הם יצטרכו לחזור ולהילחם בעבור העסקים שלהם, שרובם לא יצליחו לשרוד

רון כץ:  זו בושה גדולה, שממשיכים להעביר פה כספים, ממשיכים להתעסק בפוליטיקה ומפקירים את אנשי המילואים שלנו

מאיר כהן: תודה רבה, אדוני

מאיר כהן:  חבר הכנסת אליהו ברוכי – לא נמצא

מאיר כהן:  חבר הכנסת אבי מעוז, כבודו

מאיר כהן:  אחריו – חבר הכנסת עידן רול

אבי מעוז: אדוני היושב-ראש, כנסת נכבדה, אדוני שר החוץ הנכנס, בהצלחה רבה

אבי מעוז:       כולנו קמים כל בוקר מחשש לפגוש את כותרות החדשות שנפתחות במילים "הותר לפרסום"

אבי מעוז:  כל "הותר לפרסום" שכזה קורע את הלב, על החיים שנגדעו, על ההורים השכולים, על האלמנה ועל היתומים

אבי מעוז:  יש עוד כמה דברים שהותרו לפרסום, ואני רוצה להזכיר כמה מהם, בהתבסס על דברים שכתב חברי, סגן אלוף במיל' אודי בן חמו

אבי מעוז:  הותר לפרסום שהאריה קם מרבצו, משיב מלחמה שערה וגובר על אויביו

אבי מעוז:  הותר לפרסום שבמקום אחד בעולם, הטוב הפסיק להיות אדיש וכנוע, והוא מנצח את הרע ועומד בלחצים

אבי מעוז:  הותר לפרסום שכוחותינו פועלים באומץ, בנחישות, בגבורה וביעילות

אבי מעוז:       הותר לפרסום שהעם הגדול שסומם, עורפל וטושטש על ידי תרבות זרה מנער מעל עצמו את ערמות האשפה התודעתיות

אבי מעוז:  הותר לפרסום גם שרוב התקשורת, העולם האקדמי, מכוני מחקר, בית המשפט העליון ועוד כמה מעצבי תודעה, פועלים הפוך מרוחו הגדולה של העם

אבי מעוז:  הותר לפרסום שזה אומנם מורכב, אבל המגמה היא חיובית מאוד

אבי מעוז:  להזיז ברזל ענק וחלוד זה מורכב, אבל הוא עדיין ברזל

אבי מעוז:  הותר לפרסום שיש לכך אומנם גם מחירים כואבים, אך העם אומר מפורשות: עד הניצחון

אבי מעוז:  הותר לפרסום שבני האור לוחמים בבני החושך, שיש אמת בעולם, ויש גם שקר – לא רק נרטיבים מומצאים

אבי מעוז:  הותר לפרסום שרוח רעות, אחווה הדדית ואהבת אחים צרופה מתגלה לעינינו מדי יום

אבי מעוז:  הותר לפרסום שמתהלכות בינינו אימהות גיבורות, אצילות וטובות, המהוות מגדלור מרשים לכולנו

אבי מעוז:  הותר לפרסום שמשפחות שכולות מפורום הגבורה דורשות עד הסוף, כמימוש צוואת בניהם

אבי מעוז:  הותר לפרסום שהעם הגדול החל לזוז קדימה; זה קצת חורק אולי, אבל זה זז

אבי מעוז:  אל תזלזלו בכך

אבי מעוז:  הותר לפרסום שהאומה החלה להפנים, שמי שלא מוכן לשלם בכאב, בתשלומים, על חירותו, סופו לשלם כפל כפליים על אותה חירות, ובתשלום אחד נוראי ומצמרר

אבי מעוז:  הותר לפרסום שהגיע זמן אמת

אבי מעוז:      והאמת היא שהעם הנבחר, עם ישראל, נושא בשורה, ולא נחביא אותה

אבי מעוז:  העם דורש זהות יהודית שורשית ומקורית

אבי מעוז:  הותר לפרסום כעת, שסוף האמת להתגלות ולנצח

אבי מעוז:  תודה רבה

מאיר כהן: תודה רבה, אדוני

מאיר כהן:  חבר הכנסת עידן רול

מאיר כהן:  אחריו – חבר הכנסת עמית הלוי

עידן רול: תודה רבה, אדוני היושב בראש

עידן רול:  כנסת נכבדה, אבקש שנדבר על ההבדל המאוד-חשוב בטרמינולוגיה ובמהות בין בלתי מעורבים לבלתי משויכים

עידן רול:  במשך שנים מדברים בתקשורת העולמית – וגם כאן בישראל, וגם במשרד של אדוני השר, שעכשיו הוא עומד בראשו, משרד החוץ – מדברים בטרמינולוגיה של בלתי מעורבים

עידן רול:  כמה מהנפגעים כתוצאה מתקיפות צה"ל בעזה הם בלתי מעורבים; כמה נזק עקיף לבלתי מעורבים

עידן רול:  אני חושב שאירועי 7 באוקטובר, וכל התקופה מאז, חידדו לנו את הצורך לדבר במונח אחר

עידן רול:  אני קורא לזה uninvolved ו-unaffiliated

עידן רול:  יש בלתי מעורבים, אבל יש הרבה מאוד שהם פשוט בלתי משויכים

עידן רול:       אני אסביר: באותו 7 באוקטובר, באותה שבת ארורה, הגל השני, מאות, מאות, מאות של עזתים, שניצלו את הפרצה בגדר, נכנסו וביצעו כמה מהפשעים המחרידים ביותר בתולדות האנושות, טבחו ואנסו ובזזו ורצחו

עידן רול:  הם לא היו אנשי חמאס; הם לא מזוהים כאנשי חמאס; הם לא מקבלים משכורת מחמאס; הם היו כביכול תושבי עזה, כביכול בלתי מעורבים

עידן רול:  זה חידד לנו שהם לא בלתי מעורבים

עידן רול:  הם פשוט בלתי משויכים

עידן רול:  הם לא מזוהים עם ארגון חמאס, הם לא משויכים לארגון חמאס, הם לא מוגדרים אצלנו כמטרה בבנק המטרות, שאפשר להראות: זו מטרה חמאסניקית

עידן רול:  המשכנו אחרי זה וראינו איך באמת בצורה הירואית חטוף, שמאז כבר חזר, רוני קריבוי, הצליח לברוח משוביו הנאלחים בחמאס

עידן רול:  במשך ארבעה ימים ניסה להימלט מהרצועה בחזרה לישראל, עד שהוחזר על ידי תושבי עזה – שוב כביכול בלתי מעורבים – חזרה אל חמאס, אל שוביו

עידן רול:  אלה שהחזירו אותו לחמאס – בין אם קיבלו על זה שכר בתמורה ובין אם לא – הם בוודאי לא בלתי מעורבים

עידן רול:      יש בלתי מעורבים ויש בלתי משויכים, ורבים ברצועת עזה הם בלתי משויכים

עידן רול:  בלתי משויכים הם אנשים שיחזירו חטוף אל שוביו; בלתי משויכים הם אנשים שינצלו פרצה בגדר, כתוצאה מפעולה מתוזמנת וערוכה של חמאס, בשביל לבצע פשעים מחרידים בעצמם

עידן רול:  בלתי משויכים אלה אותם אנשים שירימו נשק של חמאסניק שחוסל, וישתמשו בו כדי לירות על כוחות צה"ל, בהינתן להם ההזדמנות

עידן רול:  כשאנחנו מדברים, גם בצורה המספרית וגם ברמה הערכית-מוסרית, אנחנו חייבים להטמיע את המונח "בלתי משויכים"

עידן רול:  תודה רבה

מאיר כהן: תודה רבה, אדוני

מאיר כהן:  אגב, התפרסם סקר של שקאקי: 72% מהפלסטינאים ביהודה ושומרון – אתה מקשיב, אדוני – טענו שהפעולה היא פעולה לגיטימית, הטבח, ושהם תומכים בו

מאיר כהן:      אדוני, עמית הלוי, בבקשה

עמית הלוי: אדוני היושב בראש, אדוני השר, אזרחי ישראל, אני לא הייתי באושוויץ, אבל הייתי בניר עוז וראיתי מראות אושוויץ – כאלה שערכו הפלסטינים העזתים, כמו שהזכרת, בתמיכה מטורפת, באחוזים מטורפים, גם של אלה הגרים ביהודה ושומרון

עמית הלוי:      אנחנו עברנו בית אחרי בית

עמית הלוי:  בכל בית שרפה; אנשים, נשים, ילדים שנטבחו, נחנקו ונשרפו חיים

עמית הלוי:  היו שם, אדוני היושב-ראש, גופות שלקח חודש לזהות אותן – חודש – מרוב שהן הושחתו

עמית הלוי:  לפני שעברנו, חברי הוועדה לביטחון לאומי, את מסע-אושוויץ הפלסטיני הזה, עלינו על הגג של הבית הראשון בפינה של היישוב, ביתו של אמיתי בן צבי בן 83

עמית הלוי:  הבית כולו נחרב, נשרף ונחרב באופן מלא

עמית הלוי:  נותר הממ"ד, שארית הפלטה, אבל מעל הממ"ד הזה אפשר היה לעלות במדרגות

עמית הלוי:  עלינו אל הגג עם עמית בנצי מהקיבוץ, שחשף בפנינו את הזוועות הללו

עמית הלוי:  אחרי שהוא תיאר מעט מאותה שבת שואתית, הוא מצביע ממול

עמית הלוי:  אנחנו שואלים אותו: מה אתה רואה? אנחנו מסתכלים ואנחנו רואים כפר – שמכונה ח'וּזאעה, ח'ירְבת אֶח'זאעה

עמית הלוי:       אנחנו שואלים אותו: על מה אתה מצביע? מה אתה רואה? והוא אומר לנו: אלף איש אני רואה

עמית הלוי:  אלף איש, אדוני היושב-ראש, היו באותה שבת שואתית בניר עוז

עמית הלוי:  היו בהם גם גברים מחבלים, אבל רובם ככולם היו נשים וילדים – נשים וילדים מח'ירבת אח'זאעה, ששרפו, שטבחו, שבזזו ושהשחיתו

עמית הלוי:  סיפרו לנו שבית אחד, הם כיבדו ילד בן שש לשרוף אותו

עמית הלוי:  נתנו לילד בן שש

עמית הלוי:  זו כנראה פרקטיקה חינוכית מבתי הספר של אונר"א

עמית הלוי:       אנחנו, חברותיי וחבריי לכנסת, אחרי 80 יום מתחילת המלחמה

עמית הלוי:  איך, ריבונו של עולם, הכפר הזה עוד עומד על תילו? איך? איך אין לנו מעט כבוד לאומי? ראיתי את הפקודה שניתנה לחיילים שלוחמים באזור הזה, ואני אומר כאן לרמטכ"ל הרצי הלוי: הפקודה למח"ט והפקודה לחיילים צריכה להיות מאוד ברורה

עמית הלוי:  הכפר הנאצי הזה צריך להיות מוחרב

עמית הלוי:  צריך להרוג את האויבים, צריך לתפוס את כולם; לא רק את הגברים והמחבלים – את כולם, את הנשים ואת הילדים

עמית הלוי:  ואם הם ברחו, לתפוס אותם עד האחרון שבהם ולהביא אותם לכאן – את אותם ילדים, אדוני היושב-ראש, שחונכו לאנטישמיות, שחונכו בדרך המרושעת הזאת של האסלאם הרצחני, שחונכו על פי החדית'ים הרצחניים, שחונכו על פי הפרוטוקולים של זקני ציון, על פי ספרי מיין קאמפף – שכמעט כל קצין שאני פוגש אומר לי שהוא מצא אותם בכל בית, בכל בית מיין קאמפף, והפרוטוקולים של זקני ציון

טלי גוטליב: וחאג' אמין אל-חוסייני

עמית הלוי: את אותם אנשים – כן, ועם התמונות של חאג' אמין ושל אחמד יאסין

טלי גוטליב: נכון, המופתי שרצה לעשות מחנה השמדה בארץ ישראל

עמית הלוי: ואת הנשים, שכמו האחיות שלהן ברמאללה ובג'נין, מחלקות סוכריות בכל רצח של יהודי, אלו שמתגאות בבנים שלהן ובאחים שלהן כשהן משתתפים, כמובן, ברצח ובאונס, ובאלה שיישמו את זה בניר עוז בעצמם – את כולם צריך להעמיד לדין, אדוני היושב-ראש, לפי החוק שהעליתי כאן כבר לפני  חודשיים - -     

מאיר כהן: תודה רבה

עמית הלוי: - - החוק לעשיית הדין במחבלי החמאס ועוזריהם

עמית הלוי:  על כולם רובצת האשמה המחרידה הזאת, וכולם בני מוות

מאיר כהן: תודה, אדוני

מאיר כהן:  חברת הכנסת שלי טל מירון; חברת הכנסת לימור סון הר מלך

מאיר כהן:  חבר הכנסת אחמד טיבי, אדוני

מאיר כהן:  אחריו – חבר הכנסת עודה

אחמד טיבי: מכובדי היושב-ראש, שרים בכירים, חלקם בגלל מצוקה פוליטית וחלקם בגלל אולי הרגשת אחריות על המחדל הנורא שהיה ב-7 באוקטובר, מתחילים לזרוק רעיונות כמו הביטוי המכובס, הנלעג והנפשע "הגירה מרצון"

אחמד טיבי:  אין הגירה מרצון, כאשר אתה מפציץ כל יום, ויש 21,000 הרוגים

אחמד טיבי:  זה נקרא טרנספר והגליה ו-ethnic cleansing – טיהור אתני

אחמד טיבי:  הדברים האלה, שאמרו גם סמוטריץ' וגם בן גביר, חוסים תחת ההגדרה פשע מלחמה

אחמד טיבי:  הם יודעים זאת

אחמד טיבי:  גם מומחים למשפט יודעים זאת

אחמד טיבי:  אני תוהה לגבי השר לביטחון הלאומי, שבמקום לעסוק במיגור הפשיעה הגואה בחברה הערבית הוא עסוק בתפריט בבתי הסוהר ובהפרחת סיסמאות שהן פשע מלחמה, כמו: הגירה מרצון

אחמד טיבי:      עכשיו, שמעתי אותו מגיב לדברים שלי במסיבת העיתונאים בסיעה, ואומר שאם אני מתנגד סימן שההצעה טובה, ושהוא ימשיך לדרוש הגירה מרצון גם לפלסטינים בעזה וידאג להגירה שלי ושלנו מהכנסת

אחמד טיבי:  אני מעריך שהוא יגורש מהממשלה הרבה לפני – וטוב שכך, כי הוא וחבריו אחראים, גם פוליטית וגם מוסרית, על האסון הכבד ביותר שהמדינה הזאת עברה, אסון 7 באוקטובר

אחמד טיבי:      אני תוהה – ראיתי את סמוטריץ' בעזה

אחמד טיבי:  הוא היה מרחוק כזה, מוגן על ידי חיילים

אחמד טיבי:  נדמה לי שהוא לא שירת בצבא

אחמד טיבי:  ובן גביר, שנותן הוראות ורוצה להגר, בחיים לא היה בצבא

אחמד טיבי:  אתה גבר? לך, קח רובה ולך לעזה

אחמד טיבי:  נראה אותך

אחמד טיבי:  לך, במקום שאחרים יהרגו למענך

אחמד טיבי:  לך, תראה

אחמד טיבי:  אפילו לדעת להשתמש ברובה אתה לא יודע

אחמד טיבי:  לחלק נשקים כדי שאנשים יהרגו אחד את השני אתה יודע

אחמד טיבי:       פחדן, (אומר בערבית ומתרגם:) כסיל, יעני

אחמד טיבי:  לך תטפל בכישלונות שבגללך, בגלל סמוטריץ' והמתנחלים קרו בעוטף, במחדל

אחמד טיבי:  (אומר בערבית: לך תטפל בפשלות שעשיתם

אחמד טיבי:  איזה פושטקים באמת, בן גביר וסמוטריץ'

אחמד טיבי: )     

מאיר כהן: תודה, אדוני

מאיר כהן:  תודה רבה

מאיר כהן:  איימן עודה, בבקשה

מאיר כהן:  אחריו – אוהד טל

איימן עודה: כבוד היושב-ראש, עמיתיי חברי הכנסת וחברות הכנסת, מדינת דרום אפריקה פנתה לבית הדין הבין-לאומי בהאג וביקשה לעצור את המלחמה לאלתר

איימן עודה:  אם בית הדין נעתר לבקשה זו, זה ייחשב שמדינת ישראל מבצעת פשע נגד האנושות בעזה

איימן עודה:      כשאנחנו מדברים על דרום אפריקה בבניין זה, אי-אפשר לשכוח שמדינת ישראל היא האחרונה מבין כל מדינות העולם שתמכה במדינת האפרטהייד בדרום אפריקה

איימן עודה:  גם כשמדברים על אפרטהייד – שזו המילה הקשה ביותר בחלק השני של המאה ה-20 – אי-אפשר לא להשוות בין התנהלות זו לבין המדיניות של ישראל

איימן עודה:      מדינת ישראל, כבוד היושב-ראש, מאז 1948 עד עכשיו מנהלת משטר צבאי כלפי פלסטינים

איימן עודה:  זו הנכבה בשנת 48'; מ-48' עד 67' זה ממשל צבאי נגד האזרחים הערבים הפלסטינים בתוך המדינה

איימן עודה:  ממשל צבאי, כלומר יש בית דין לערבים ויש בית דין אחר ליהודים

איימן עודה:  כך זה היה עד שנת 1966 – כלומר אפרטהייד לכל דבר – ומ-67' עד עכשיו זה אפרטהייד טוטלי, בשטחים הכבושים מאז 67'

איימן עודה:  אבל זה יותר קשה מבחינת מספר הנטבחים, מספר הנרצחים, וגם אפילו מספר השנים

איימן עודה:  האפרטהייד התחיל ב-48' בדרום אפריקה והסתיים ב-1994

איימן עודה:  זה יותר מזה – מה שעשה הממסד הישראלי כלפי הפלסטינים בכל מקום

איימן עודה:      חשוב לי להגיד לך, כבוד היושב-ראש, ולשים מראה פה על מה שאמרו קברניטי המדינה בדרום אפריקה

איימן עודה:  מה הם אמרו? הם אמרו: אנחנו לא גזענים

איימן עודה:  בותה, ראש הממשלה, פיטר בותה, היה פונה לראשי ממשלה באירופה ואומר להם: איך אנחנו יכולים לבטל את האפרטהייד? זה צורך ביטחוני

איימן עודה:  השחורים הם 88% ואנחנו הלבנים 12%

איימן עודה:  אנחנו לא יכולים לבטל את האפרטהייד

איימן עודה:  אנחנו לא גזענים, אבל אלה צורכי הביטחון

איימן עודה:  מה הוא היה אומר? אנחנו הדמוקרטיה היחידה באפריקה

איימן עודה:  תחושה של דז'ה-וו פה

איימן עודה:  אנחנו שומעים את זה כל הזמן כלפי הדמוקרטיה היחידה במזרח התיכון – היחידה שכובשת עם אחר

איימן עודה:  לכן היא הדמוקרטיה האחרונה, בהיותה כובשת עם אחר

איימן עודה:      עכשיו אני רוצה לפנות לאזרחי המדינה, ולהגיד להם שיש שתי דרכים: יש את הדרך לקלל את כל העולם – מדרום אפריקה עד להפגנות בארצות הברית וההפגנות באירופה – ולהגיד שיש לנו ראש ממשלה מקסים - -      

מאיר כהן: תודה, אדוני

איימן עודה: - - ויש לנו גם את סמוטריץ', בן גביר, ואטורי, גוטליב, או ללכת לכיוון אחר לגמרי, להכיר בזכויות העם הפלסטיני, וזה מה שצריך להיות

איימן עודה:  תודה

מאיר כהן: תודה, אדוני

מאיר כהן:  רק אני רוצה להזכיר לך שאנחנו לא תמיד צריכים להקשיב לאנטישמים ולמה שהם עושים

מאיר כהן:  יש אנטישמיות, וכן, אנחנו צריכים להתגונן בפניה

מאיר כהן:  תודה, אדוני

מאיר כהן:  חבר הכנסת ואטורי

איימן עודה: אני מסכים איתך שיש אנטישמים - -     

מאיר כהן: לא, אדוני, אתה יכול להעיר לי משם

איימן עודה: - - מסכים איתך, אבל אל תקשור בין מדיניות ישראל לבין השאלה על האנטישמיות

איימן עודה:  אני חושב שככה אתה מזיק ליהודים

איימן עודה:  לכן אני נגד אנטישמיות ונגד הכיבוש הארור הזה

טלי גוטליב: אני מבקשת זכות דיבור, הוא הזכיר את השם שלי

מאיר כהן: לא, לא, לא

מאיר כהן:  סליחה, אני לא רוצה – אדוני, אני מבקש ממך

איימן עודה: נגד אנטישמיות ונגד הכיבוש הארור

מאיר כהן: אדוני, אני מבקש ממך לרדת

מאיר כהן:  תודה רבה

מאיר כהן:  שמעתי את דבריך בכבוד

מאיר כהן:  אני חוזר על דבריי ואני אומר: כשאנשים מהצד שאתה תומך בהם אומרים "מהים עד הירדן", זאת אנטישמיות

מאיר כהן:  תודה רבה

איימן עודה: אני רוצה מדינה - - - בכל מקום

איימן עודה:  בכל מקום

מאיר כהן: תודה רבה

מאיר כהן:  זאת אנטישמיות ראויה לשמה

מאיר כהן:  אז דרום אפריקה לא תלמד אותנו, וחבל שאתה תומך בזה שיכריזו עלינו

מאיר כהן:  אתה חי את הכאב שלנו

מאיר כהן:  אתה פה בכנסת, אתה חי את הכאב שלנו

מאיר כהן:  תודה

מאיר כהן:  תודה רבה, אדוני

טלי גוטליב: כל הכבוד, אדוני היו"ר

אחמד טיבי: הוא לא אמר שהוא תומך

אחמד טיבי:  הוא הזהיר

אחמד טיבי:  הוא התריע

מאיר כהן: אם הוא מתריע, אני מקבל את זה

מאיר כהן:  ובכל זאת, בימים - -     

אחמד טיבי: תקשיב לכל מילה

מאיר כהן: - - בימים האלה רצוי שתבינו כאב גדול מאוד שעבר עלינו

מאיר כהן:  תודה רבה

איימן עודה: ומה עם הפלסטינים - - -      

מאיר כהן: חבר הכנסת נאור שירי

מאיר כהן:       אני קורא אותך בקריאה ראשונה

איימן עודה: מה עם 20,000 הפלסטינים?     

מאיר כהן: קריאה שנייה, אדוני

מאיר כהן:  אני לא רוצה להוציא אותך

מאיר כהן:  אני מכבד אותך

מאיר כהן:  זהו

מאיר כהן:       נאור שירי, בבקשה

טלי גוטליב: בושה

טלי גוטליב:  בזמן מלחמה זה מה שאנחנו צריכים לשמוע פה

טלי גוטליב:  בזמן מלחמה

טלי גוטליב:  חיילים שלי בעזה

מאיר כהן: טלי, טלי, תודה רבה

טלי גוטליב: שלא יזכיר את השם שלי, ואני מבקשת זכות תגובה על זה

טלי גוטליב:  תודה

מאיר כהן: נאור שירי

מאיר כהן:  יש לך שלוש דקות, בבקשה

טלי גוטליב: - - - אני אראה לו מה הוא אמר היום

טלי גוטליב:  אני מבקשת את זכות התגובה

טלי גוטליב:  יש לי בדין

טלי גוטליב:  לפי חוק יש לי

טלי גוטליב:  אני אזכיר לו מה הוא אמר היום

מאיר כהן: צדקת דרכנו לא תיתן לנו לחשוב אחרת

מאיר כהן:  אנחנו צודקים, וזה בסדר

מאיר כהן:  מותר לאנשים להביע דעה הפוכה

מאיר כהן:  תודה

מאיר כהן:       נאור, שלוש דקות

טלי גוטליב: לא בזמן מלחמה

טלי גוטליב:  בכל מקרה הוא הזכיר את השם שלי, יש לי זכות דיבור

נאור שירי: אדוני היושב-ראש, חבריי חברי הכנסת, תודה רבה

נאור שירי:  אני רוצה לדבר על התזונאי של השב"ס, הידוע בכינויו איתמר בן גביר

טלי גוטליב: אוי, נו

נאור שירי: עכשיו, אני אגיד לך למה "אוי נו", טלי, ותכף תביני אותי

טלי גוטליב: די, נו, אתה כל שבוע אומר אותו נאום

טלי גוטליב:  אני נשארת לשמוע אותך, ואותו דבר

נאור שירי: אני חושב שבסוף כל שר נמדד לפי איכות עבודתו

נאור שירי:  הבעיה בפשיעה ובכלכלה שבסוף יש מספרים, והבעיה של איתמר בן גביר זה המספרים: הוכפל מספר הנרצחים בחברה הערבית, עלה מספר הנרצחים בפשיעה הפלילית, אין מנכ"ל במשרד לביטחון לאומי, אין סמנכ"ל אסטרטגיה, אין דובר, אין סמנכ"ל משאבי אנוש, אין ראש אגף ירייה

טלי גוטליב: יש נשק, נשק לאזרחים

מאיר כהן: חברת הכנסת גוטליב

נאור שירי: לאחרונה – מה זה לאחרונה? אתמול התפרסמה כתבה על רכש אפודים, זאת אומרת שהשר והמשרד התערבו ברכש שהמשטרה הייתה אמורה לעשות, רכש אפודים במיליוני שקלים

נאור שירי:  אממה? בבדיקה בליסטית שנערכה, האפודים לא תקינים

נאור שירי:      בשבוע שעבר צעיר נורה בטבריה, אישה נרצחה בחולון, אישה נרצחה בקריית ים, חיסול בנתניה – גבר נהרג בפיצוץ, פעוט בן שנתיים נדקר למוות בלוד, ארבעה פצועים בירי ברמלה

נאור שירי:  ואני באמת תוהה על החוצפה שלו, כי מילא – אני לא אגיד "מילא", כי זה חיי אדם – אבל מילא אתה עושה עבודה ממש ממש גרועה במשרד שלך

נאור שירי:  אז במקום שיתעסק כל היום בביטחון האישי שלנו ולשפר ולתחזק את המשרד, ולשפר ולהגביר את תחושת הביטחון של כולנו, מה עושה פיתמר בן גביר? מרצה לרמטכ"ל, לשר ביטחון, לאלופים בצבא

נאור שירי:  הוא, המשתמט שלא עשה דקה וחצי צבא ולא עלה לשמירה בחיים שלו, הוא מרצה על אסטרטגיה צבאית והכרעה במלחמה

נאור שירי:  אם זה לא מספיק, אחרי שהוא סיים לאפות פיתות כנציג פילסברי, לא יודע, בבתי הכלא, עכשיו הוא מתעסק בתפריט ומפרסם את תפריט האוכל של מחבלי חמאס, כאילו – הוא עושה מזה קמפיין

נאור שירי:       עכשיו, אתה אומר: מה עובר בראש של האיש? מה עובר בראש שלו שהוא מתעסק כל היום בשטויות האלה? מה אתה מפרסם גרפיקות על מה מחבלים אוכלים בכלא? כאילו, את מי זה מעניין? באמת, את מי זה מעניין? מה הגדולה של השר בן גביר בתפריט התזונתי של המחבלים? זה כל עולמו

נאור שירי:  העולם שלו הוא קמפיינים ותו לא

נאור שירי:       אני רוצה לסיים באיחולי הצלחה לשר ישראל כץ

נאור שירי:  באמת, מכל הלב, אני מאחל לך הצלחה

נאור שירי:  אני רק אומר משהו שבעיניי כל ישראלי, או כל אזרח במדינה, נורא חשוב לו: יחסי החוץ שלנו לא יכולים להיות מופרטים בצורה הזו, ואני אסביר

נאור שירי:  שנה-שנתיים-שנה – אני לא יודע איך לעבוד עם זה

נאור שירי:  באמת, אני מקווה שאתה תוכל

נאור שירי:  אבל שנה שר - -     

מאיר כהן: תודה

נאור שירי: - - בממשלה, עד שאתה מבין מימינך, משמאלך, למרות שיש לכם הרבה ניסיון – אני הייתי ממליץ: שחררו את הרוטציה, תסיים אתה את הקדנציה, ושיהיה בהצלחה לכל מדינת ישראל

מאיר כהן: תודה, אדוני

מאיר כהן:  ווליד טאהא, בבקשה, כבודו

מאיר כהן:  אחריו – גלעד קריב

וליד טאהא: מכובדי היושב-ראש, חבריי חברי הכנסת, בעוד הממשלה עסוקה בחילופי שרים, ובזמן שהשר לביזיון לאומי ממשיך עם החלוקה ההיסטרית של כמויות אדירות של נשק לכל מי שירצה – ובניגוד לכללים, כפי שנאמר על ידי גורמים משפטיים – מרכז אמאן, שעוסק באלימות והפשיעה בחברה הערבית, פרסם אתמול את הנתונים המזעזעים על הנרצחים שהיו בשנת 2023

וליד טאהא:       כנתון כללי, בשנת 2023 נרצחו במדינה 297 נרצחים ונרצחות, מתוכם 247 נרצחים ונרצחות בחברה הערבית

וליד טאהא:  אז בתנאים רגילים, נורמליים, במדינה נורמלית, שר כזה שמופקד על הביטחון האישי של אזרחי המדינה לא היה יכול להמשיך בתפקיד יום אחד – יום אחד

וליד טאהא:  במצב נורמלי לא היה יכול להמשיך בתפקיד השר לביטחון לאומי, שבמקרה שלנו הוחלף לשר לביזיון לאומי והשר לכישלון לאומי, שבמשמרת שלו הנרצחים מהאזרחים מגיעים לממדים שאי-אפשר לקבל במדינה מתוקנת, אדוני היושב-ראש

מאיר כהן: תודה, אדוני

וליד טאהא: - - חילק נשקים בטירוף ובצורה היסטרית, עד כדי כך שהגענו למספר נרצחים ששום מדינה מתוקנת בעולם לא הייתה מקבלת

וליד טאהא:  תודה רבה

מאיר כהן: תודה רבה, אדוני

מאיר כהן:  חבר הכנסת קריב, בבקשה, שלוש דקות, אדוני

גלעד קריב: אדוני היושב-ראש, כנסת נכבדה, אדוני השר, אדוני היושב-ראש, הערב הזה אני מתכוון להצביע נגד הודעת הממשלה

גלעד קריב:  אני אעשה זאת לא מכיוון שיש בליבי דבר, כמובן, כנגד השר כץ או השר כהן, והאמת גם צריכה להיאמר: חילופי שרים הוא דבר שנוהג במחוזותינו, והוא דבר לגיטימי בהתנהלות בתוך הסיעות והמפלגות השונות

גלעד קריב:  אני אצביע נגד, אדוני השר, משני טעמים: האחד, מכיוון שהחילופים הללו מתבצעים במסגרת מערכת של הסכמים קואליציוניים שהבית הזה לא הכיר כמותם, מערכת של הסכמים קואליציוניים שנוגעת גם להסדרים בתוך מפלגת השלטון – מפלגתך, מפלגת הליכוד – וגם ביחסים בין מפלגת הליכוד ליתר סיעות הקואליציה

גלעד קריב:  רק לפני ימים אחדים סיימנו את עדכונו של תקציב 2023 וראינו כיצד ההסכמים הקואליציוניים הללו מביאים לכך שהממשלה מותירה על כנם משרדי ממשלה מיותרים, מזרימה תקציבי עתק ליעדים סקטוריאליים, ודומני שכל מהלך – כל מהלך שקשור במערכת היחסים הקואליציונית, ראוי להיתקל בהתנגדות עזה מצד האופוזיציה

גלעד קריב:       ישנו טעם שני שהוא חשוב בהרבה, ודומני שאותו יבינו גם לא מעט מחברי הקואליציה שנכחו היום בדיון בוועדה לביקורת המדינה, המוחזקת על ידי האופוזיציה, ולאחר מכן בוועדת הפנים והגנת הסביבה, המוחזקת על ידי הקואליציה – הכוונה לדיונים שבהם נשמעה זעקתם של יושבי אותם יישובים בגבול הצפון, 18 יישובים במספר, שלא פונו על ידי הממשלה, ומזה חודשיים וחצי זועקים מרה על אי-יכולת לקיים שגרת חיים בטוחה ושגרת חיים סבירה באותם יישובים שנמצאים במרחק של פחות מחמישה קילומטרים מגבול הצפון

גלעד קריב:      כאשר אנחנו שומעים היום בישיבת ועדת הפנים ילדים בגילי שמונה, עשר ו-11 בוכים וזועקים שהם לא נרדמים בלילה, שחייהם אינם חיים, ואנחנו מגלים כיצד ממשלה שמקפידה כל כך במילוי ההתחייבויות הפוליטיות והקואליציוניות, נכשלת במילוי ההתחייבות הבסיסית שלה להעניק לאותם ילדים ביטחון ושגרת חיים סבירה – הדבר הזה הוא בלתי אפשרי

גלעד קריב:  מן הראוי לומר שעד אשר ממשלת ישראל לא תתעשת ותפתור את מצוקתם של אותם תושבים בצפון, מן הראוי שהאופוזיציה תתנגד לכל מהלך שהממשלה והקואליציה מביאות לכאן - -     

מאיר כהן: תודה, אדוני

גלעד קריב: - - אדוני השר, אני פונה אליך בקריאה להפעיל את השפעתך ככל הנראה בעוד ימים ספורים כשר החוץ, לפתור את מצוקתם של תושבי הצפון

גלעד קריב:  תודה, אדוני

מאיר כהן: תודה רבה

מאיר כהן:  חבר הכנסת יבגני סובה – לא נמצא; חבר הכנסת רם בן ברק – לא נמצא

מאיר כהן:  חבר הכנסת ירון לוי, כבודו

ירון לוי: אדוני היושב-ראש, כנסת נכבדה, לפני כשבועיים עמדתי כאן על הדוכן ופניתי לשר החינוך יואב קיש

ירון לוי:  אמרתי לו שהילדים שחזרו לספסל הלימודים אינם אותם הילדים שהיו ב-6 באוקטובר

ירון לוי:  מאות בני ובנות נוער הגיבו לדבריי ברשתות החברתיות, הם שיתפו בתחושות שלהם, והתקיים דיון מעמיק על מערכת החינוך

ירון לוי:  בכל אחת ממאות התגובות היה ברור – מערכת החינוך חייבת להשתנות עם או בלי קשר למצב, וזה לא סוד שמערכת החינוך במשך שנים לא התאימה את עצמה לעידן המודרני

ירון לוי:      אני לא מעמיד פנים שיש אצלי את כל הפתרונות, אבל אני חושב שאפשר לעשות שינוי גדול יותר עבור הנוער שלנו ביחד איתם, ולא מדובר בשינוי של הקלות בתוספת זמן או דחייה של מבחני הבגרות בכמה שבועות או מיקוד בחומר הנלמד

ירון לוי:  אני מדבר על שינוי מהשורש

ירון לוי:  שר החינוך וגם אנחנו, ההורים, צריכים לשאול את עצמנו אם בית הספר מספק את הכלים הנכונים עבור ילדינו לניהול חייהם הבוגרים: האם הנושאים שנלמדים כיום עדיין רלוונטיים לעולם המודרני? האם לצד חמש יחידות במתמטיקה מלמדים את הילדים שלנו התנהלות פיננסית? האם נער או נערה שמסיימים את המסגרת החינוכית יודעים לפתוח חשבון בנק? מהי קרן פנסיה, ואיך בוחרים מסלול השקעות בריבית טובה?     עוד שאלה שאנחנו צריכים לשאול את עצמנו היא אם בית הספר יודע לספק לנער ולנערה תחושת הצלחה מעבר לציון שמשקף ערך מספרי, ואם לא – איך בונים ערך וביטחון אצל בני נוער שקשה להם בלימודים

ירון לוי:      הנוער שלנו לא צריך עוד שעה בשיעור ספרות, הוא צריך עוד שעה בלספר את הסיפור שלו, ואנחנו צריכים להקשיב וללמוד מהם

ירון לוי:  "נוער – זהו חלק מיוחד של המכונה הציבורית, הגלגל המניע, המוציא את המכונה מנקודת הקיפאון שלה, 'מן הנקודה המתה' - - - גלגל המנוף בחיי הציבור – זהו הנוער!" – זאב ז'בוטינסקי

ירון לוי:  תודה רבה

מאיר כהן: תודה רבה, אדוני

מאיר כהן:  חבר הכנסת צבי ידידיה סוכות – לא נמצא; חבר הכנסת סימון דוידסון, בבקשה, אדוני

סימון דוידסון: תודה רבה, אדוני היושב-ראש

סימון דוידסון:  אני עומד כאן ואני רוצה להצדיע היום לחיילות, לקצינות, ללוחמות, לתומכות הלחימה – לכל הבנות המדהימות של צבא ההגנה לישראל שנמצאות בלחימה, עושות עבודה מדהימה והופכות ועושות שינוי תדמיתי לחיילות הלוחמות בצבא ההגנה לישראל

סימון דוידסון:  אני רוצה להצדיע לרבש"צית של קיבוץ ניר עם, ענבל ליברמן, בחורה צעירה שחימשה את התושבים, ותוך דקות לא רבות הצילה את הקיבוץ; אני רוצה להצדיע לכל אותן תצפיתניות אמיצות שהתריעו וזלזלו בהן

סימון דוידסון:  אותן תצפיתניות שבגבורה בגבול המדינה עושות עבודת קודש; אני רוצה להצדיע ללוחמות של גדוד ברדלס שעשו היסטוריה בלחימה בעזה בכוח מיוחד; להצדיע ללוחמות השריון, לטנקיסטיות המדהימות שביום הראשון הצילו קיבוץ שלם – להגר, הילה, טל שרה, מיכל, קרני, אופיר ותמר

סימון דוידסון:       ואני רוצה להגיד בוז גדול למפלגת הציונות הדתית

סימון דוידסון:  בוז שכל הכנסת צריכה להגיד אותו, על כל האמירות של המפלגה הזאת לפני הלחימה

סימון דוידסון:  על האמירות של שמחה רוטמן, ואני מצטט: העירוב בין נשים וגברים מעורר בעיות מסוגים שונים, כמו למשל הנמכת סטנדרטים

סימון דוידסון:  יחידות שבעבר נפתחו לנשים וירדו בסטנדרטים שלהן

סימון דוידסון:  או עוד אמירה של שמחה רוטמן, ואני מצטט: שירות הנשים בצה"ל לא משרת צורך מבצעי, אנחנו מרמים את עצמנו, שוויון מייצר נזקים והנמכה של סטנדרטים

סימון דוידסון:  ואני רוצה לצטט עוד ציטוט של שמחה רוטמן: לא רואה שום סיבה שלוחמות ישרתו יחד עם לוחמים

סימון דוידסון:  עירוב של נשים לוחמות מזיק לצה"ל, לנשים שמשרתות, לגברים שמשרתים שם

סימון דוידסון:      אז לא רק שמחה רוטמן, גם סמוטריץ, ואני מצטט: לבטל גיוס חובה לנשים

סימון דוידסון:  יחידות מעורבות פוגעות בצה"ל; שירות ביחידות מעורבות הוא שירות שפוגע במבצעיות של צה"ל, בכשירות שלו, ביכולת שלו לעמוד במשימותיו

סימון דוידסון:  את זה אומר כל מי שעיניו בראשו ובוחן את השאלה הזאת במשקפיים מקצועיים

סימון דוידסון:       גם הגברת סטרוק אמרה את דבריה, ואני מצטט: "חיילות שלוקחות על עצמן מאמצים פיזיים תפגענה בעצמן ובצבא ויורידו את הרמה המבצעית של צה"ל"

סימון דוידסון:  יש עוד ועוד ציטוטים

מאיר כהן: תודה רבה

סימון דוידסון: לסיכום אני רוצה לומר: חיילות, קצינות, כל הבנות הנהדרות של צה"ל, אנחנו מצדיעים לכן

סימון דוידסון:  תודה רבה

מאיר כהן: תודה רבה, אדוני

מאיר כהן:  חבר הכנסת משה סלומון

מאיר כהן:  חברת הכנסת מירב בן ארי, בבקשה

מירב בן ארי: תודה, אדוני היושב בראש

מירב בן ארי:  חבריי וחברותיי חברי הכנסת, בדיוק השבוע - -      

מאיר כהן: חברים, אני מבקש שקט

מאיר כהן:  צד שמאל, שהוא צד ימין, בבקשה

מירב בן ארי: - - בדיוק השבוע מלאה שנה לממשלת חרבו דרבו, הממשלה הגרועה ביותר בהיסטוריה של מדינת ישראל

מירב בן ארי:  ממשלה שבה יושבים אנשים קיצוניים, משיחיים, אנשים מסיתים ומפלגים, שיושבים בקבינט ומנהלים את המלחמה החשובה הזאת בצורה הגרועה ביותר

די כבר, די

מירב בן ארי: מה לעשות?      

הבריאות אוריאל בוסו: - - - מירב, די

מירב בן ארי: כשיושבת שרה בקבינט ושואלת את השאלה המופרכת וההזויה הזאת על הטייסים, ואף אחד לא קם ואומר משהו, אז כן, זאת הממשלה הכי גרועה שיש

מירב בן ארי:  והדבר הכי גרוע, יעקב אשר, זה שאתה אומר לי כן, כן, אבל אף אחד מכם לא דואג שנייה לגנות את מה שאתם שומעים

מירב בן ארי:      אם היו אומרים לנו לפני שנה שתקום כאן ממשלה שתרסק את המדינה, את החברה, את הכלכלה; ממשלה שכל שומרי הסף הזהירו אותה אבל היא בחרה להתעלם מכולם – לא היינו מאמינים

מירב בן ארי:  איך ממשלה שהתיימרה להיות ימין על מלא, ממשלה שתחזיר את הביטחון, החזירה אותנו לימים הכי קשים בתולדות המדינה? ממשלה ששני הגבולות שלה, צפון ודרום, ריקים מאדם, מקומות נטושים, חלק מהם הרוסים לגמרי, עם אלפי מפונים שלא יודעים את העתיד שלהם, לא יודעים מה יקרה איתם

מירב בן ארי:       גם אם נשים את המלחמה הנוכחית הזאת בצד, וזה קשה, אי-אפשר להתעלם מהכישלונות של הממשלה הזאת עוד לפני המלחמה

מירב בן ארי:  תשעה חודשים של רחובות בוערים, של פגיעה במעמד הבין-לאומי, של פגיעה בהייטק, בסייבר, של הכפלת האלימות ומעשי הרצח במגזר הערבי

מירב בן ארי:  ועוד לא דיברתי על איראן שהיא רגע לפני הגרעין – מה שמעולם לא היה

מירב בן ארי:       מה שמדהים בסיפור הזה – שבדרך כלל במלחמות העם מתאחד מאחורי הממשלה, מאחורי המנהיג

מירב בן ארי:  המלחמה הזאת הצליחה לאחד רק את העם

מירב בן ארי:  לא רק שהם לא מתאחדים סביב המנהיג, 70% מהם רוצים שהוא ילך

מירב בן ארי:  ממשלה שאת הנזק שלה אנחנו נלמד בהיסטוריה, שלא היה דבר כזה בעת מלחמה שדעת הקהל כולה נגד הממשלה הזאת

מירב בן ארי:  לא הייתה שנה גרועה כזאת, כושלת יותר בהיסטוריה של המדינה, ועל הכול אחראי אדם אחד, שהביא עלינו את הממשלה הגרועה הזאת - -     

מאיר כהן: תודה

מירב בן ארי: - - את השוליים הסהרוריים של מדינת ישראל; שהדבר היחיד שעזר לטולדנו בקבינט זה המוצא המרוקאי שלו - -     

מאיר כהן: תודה

מירב בן ארי: - - שאם לא, כנראה גם מזה הוא היה חוטף

מירב בן ארי:  אני מסיימת, אדוני

מירב בן ארי:       יותר מ-70% מהציבור רוצים שהממשלה הזאת תלך

מירב בן ארי:  אם יש דבר אחד שמאחד את הציבור - -     

מאיר כהן: תודה, גברתי

מירב בן ארי: - - זה שהם רוצים שהממשלה הגרועה הזאת תלך הביתה

מירב בן ארי:  תודה

מאיר כהן: תודה רבה

מאיר כהן:  חבר הכנסת אריאל קלנר, כבודו, בבקשה

מאיר כהן:  אני מבקש שקט, חברת הכנסת גוטליב

מאיר כהן:  אחרון הדוברים, בבקשה, אדוני

אריאל קלנר: אדוני היושב-ראש, השר, חבריי, עלילות דם היו מנת חלקו של העם היהודי לאורך ההיסטוריה, מהרעלת בארות, אפיית מצות מדם ילדים נוצרים ועד הפרוטוקולים של זקני ציון

אריאל קלנר:  לאחרונה אנחנו עדים שוב לעלילת דם

אריאל קלנר:  קוראים לה: אלימות המתנחלים

אריאל קלנר:  בתחנת הרדיו הצבאית דווח על מסמך צה"לי על התופעה

אריאל קלנר:  אלופים במיל' וחברי כנסת מדברים על כך

אריאל קלנר:  לפני מספר שבועות דיבר על כך אפילו נשיא ארצות הברית

אריאל קלנר:       במוצאי השבת האחרונה, כיושב-ראש השדולה למאבק בדה-לגיטימציה והאנטישמיות, שיגרתי מכתב לנשיא ארצות הברית שעליו חתמו 23 חברי כנסת, עם שאלה קטנה: על סמך מה? על מה אתה מתבסס? אז הינה, בואו נראה כמה נתונים, חבריי

אריאל קלנר:  בחודשים אוקטובר-נובמבר ביצעו ערבים 458 פיגועי בקבוקי תבערה; 259 פיגועי מטעני צינור; 103 פיגועי ירי מנשק קל; 23 פיגועי הצתה; ארבעה פיגועי דריסה; ושבעה פיגועי דקירה

אריאל קלנר:  רק בנובמבר נרצחו שבעה יהודים בפיגועי טרור של ערבים

אריאל קלנר:  השם ייקום דמם

אריאל קלנר:       ומה עם אלימות היהודים ביהודה ושומרון? אלימות המתנחלים, זה הרי כל כך נורא, מה קורה שם? אז הדוח דיבר על 201 אירועים, מתוכם, שימו לב, 136, 67% – צה"ל לא יודע מי בדיוק התחיל ויזם את העימות

אריאל קלנר:  מישהו החליט שבכל מקרה של קטטה בין יהודי לערבי – היהודי אשם

אריאל קלנר:  במקרים אחרים, פשיטת צה"ל להחרמת אמל"ח הוגדרה כאלימות המתנחלים

אריאל קלנר:  בקיצור, עלילת דם

אריאל קלנר:  את הקורבן הופכים לפושע, מנפחים נתונים, מניפולציות מרושעות

אריאל קלנר:  היקפי מקרי האלימות של יהודים כלפי ערבים ביהודה ושומרון אינם זניחים רק ביחס לאלימות הערבית כלפיהם, הם זניחים גם לאלימות בכל חברה מתוקנת, גם יחסית לחיפה ותל אביב וראשון

אריאל קלנר:       והרי לכם עוד נתון חשוב: לעלילה יש מטרה

אריאל קלנר:  לפני כשבוע התפרסם שמכון הממומן על ידי הקרן לישראל החדשה וקרן פרידריך הגרמנית קובע שהשחרת המתנחלים הוא צעד הכרחי למדינה פלסטינית

אריאל קלנר:  אני חושב שבימים אלה, אדוני היושב-ראש, לא צריך להסביר מה יהיו ההשלכות של מדינה פלסטינית על כביש 6, על חיינו כאן

אריאל קלנר:       אחיי בשמאל, כשהקניבלים הנאצים טובחים אותנו, לא הפרוגרסיבים מהרווארד וקולומביה יעמדו לצידנו ולא קרנות גרמניות

אריאל קלנר:  כמות החללים בקרב המתנחלים בהגנה על כולנו היא עצומה

אריאל קלנר:  בסוף יש לנו רק אחד את השני

אריאל קלנר:  אסור לנו לתת יד לעלילות הדם

אריאל קלנר:  הבה נגן זה על זה גם מול מתקפת הדה-לגיטימציה, כי רק ביחד ננצח

אריאל קלנר:  תודה

מאיר כהן: תודה רבה

מאיר כהן:  חבריא, שר מסכם, יש? אם לא, אז אנחנו נעבור להצבעה

מאיר כהן:  נעבור להצבעה

מאיר כהן:  אני מבקש לשבת

מאיר כהן:  חבר הכנסת פורר, אנחנו מצביעים

מאיר כהן:       נעבור להצבעה על החלטת הממשלה בהתאם לסעיף 31(א) לחוק-יסוד: הממשלה, למנות את השר אלי כהן לתפקיד שר האנרגיה והתשתיות, במקום השר ישראל כץ, ולמנות את השר ישראל כץ לתפקיד שר החוץ, במקום השר אלי כהן

מאיר כהן:  אנא לתפוס מקומות, אנחנו עוברים להצבעה

מאיר כהן:  מי בעד ומי נגד

מאיר כהן: בעד הודעת הממשלה – 22 

מאיר כהן: נמנעים – אין  

מאיר כהן: ובכן, להלן תוצאות ההצבעה: 22 בעד, שישה מתנגדים, אין נמנעים

מאיר כהן:  אני מאחל לשני השרים הצלחה

מאיר כהן: הודעת המזכירות

אלינור ימין: תודה

אלינור ימין:  ברשות יושב-ראש הישיבה, הינני מתכבדת להודיעכם, כי בהתאם לסעיף 96(ה) לתקנון הכנסת, ביקשה חברת הכנסת מיכל וולדיגר לחזור ולהיות מציעה של הצעות חוק שמספרן: פ/3/25, פ/5/25, פ/15/25, פ/17/25, פ/22/25, פ/23/25, פ/27/25, פ/37/25, פ/41/25, פ/43/25, פ/44/25, פ/47/25, פ/49/25, פ/55/25, פ/58/25, פ/67/25, פ/156/25, פ/482/25, פ/487/25 ו-פ/575/25

אלינור ימין:      הונחו על שולחן הכנסת –      לקריאה שנייה ולקריאה שלישית: הצעת חוק שירותי המדינה (מינויים) (תיקון מס' 20), התשפ"ד–2024, שהחזירה ועדת החוקה, חוק ומשפט

אלינור ימין:       מסקנות ועדת החינוך, התרבות והספורט בעקבות דיון מהיר בהצעתם של חברי הכנסת דבי ביטון, צגה מלקו ואברהם בצלאל בנושא: ליקויים במענה הניתן לילדי החינוך המיוחד ביישובי קו העימות וביישובים שקלטו מפונים על רקע מלחמת חרבות ברזל

אלינור ימין:  תודה

מאיר כהן: תודה רבה, גברתי

מאיר כהן: חברי הכנסת, הנושא הבא על סדר-היום: החלטת ועדת החוקה, חוק ומשפט, על רצונה להחיל דין רציפות על הצעת חוק לתיקון פקודת הראיות (מס' 20) (חיסיון קרימינולוג קליני), התשפ"ב–2022

מאיר כהן:  אני מזמין את חבר הכנסת שמחה רוטמן למסור את הודעת הוועדה, בבקשה

חוק ומשפט): תודה רבה, אדוני היושב-ראש

חוק ומשפט):  כנסת נכבדה, חבריי חברי הכנסת

חוק ומשפט):  בהתאם לסעיף 97 לתקנון הכנסת, החליטה ועדת החוקה, חוק ומשפט, בישיבתה מיום חמישי כ"ג בתמוז התשפ"ג, 13 ביולי 2023, להציע לכנסת להחיל דין רציפות על הצעת חוק לתיקון פקודת הראיות (מס' 20) (חיסיון קרימינולוג קליני), התשפ"ב–2022, של חבר הכנסת בועז טופורובסקי, פ/3032/24

חוק ומשפט):  אודה על העלאת הנושא על סדר-יומה של הכנסת

חוק ומשפט):  תודה רבה, אדוני היושב-ראש

מאיר כהן: תודה, אדוני

מאיר כהן: חברי הכנסת, אנחנו עוברים לנושא הבא

מאיר כהן:  הנושא הבא על סדר-היום: המלצת ועדת הפנים והגנת הסביבה, בעניין החלטת הממשלה בצו – חבריא, אנחנו לא יכולים להמשיך ככה; מי שרוצה לצאת, שיצא החוצה

מאיר כהן:  ממשיכים בסדר-היום

מאיר כהן:  אני מזמין את יושב-ראש ועדת הפנים והגנת הסביבה חבר הכנסת יעקב אשר להציג את המלצות הוועדה

מאיר כהן:  אדוני, עד עשר דקות לרשותך

והגנת הסביבה): תודה רבה, אדוני היושב-ראש

והגנת הסביבה):  חבריי חברי הכנסת, אני מתכבד להביא בפניכם את המלצת ועדת הפנים והגנת הסביבה לעניין צו לדחיית הבחירות הכלליות לרשויות המקומיות (קביעת המועד הנדחה), התשפ"ד–2024

והגנת הסביבה):  כזכור, ב-24 באוקטובר אישרה הכנסת את החוק לדחיית הבחירות הכלליות לרשויות המקומיות

והגנת הסביבה):  ההצעה המקורית של הממשלה הייתה 30 בינואר, ובמהלך ההכנות של הצעת החוק לקריאה השנייה והשלישית אנחנו הצענו בוועדה, והתקבל ברוב חבריה, להוסיף מועד נוסף, כי אף אחד לא יכול היה לצפות ולדעת אם כבר נגיע בצורה סבירה לבחירות בצורה כזאת או אחרת או לא, והוספנו את המנגנון הקובע כי בהינתן נסיבות מיוחדות המונעות את עריכת הבחירות בזמנן, הממשלה תהיה רשאית בצו, ולא בחקיקה של שלוש קריאות, לדחותן ליום י"ח באדר א' התשפ"ד, 27 בפברואר 2024, וזאת לאחר שקיבלה את המלצתה של ועדת הפנים והגנת הסביבה של הכנסת, שתתקבל ברוב של שלושה-רבעים מחבריה ובאישור המליאה

והגנת הסביבה):       אנחנו עכשיו באישור המליאה

והגנת הסביבה):  הבוקר אישרנו את זה ברוב חברי הוועדה

והגנת הסביבה):  בכוונה עשינו את המנגנון הזה, שיהיה רוב של 75%, כי אנחנו רוצים בנושא של בחירות להגיע להסכמה רחבה ככל שניתן

והגנת הסביבה):  אנחנו ניצלנו גם את החקיקה הזאת בזמנו כדי לעשות הרבה מאוד תיקונים שהיו מתבקשים מאוד, גם לגבי חל"ת וגם לגבי הרבה מאוד נושאים שמשרד הפנים לא הספיק להביא בהחלטה הממשלתית

והגנת הסביבה):       אבל אחד הנושאים שאני שמח ועצוב לעמוד כאן ולומר שהסדרנו – אדוני היושב-ראש, הסדרנו בחקיקה דאז גם החזר הוצאות הבחירות לשני מועמדים לראשות מועצה אזורית שנהרגו

והגנת הסביבה):  האחד, ידידנו אופיר ליבשטיין, השם ייקום דמו, ראש המועצה, מתמודדת נוספת, תמר קדם, השם ייקום דמה

והגנת הסביבה):  ואנחנו בחקיקה הכנסנו כך שמשרד מבקר המדינה יבדוק מה היו ההוצאות ומשרד הפנים ישפה את העיזבון של המנוחים

והגנת הסביבה):  ואכן, אני יכול לבשר כאן, ובישרתי היום בוועדה, שהתשלום מועבר בימים אלו, לאחר האישורים הנדרשים

והגנת הסביבה):  אם היית שואל אותי, אדוני היושב-ראש, אם נגיע פעם לחקיקה כזאת, לא היינו מאמינים שלזה אנחנו נגיע

והגנת הסביבה):      בשבועות האחרונים, אדוני היושב-ראש, קיים שר הפנים מספר דיונים בנושא יחד עם גופי הביטחון והגורמים האמונים על עריכת הבחירות בישראל

והגנת הסביבה):  בתחילה סברו כי יש לקיים את הבחירות בינואר, אחר כך, מנתונים שהועברו מצה"ל ביום חמישי האחרון הוכח שקיום הבחירות בסוף חודש ינואר עלול להביא לפגיעה בזכותם לבחור ולהיבחר של משרתי מילואים הנמצאים כעת בעיצומה של לחימה קשה

והגנת הסביבה):  לאור הנתונים האלה אימצה הממשלה את ההצעה שלנו, את המנגנון של 27 בפברואר, כפי שצפינו אז, להפעיל את סמכותה ולהפעיל את המנגנון

והגנת הסביבה):  בהתאם לכך העבירה אתמול הוועדה את טיוטת הצו

והגנת הסביבה):  הבוקר, כפי שאמרתי, אחרי ששמענו את נציגי הממשלה, צה"ל ומוזמנים נוספים, השתכנעה הוועדה כי אכן נתקיימו נסיבות מיוחדות, ואנחנו המלצנו לכנסת לאשר את הצו כפי שהוגש עכשיו על ידי הממשלה

והגנת הסביבה):  בהחלטה להמליץ על אישור הצו לדחיית מועד הבחירות כאמור תמכו 13 מתוך 15 חברי ועדת הפנים

והגנת הסביבה):       לסיום, אדוני היושב-ראש, קודם כול יש חשיבות גדולה מאוד למערכת המוניציפלית כולה, ולשלטון המקומי שאתה ואני בוגריו, שיהיו ודאות ואופק יציב

והגנת הסביבה):  ולכן הבהרנו היום בוועדה וכך הבהירו גם נציגי הממשלה, כי התאריך שאושר היום בוועדה הינו סופי, בעזרת השם

והגנת הסביבה):  בינתיים נדרש צה"ל על ידי הממשלה והכנסת לנצל את הזמן ולפעול מול כלל המשרתים, כדי לאפשר התמודדות בבחירות לכולם

והגנת הסביבה):       כמו כן, עלו מספר נושאים נוספים שעלו היום בוועדה

והגנת הסביבה):  הועלתה בעיה שבמועד החדש, אם יהיה סיבוב בחירות שני – הועלה על ידי יושב-ראש הוועדה – חבר הכנסת ווליד ידידי, וגם אחרים, הועלה הנושא הזה שהסיבוב השני יכול לחול באמצע או בתחילת צום הרמדאן

והגנת הסביבה):  שוחחנו עם שר הפנים, גם אני, גם ווליד, גם חבר הכנסת טיבי, ואנחנו מגבשים איזשהו פתרון, יכול להיות שבחקיקה, יכול להיות שיהיה פתרון אחר, ואנחנו נגבש את זה, כי אני בהחלט חושב שצריך להתחשב במסורת

והגנת הסביבה):       כמו כן, התחייב שר הפנים בוועדה, ואנחנו נעמוד על כך, שאותם יישובים שלא ייערכו בהם כרגע הבחירות – יישובי העוטף למיניהם שעדיין גם לא הוגדרו לגמרי, ושר הפנים התבקש על ידינו להביא את ההגדרה הסופית שלהם – תבוא חקיקה שתסדיר את החזר ההוצאות שלהם

והגנת הסביבה):  הרי אם המדינה ביטלה את הבחירות, והאנשים האלה הוציאו היום כספים, הבחירות הבאות שלהם יהיו בעוד חצי שנה – הכול מתחיל מחדש

והגנת הסביבה):  אז אנחנו מחכים לזה, ויש עוד מספר נושאים שאנחנו נתקן תוך כדי תנועה עד למועד הבחירות

והגנת הסביבה):       אבל אני חושב שהדבר החשוב ביותר זה מה שאמרתי היום בוועדה: אסור לנו לתת לשונאינו, לא החמאס, ולא אחרים את הניצחון הזה של עצירה של הליך דמוקרטי ברשויות מקומיות בערי ישראל

והגנת הסביבה):  הדבר הזה, לא נכון היה לעשות אותו

והגנת הסביבה):  אנחנו נעשה אותו בצורה המיטבית, כך שכולם יוכלו לבחור ולהיבחר

והגנת הסביבה):  אנחנו גם מקדמים הצעת חקיקה שתיתן אפשרות לחיילי צה"ל להצביע, להתחיל להצביע שבוע קודם, אדוני היושב-ראש, כדי שיהיה את הזמן לכל התמרונים כדי להגיע לקלפיות בצורה הטובה

והגנת הסביבה):  אני מבקש מהכנסת לאשר את הצו המצורף בנוסח המוצע על ידי הממשלה

והגנת הסביבה):  תודה רבה

מאיר כהן: תודה רבה, אדוני, ותודה רבה לכל הוועדה שלך, שעשתה עבודה יסודית וטובה

מאיר כהן:  אנחנו עוברים לדיון אישי

מאיר כהן:  ראשון הדוברים חבר הכנסת חמד עמאר – אינו נוכח; חברת הכנסת שרון ניר – אינה נוכחת

מאיר כהן:  חבר הכנסת אליהו ברוכי

מאיר כהן:  אליהו, אתה עולה אדוני? בבקשה

אליהו ברוכי: כבוד היושב-ראש, חבריי חברי הכנסת, זכיתי הבוקר להתפלל תפילת שחרית בבית האבלים של משפחת לובר

קריאה: - - -     

אליהו ברוכי: ביישוב בית אל

אליהו ברוכי:  חגי, אביו של יהונתן, השם ייקום דמו, עמד לפני התיבה, וקולו נשנק מתחילת התפילה ועד סופה

אליהו ברוכי:  הוא דמע כשהוא התחיל ב"ויהי רצון שייבנה בית המקדש במהרה בימינו", ואחר כך בפסוקי דזמרה, "ברוך שאמר והיה העולם", "וירם קרן לעמו", וכמובן ב"יתגדל ויתקדש שמיה רבא"

אליהו ברוכי:  התפילה הסתיימה, שיחה על דמותו המיוחדת של יהונתן, ואז, קיבלתי מחגי שיעורי בית

אליהו ברוכי:  אני עומד פה כדי להתחיל למלא את שיעורי הבית

אליהו ברוכי:       התמזל מזלך, או איתרע מזלך, אמר לי חגי, ואתה חבר כנסת - - -      

מאיר כהן: אני מבקש

מאיר כהן:  מדברים על נופל, הוא משתף אתכם בחוויה אישית שלו, אנא מכם, תקשיבו

מאיר כהן:  סליחה, חבר הכנסת פינדרוס

מאיר כהן:  תקבל עוד דקה

מאיר כהן:  בבקשה

אליהו ברוכי: תודה

אליהו ברוכי:  התמזל מזלך, או איתרע מזלך, אמר לי האבא חגי, ואתה חבר כנסת

אליהו ברוכי:  אתה צריך לשאול את עצמך שאלה שיהונתן שאל את עצמו כל הזמן – מה הקדוש ברוך הוא רוצה ממך

אליהו ברוכי:  הוא אומר לי, האבא: אני חושב – כך אומר לי חגי בזהירות – שהקדוש ברוך הוא מרשה לי היום לדבר בשמו

אליהו ברוכי:  הקדוש ברוך הוא רוצה שתעסוק עכשיו רק בדבר אחד, אחדות בעם ישראל

אליהו ברוכי:  הצורך באחדות הוא לא רק דאגה להגנה ולכלכלה חזקה

אליהו ברוכי:  אחדות היא רצונו של הקדוש ברוך הוא

אליהו ברוכי:  כשיש אחדות מתגדל ומתקדש שמו

אליהו ברוכי:  אתם צריכים לא רק לדבר על אחדות, כך אומר לי האבא חגי, אתם אנשי מעשה, אתם צריכים לנסח תוכנית פעולה

אליהו ברוכי:  יש בפנינו אתגר עצום אחרי המלחמה

אליהו ברוכי:  הכאב שלנו, של היתומים, של האלמנות והמשפחות השכולות – יש כעס גדול על כל המערכות

אליהו ברוכי:  אתם צריכים לשבת יחד ולחשוב איך אתם עושים תוכנית פעולה, ולראות מה אפשר לעשות כדי לוודא שביום שאחרי המלחמה אנחנו לא קורעים את עצמנו לגזרים

אליהו ברוכי:  אני לא מכיר את המפלגה שלך, למרות שחצי משפחה שלי מצביעה לכם, אבל בבקשה תחשבו איך

אליהו ברוכי:  אנחנו מצידנו, המשפחות השכולות, נתאחד וננסה להביא לפיוס

אליהו ברוכי:  אבל אתם, אתה – כך אומר לי האבא חגי – כל מילה אחת טובה קטנה שתגיד על היריבים הפוליטיים שלך זו נחמה בשבילנו

אליהו ברוכי:       ביום חמישי הקרוב יש ליהונתן יום הולדת 25, מספר האבא חגי, ובשבילו זאת מתנה, ובשבילנו זאת נחמה

אליהו ברוכי:  זה ינחם אותנו יותר ממה שבאת – ואנחנו מעריכים מאוד שבאת

אליהו ברוכי:  יהונתן היה חסיד, הוא אהב לדבר עם השם, לכן כל כך התרגשתי בתפילה, אמר לי האבא

אליהו ברוכי:  יהונתן גם אהב לרקוד

אליהו ברוכי:  אני בטוח שדיבור כזה בכנסת – על אהדה, על אחדות ופיוס – יגרום לו לרקוד בשמיים

אליהו ברוכי:       חגי, רק התחלנו

אליהו ברוכי:  בעזרת השם נעשה ונצליח

אליהו ברוכי:  תודה רבה

מאיר כהן: תודה רבה, אדוני

מאיר כהן:  חברת הכנסת מיכל מרים וולדיגר

מאיר כהן:  בבקשה, גברתי

מאיר כהן:  אחריה – חבר הכנסת אבי מעוז

מיכל מרים וולדיגר: כבוד יושב-הראש, כבוד השר, חברי כנסת נכבדים ויקרים, היום בוועדת הפנים היה דיון על הצו המונח פה לפנינו

מיכל מרים וולדיגר:  בין הדוברים הייתה ראשת מועצת גזר, והיא סיפרה שאין הרבה קופצים על תפקיד חבר מועצה אזורית או מקומית, וחבל, היא אמרה

קריאה: - - -      

מיכל מרים וולדיגר: לא, אבל היא גם דיברה על חבר מועצה מקומית ואזורית, ואמרה שחבל, חבל שכך

מיכל מרים וולדיגר:  כך אמרה, ולא חידשה, אני מניחה, לאף אחד מהנוכחים

מיכל מרים וולדיגר:  היא אמרה זאת כחלק מטיעוניה למה לא לדחות את הבחירות

מיכל מרים וולדיגר:  רבים מהם, היא הוסיפה, מועמדים יחידים

מיכל מרים וולדיגר:       אני עצמי הייתי חברת מועצת עיר קדנציה מלאה חמש שנים, ויכולה להעיד פה שהן היו חמש שנים מאתגרות

מיכל מרים וולדיגר:  אכן, מדובר בתפקיד קשה, וברוב המקרים כפוי טובה

מיכל מרים וולדיגר:  אבל דווקא, דווקא בגלל זה, כשישנם אנשים מסורים שמקום מגוריהם חשוב להם, שרוצים לעשות שינוי, ואף משקיעים מכספם, ממרצם ומזמנם כדי להיבחר לתפקיד הזה, אסור לנו להצר את צעדיהם ולהפלות אותם אל מול אלה המכהנים בתפקידים הללו בפועל

מיכל מרים וולדיגר:  ועל אחת כמה וכמה כאשר אותם פעילים חברתיים, אותם אנשים מסורים ואכפתיים, גויסו בצו 8 למלחמה הכל-כך צודקת הזו

מיכל מרים וולדיגר:  החיילים בכלל וחיילי המילואים בפרט הם מעל לכול

מיכל מרים וולדיגר:  הם מוכנים להקריב את חייהם למען המדינה, והדבר האחרון שהמדינה צריכה לעשות זה לפגוע בהם

מיכל מרים וולדיגר:  אני מברכת על ההחלטה לדחות את הבחירות, ועל הרוב הגדול שבו היא עברה בוועדה, ומקווה שכך תעבור גם כעת

מיכל מרים וולדיגר:      לפני חודש, פנתה אליי קבוצת מילואימניקים שגויסו מאז שמחת תורה

מיכל מרים וולדיגר:  ידידיה בן שימול, רפאל טרבלסי, יעקב שטרן, רז שרייבר ועוד ועוד

מיכל מרים וולדיגר:  הם סיפרו על האבסורד שבעוד שהם נלחמים בעזה או בצפון הארץ, לא ישנים ולא רואים בית, בבית שלהם, בעיר שלהם, בממשלה ובכנסת שלהם, לא סופרים אותם

מיכל מרים וולדיגר:  מצפים מהם לוותר, פשוט לא להתמודד בבחירות לרשויות המקומיות

מיכל מרים וולדיגר:  זה בלתי אפשרי גם להילחם עם רובים, טנקים ונגמ"שים וגם לרוץ בין חוגי בית ולנהל קמפיין בחירות

מיכל מרים וולדיגר:  זה בלתי אפשרי, גם טכנית וגם רעיונית

מיכל מרים וולדיגר:       יצאתי לדרך

מיכל מרים וולדיגר:  הייתי בטוחה שזה יהיה קל

מיכל מרים וולדיגר:  חשבתי שלא תהיה כל בעיה, וחברי הבית כולם יסכימו מייד

מיכל מרים וולדיגר:  לצערי שמעתי תירוצים עלובים, עטופים בצלופן של "גורמי מקצוע", כשהיה ברור לכולם שמדובר באינטרסים פוליטיים צרים

מיכל מרים וולדיגר:  אני מתנצלת בפניהם, בפני אותם 1,829 מועמדים ברשויות האזוריות וברשויות המקומיות שלוחמים מאז שמחת תורה, שבמקום לתת להם להתרכז ולנצח בחזית, אותם אלה שהתעקשו לא לדחות את הבחירות גררו אותם למאבק מיותר בעורף, והסיחו את דעתם מהדבר הנכון והחשוב כרגע: לאפשר להם להילחם באויבינו הבאים לכלותנו, לנצחם ולהחזיר את החטופים הביתה

מיכל מרים וולדיגר:  סליחה מכם

מיכל מרים וולדיגר:      אני שואלת, האם אנשי המילואים מיוצגים רק על ידי? רק על ידי השר סמוטריץ'? נכון, לדאבוני, מספר החללים בציונות הדתית מבהיל וגבוה, אבל חיילי צה"ל הם של כולנו

מיכל מרים וולדיגר:  הם שומרים על כולנו, והם מכל המגזרים - -     

מאיר כהן: תודה, גברתי

מיכל מרים וולדיגר: - - ועל כל המפלגות לייצג אותם

מיכל מרים וולדיגר:  למזלי הם יודעים שאני נמצאת במפלגה שתעשה הכול בעבורם

מיכל מרים וולדיגר:  אני מסיימת ורוצה לומר שאני מאחלת להם ולכל בית ישראל הצלחה, גם בבחירות המוניציפליות, ובוודאי בוודאי בחזית

מיכל מרים וולדיגר:  תודה

מאיר כהן: תודה, גברתי

מאיר כהן:  תודה רבה

מאיר כהן:  חבר הכנסת אבי מעוז, בבקשה

מאיר כהן:  אחריו – חברת הכנסת נעמה לזימי

אבי מעוז: אדוני היושב-ראש, כנסת נכבדה, אנחנו נאשר היום את קיום הבחירות לרשויות המקומיות בסוף פברואר

אבי מעוז:  אחד מהטיעונים לקיום הבחירות לרשויות המקומיות במהלך המלחמה הוא שזהו ניצחון של החמאס, אם אנחנו מאפשרים לו לשבש את חיינו ולדחות את מועד הבחירות

אבי מעוז:  אבל האמת, לא כל כך נעים לומר, זוהי ממש הנדסת תודעה

אבי מעוז:       עד עכשיו החמאס לא שיבש לנו את החיים? מאות אלפי חיילים שעסוקים בלחימה במקום לשהות בחיק משפחותיהם ולהמשיך בעיסוקיהם ובעבודתם, זה לא שיבוש החיים? מאות אלפי אזרחים שקרוב לשלושה חודשים מפונים מבתיהם, זה לא שיבוש החיים? הסבת כל כך הרבה תקציבים למאמץ המלחמתי, זה לא שיבוש החיים? ברור שהחמאס שיבש את חיינו – שיבוש מזוויע שניער אותנו והחזיר אותנו לעסוק במה שהיינו אמורים לעשות כבר מזמן: להכרית את הרוע מעל פני האדמה

אבי מעוז:      הרמטכ"ל, במכתבו שפורסם בשבוע שעבר, עסק במשמעויות של הזכות לבחור ושל הזכות להיבחר

אבי מעוז:  אבל הזכות לבחור ולהיבחר היא לא הנושא העיקרי

אבי מעוז:  הנושא העיקרי, לעניות דעתי, הוא שזמן מלחמה הוא לא זמן בחירות

אבי מעוז:  זמן מלחמה הוא זמן אחדות

אבי מעוז:       אני רוצה בהקשר הזה, אבל לא רק בהקשר הזה, גם בהקשר של פסיקת בג"ץ מהיום, להזכיר את הדברים שאמר בשבוע שעבר הנשיא הרצוג, ואני מצטט: "האויב רק מחכה שנַראה סדקים בתוכנו, שנתחיל לריב האחד עם השני

אבי מעוז:  הוא רואה את העימותים, מאבקי האגו והניגוחים הפוליטיים – גם על היום שלפני וגם על היום שאחרי

אבי מעוז:  הוא חוגג בכל פעם שהמחלוקת מפלגת אותנו - - -  בואו נחדל מהמאבקים הפנימיים בשעת המערכה הקשה - - - אסור לחזור להפצת הרעל ברשתות

אבי מעוז:  אני מזהיר בצורה מפורשת: כל מי שמחזיר אותנו לשיח של השישה באוקטובר פוגע במאמץ המלחמתי ובביטחון של כולנו - - - תתאפקו עוד קצת עם הקמפיינים ועם המסרים הפוליטיים – לא יזיק

אבי מעוז:  אבל בעת הזאת הציווי אחד: אחדות, נחישות וערבות הדדית"

אבי מעוז:  אני מסכים עם כבוד הנשיא, גם בהקשר של פסיקת בג"ץ על חודו של קול

אבי מעוז:  כנראה שבג"ץ לא שמע את דברי הנשיא

אבי מעוז:       רבותיי חברי הכנסת, אדוני היושב-ראש, האם אנחנו רוצים לחזור עכשיו לקמפיינים פוליטיים של בחירות, שכל עניינם הוא ליבוי של אש המחלוקות? זה הרי הדבר הנורא ביותר לעשות בעיצומה של המערכה

אבי מעוז:       חוששני שבסוף פברואר עדיין נהיה בזמן מלחמה

אבי מעוז:  כל עוד המערכה לא הסתיימה, חובה לדחות את הבחירות, גם מה-27 בפברואר

אבי מעוז:  לטעמי, רק לאחר השגת יעדי המערכה מול החמאס העזתי וחזרת תושבי הצפון המפונים לבתיהם ניתן יהיה לקיים את הבחירות לרשויות המקומיות

אבי מעוז:  אחרי המלחמה עוד יהיה לנו מספיק זמן לחזור למציאות שהכרנו לפני שמחת תורה, ולנהל מחלוקות, מאבקים, קמפיינים פוליטיים ובחירות

אבי מעוז:  תודה רבה

ארז מלול: תודה רבה

ארז מלול:  חברת הכנסת נעמה לזימי

נעמה לזימי: יו"ר הכנסת, ממשלת הקקיסטוקרטיה הראשונה

נעמה לזימי:  קקיסטוקרטיה היא ממשלה המנוהלת על ידי האזרחים הגרועים ביותר, הכי פחות מוכשרים או חסרי מצפון

נעמה לזימי:       מה היה לנו, רבותיי? רק שנה אחת, רשימה חלקית במיוחד: ראש ממשלה הנאשם בשוחד, מרמה והפרת אמונים, הנהנתן, הסחיט וחסר האחריות שישראל ידעה; ניסיון להפיכה משטרית וריסוק מערכת המשפט, היום ניתנה בלימה משמעותית; שר משפטים שמסרב לכנס את הוועדה למינוי שופטים ומעמיק את הסחבת ועינוי הדין; שר תקשורת שמנסה לחסל את השידור הציבורי והעצמאי בישראל; שר לביטחון לאומי שהחליט להפוך את המשטרה לפוליטית; ניסיון להשתלטות פוליטית על החברות הממשלתיות ומסע הכפשות של ראש רשות החברות; ראש ממשלה שמסרב לפגוש את צמרת הצבא ולהכיר את ההשלכות הביטחוניות של ניסיון ההפיכה; פיטורי שר הביטחון, שהתריע על בעיה צבאית בעקבות ניסיון ההפיכה; סירוב נוסף בעת מלחמה לפגוש את צמרת הביטחון כדי לדון באסטרטגיה מדינית למלחמה; שר חינוך שנתן יד להעברת תקציבים שירסקו את החינוך הממלכתי-ציבורי בישראל ובכך יפגעו אנושות בשוויון ההזדמנויות בחינוך; שר שיכון שביטל את אחד החוקים החשובים ביותר בעבור דיירי הדיור הציבורי; מינוי ההומופוב הכי גדול במדינה לסגן שר, שמפקח על תכנים נגד הקהילה הגאה; הפיכת הרשות למעמד האישה לפוליטית ולא עצמאית על ידי השרה הממונה; שר חוץ שגרם לאחד המשברים הדיפלומטיים הקשים באזור; שרה להגנת הסביבה שתוך חודש הפכה לשרה להפקרת הסביבה, שלא נדבר על חוק ההסדרים שהיא נתנה לו יד; שרת מודיעין – טוב, אין מה לפרט על התפקיד הזה, It goes without saying; פיזור תפקידים מיותרים ומנופחים וסירוב לקצץ בתקציבים ובתפקידים המיותרים בזמן מלחמה; שר מיותר שהציע פצצת אטום בעזה; שרה מיותרת עם תקציבי עתק שנגזלו מהעורף שניסתה לעשות קמפיין שנאה לטייסים שלנו רק עכשיו; שר אוצר פלוס ביטחון שקרא לחמאס נכס; שר לביטחון לאומי שניסה להתסיס פה שומר חומות 2; ראש ממשלה שכותב נגד כוחות הביטחון בעודם נלחמים בעזה; שרי קבינט שמצביעים נגד עסקת חטופים, שנחטפו בגלל הפקרה במשמרת שלהם; שרי קבינט שמסרבים להיפגש עם משפחות החטופים; העברת התקציב הכי סקטוריאלי שהיה כאן בידי שר האוצר הכי מנותק וסקטוריאלי שהיה פה, שמסרב להקשיב לכל מומחה, למרות שאת הנזק אנחנו נשלם בריבית דריבית

נעמה לזימי:       אבל זה, כל זה מתגמד לעומת האסון הכי גדול שידע עם ישראל

נעמה לזימי:  ורק מילה אחת לא אמר העומד בראש: אני אחראי

ארז מלול: תודה רבה

ארז מלול: ממשלת הגרועים ביותר

ארז מלול:  מגיע לעם המדהים הזה יותר מזה

ארז מלול: חבר הכנסת יצחק פינדרוס – אינו נוכח

ארז מלול:  חבר הכנסת יוסף עטאונה

יוסף עטאונה: כבוד היושב-ראש, כנסת נכבדה, שנת 2023, שהסתיימה אתמול, הייתה שנה קשה, שנה מדממת, עבור החברה הערבית

יוסף עטאונה:  244 נרצחים מהחברה הערבית נרצחו במשך שנת 2023

יוסף עטאונה:  כבר שנים רבות אנחנו מבקשים מהמשטרה – וזו אחריות המשטרה – לאסוף את הנשק הלא-חוקי בחברה הערבית

יוסף עטאונה:  מי שאחראי על איסוף הנשק הוא המשטרה, והמשטרה במקום לאסוף את הנשק הלא-חוקי בחברה הערבית – שר הכישלון הלאומי מחלק נשקים

יוסף עטאונה:  את זה הוא יודע לעשות, כי אנשים יהרגו אחד את השני, אבל לאסוף את הנשק הלא-חוקי שנמצא בקרב ארגוני הפשיעה בחברה הערבית – את זה הוא לא מוכן לעשות

יוסף עטאונה:      אכן הייתה שנה מדממת, ואני רוצה להגיד לכולם: הדם של הילדים שלנו, של היקירים שלנו, של הבנות שלנו, של הילדים שלנו, הוא לא פחות אדום מכל דם אחר

יוסף עטאונה:  במדינה מתוקנת שר כזה צריך לסיים את התפקיד שלו ומיידית

יוסף עטאונה:  שר לביטחון לאומי, כך מגדירים אותו – כשנהרגים 244 אזרחים על ראש הממשלה לפטר אותו

יוסף עטאונה:  ולכן בשם החברה הערבית אני קורא מכאן לראש הממשלה לפטר את שר הכישלון הלאומי בן גביר, כי הוא – הוא אחראי על הדם שנשפך בחברה הערבית בשנה האחרונה

יוסף עטאונה:       מחדל נוסף – מדברים על מחדלים: הנשק הזה שנמצא בקרב החברה הערבית, בארגוני הפשיעה – היום לא אכפת לכם שאחד יהרוג את השני, אבל אני רוצה להגיד לכם שהרבה תופעות, הרבה פשיעה, גם היו ביישובים הערביים בהתחלה, אמרתם: לא אכפת לנו

יוסף עטאונה:  יגיע, יגיע היום שבו הנשק הזה – מי שיכול לירות בתוך יישוב ערבי, יגיע הזמן שבו הוא ישתמש בנשק הזה גם במקום אחר, ואז אתם תתעוררו ותתחילו לאסוף, ואז השב"כ יתחיל לדעת שיש נשק בחברה הערבית – עוד מחדל לשב"כ

יוסף עטאונה:  אני חושב שהגיע הזמן, צריך לפטר את השר הזה ומיידית, כי הוא אחראי על הכישלון, וגם צריך לאסוף את הנשק

יוסף עטאונה:  תודה

ארז מלול: תודה רבה

ארז מלול:  חבר הכנסת נאור שירי

נאור שירי: אדוני היושב-ראש, חבריי חברי הכנסת, אני רוצה לדבר על מהות החוק ועל ההליך שהתרחש בכנסת בחקיקתו

נאור שירי:  דחיית בחירות במדינת ישראל היא לא עניין של מה בכך

נאור שירי:  בעיניי אנחנו צריכים לייצר קונצנזוס, וראינו את זה גם כשישבנו בוועדה והרציונל היה שאנחנו נייצר תהליך שקוף שבא ואומר למה אנחנו דוחים, אלו הנתונים, וכך וכך עושים

נאור שירי:  יצרנו מנגנון ממש ברור

נאור שירי:       אם אתה זוכר, בוועדה היה שיח כששר הפנים הגיע, שהוא יבוא ויעשה את זה בשקיפות

נאור שירי:  מה זה אומר בשקיפות? כשאתה מבקש נתונים על בחירות ומייצר איזו רשימה מסוימת של נניח 1,000 או 100 מועמדים שאי-אפשר לשחרר, צריך לנתח מיהם המועמדים האלו, צריך לדעת מאיפה הם מגיעים, מאיזה ועד מקומי, מאיזו מועצה, אם מס' 8 או מס' 1

נאור שירי:  כל הנתונים האלה פשוט לא היו קיימים

נאור שירי:      אנחנו שמענו על כל נושא הבחירות מהדלפות לעיתונות

נאור שירי:  בפעם הראשונה שמענו שהשר רוצה לקיים את זה ב-31 בינואר, הוא עמד פה במליאה ונתן את ההסבר שיש בחירה אם להתגייס למילואים או לא

נאור שירי:  בכלל, אני רק רוצה להזכיר שאם אתה מתמודד להיות נבחר ציבור, אתה נגרע מרשימת המילואים מלכתחילה

נאור שירי:  אבל אני שם את כל זה בצד, כי עד היום לא קיבלנו הסבר מדויק לאיך וכמה עושים בחירות במדינת ישראל

נאור שירי:      עכשיו, אנחנו דחינו את זה ל-27 בפברואר, יזיזו את הסיבוב השני נניח בחברה הערבית על מנת להימנע מימי הרמדאן

נאור שירי:  אני חושב שאנחנו נצביע היום בעד, אבל אני חושב שהאתגר המרכזי שלנו הוא לקבל היום נתונים ברורים על איך נערך הצבא יחד עם משרד הפנים לערוך בחירות בזמן לחימה, וזה כבר לא יכול להיות מישהו שיגיע לוועדה וימסור: הינה, עכשיו ב-31, תסמכו עליי, המל"ל מתכלל, הערכות ביטחוניות – כל הדברים האלה צריכים להשתנות

נאור שירי:  אני מקווה שזה יהיה מקובל גם עליכם, ואולי תתאגד איתי קצת בוועדת הפנים, כי לאחרונה אתה קצת פחות איתי בוועדת הפנים - -     

ארז מלול: אני איתך כל הזמן

נאור שירי: - - אבל אני יכול להבין אותך

נאור שירי:       זה נושא אחד

נאור שירי:  הנושא השני שרציתי לדבר עליו – הוא כבר לא פה – איך אנחנו יודעים שחזרנו לימי 6 באוקטובר, רוצים לדעת איך? זוכרים את משה מירון, האישיות הבזויה שפתחה ועשתה פה במשך למעלה משנה קמפיין של ה"שמאלנים בוגדים"? אתה זוכר את השלטים שעיטרו את הכניסה לכנסת וכולנו נמנענו מהם, ואתם בקושי דיברתם עליו וחס וחלילה גיניתם אותו? היום ראיתי אותו במליאה

נאור שירי:  אותו אחד שעשה קמפיין שחצי מהעם פה בוגדים, אותו אחד שמסתובב היום ברחבי ישראל ומקלל משפחות חטופים, אותו אחד – תנו לי לשער, בסדר? אני משער שסגן יו"ר הכנסת המהולל קפטן ניסים ואטורי שוב נותן לו כניסה למשכן

נאור שירי:  וכך אנחנו יודעים שביחד כבר כנראה לא ננצח, כי אתם שכחתם כנראה מה קורה

נאור שירי:      אני קורא שוב מעל בימה זו, ואני מקווה שתצטרפו: לא להכניס את האיש הבזוי משה מירון, שעושה את קמפיין ה"שמאלנים בוגדים" ו"חצי מהעם בוגד", ומטנף על משפחות חטופים – לא להכניס אותו למשכן הזה

נאור שירי:  תודה רבה

ארז מלול: תודה רבה

ארז מלול:  חברת הכנסת מרב מיכאלי – אינה נוכחת

ארז מלול:  חברת הכנסת יסמין פרידמן

יסמין פרידמן: אדוני היושב בראש, חבריי חברי הכנסת, אני רוצה לדבר רגע בעקבות התפטרותה של מנכ"לית רשות החברות הממשלתיות, שמה לעשות, שומרת סף אמיתית

יסמין פרידמן:  למי שאולי בבית ולא מכיר, רשות החברות הממשלתיות מחזיקה ברבע מנכסי המדינה

יסמין פרידמן:  בשנת 2013 החברות הממשלתיות היו במינוס של קצת מעל חצי מיליארד שקלים

יסמין פרידמן:       באמצע שנת 2013 קרה דבר: יאיר לפיד כשר אוצר הקים את נבחרת הדירקטורים, מאגר של גברים ונשים – אגב, בשוויון מלא – עמדו בקריטריונים של ניסיון ניהולי, ניסיון עם כספים, השכלה מתאימה, ימים שלמים של מבחנים

יסמין פרידמן:  מתוך מאגר זה יכלו להיבחר הדירקטורים

יסמין פרידמן:  ואיזו הפתעה – מטורף – מסתבר שאם ממנים אנשים מוכשרים ומתאימים לתפקיד, רואים שינוי קיצוני

יסמין פרידמן:  זה טוב לאותה חברה שבה הם דירקטורים, משמע זה טוב למדינה, ובטח ובטח זה טוב לאזרחים

יסמין פרידמן:  כבר בשנת 2014 עברה רשות החברות הממשלתיות מהפסד של חצי מיליארד לרווח של 432 מיליון

יסמין פרידמן:  במחצית הראשונה – רק מחצית – של 2016 כבר הוצג רווח של 1

יסמין פרידמן: 2 מיליארד וכך הלאה עד ימינו אנו – יש רווח של שני מיליארד

יסמין פרידמן:       אבל אז הגיע אמסלם, ומהיום הראשון ניסה לפרק את נבחרת הדירקטורים

יסמין פרידמן:  אני באמת פונה ללב שלך, אמסלם, וללב של חבריך לסיעה ולקואליציה: למה שתרצה להחזיר אחורה מצב שבו המדינה והאזרחים, כמובן, מפסידים כסף? האם זה הזמן? בזמן שאנחנו נלחמים על כל שקל עבור המפונים, המילואימניקים, עבור "תקומה", עבור יותר פסיכולוגים בשירות הציבורי, עבור רפואה – כולנו יודעים שהסיבה היחידה שאתה נלחם בזה כל כך היא חוסר היכולת שלך למנות את מי שאתה רוצה

יסמין פרידמן:       איך יכול להיות שאתה נלחם בכזאת נחישות באזרחים עצמם? אתה עומד כאן ומטיף לכולנו בידיעה שאתה הולך להרוס משהו שהיה ראוי, הוגן, ישר, שעובד ומכניס כסף

יסמין פרידמן:  אתה מחליף אותו במודל מושחת עד היסוד שיגרום לכולנו להפסיד כסף

יסמין פרידמן:  ומה שהכי קשה לי הוא שהקואליציה שאתה חלק ממנה נותנת לזה לקרות

יסמין פרידמן:  אני עובדת לצידכם כבר הרבה זמן, אנא הרימו את קולכם חזק

יסמין פרידמן:  אל תיתנו לזה לקרות

יסמין פרידמן:  תודה

ארז מלול: תודה רבה, חבר הכנסת עופר כסיף – אינו נוכח

ארז מלול:  חבר הכנסת מיקי לוי

מיקי לוי: אדוני היושב-ראש, חבריי חברי הכנסת, בימים האלה הלב כואב, המחזות האלו של תמונות נופלים מדי בוקר בחדשות זה דבר שאי-אפשר ואסור להתרגל אליו

מיקי לוי:  אני רוצה להביע את צערי בפני המשפחות ולשלוח חיזוקים והחלמה מהירה לפצועים

מיקי לוי:  בתוך כל הדבר הזה אני רוצה לשאול אתכם היום, כאשר אנחנו נלחמים מעל חודשיים, האם עצרתם רגע לחשוב איך הגענו לרגע הקודר הזה? שלוש חזיתות לחימה בו-זמנית? איך ייתכן שאנחנו נלחמים מול שלושה פרוקסי של איראן?      מי דיבר יותר מראש הממשלה נתניהו על איראן כשנבחר? אז היא עוד הייתה רחוקה מגרעין

מיקי לוי:  והיום, ב-15 שנות שלטונו, עשתה איראן כברת דרך לא רק כמדינת סף גרעין אלא כמדינה השולטת בלבנון, בתימן ובעזה

מיקי לוי:  מי דיבר יותר על חשיבות המאבק בטרור ואף פרסם ספר? ומי היה בשלטון כשהפך הטרור לאיום הרצחני ביותר על ישראל? מי הפחיד אותנו יותר על התעצמות חיזבאללה? ומי ישב על כס ראש הממשלה כשהתעצם חיזבאללה והפך למעצמה של טילים? מי הבין יותר מכל אחד אחר בזירה הבין-לאומית ומי דרדר את מעמדה של ישראל בעולם לשפל חסר תקדים?     לאחר 15 שנות שלטון של נתניהו, ישראל נמצאת בנקודת השפל הנמוכה בתולדותיה; אנו מוקפים אויבים חזקים מאי-פעם

מיקי לוי:  הכול קרה במשמרת של נתניהו, שלא לומר תחת פיקוחו; מזוודות של כסף לחמאס עברו תחת עידודו

מיקי לוי:  לא רק שלא רק שהם לא מורתעים, הם הפכו לחמאס-דאעש

מיקי לוי:  הוא אמר בשנת 2019, ואני מצטט: מי שרוצה לסכל הקמה של מדינה פלסטינית צריך לתמוך בחיזוק החמאס ובהעברת הכסף לחמאס

מיקי לוי:  כך אמר, ועכשיו הוא מנסה לשכתב את ההיסטוריה עם דיבורים על סרבנות, על אוסלו

מיקי לוי:  הוא חושב שנשכח

מיקי לוי:      זה לא יעבוד לו הפעם

מיקי לוי:  אדוני ראש הממשלה, אנחנו לא נשכח כשם שלא שכחנו את הבוץ הלבנוני בשנות התשעים

מיקי לוי:  בלי תוכנית יציאה, בלי תוכנית להשבת כל החטופים, הוא חושב לתת לנו להתבוסס בבוץ העזתי הרבה מאוד זמן

מיקי לוי:  לך

ארז מלול: תודה

ארז מלול:  תודה רבה

ארז מלול:  חבר הכנסת ניסים ואטורי – אינו נוכח

ארז מלול:  חבר הכנסת עודד פורר

עודד פורר: שלום, אדוני היושב בראש, חברי הכנסת, אדוני השר, אני לא יודע אם שמתם לב אבל מחירי הדלק התייקרו הלילה ב-28 אגורות, נוכח ביטול ההנחה על המיסוי

עודד פורר:  כן, הלילה

עודד פורר:  הביטול הזה – המס הזה, בעצם – מוטל ישירות על אזרחי ישראל בכמה וכמה רמות

עודד פורר:  זה מס שקודם כול הם משלמים אותו כשהם מתדלקים, אחר כך הם משלמים אותו כשהם קונים מוצרים – כי בסוף מחירי הדלק האלה מתגלגלים גם לעלויות של כל בעלי העסקים שמוכרים את המוצרים האלה

עודד פורר:       ואז אתה אומר: רגע, הממשלה הזאת, בזמן שכל עם ישראל נלחם ביחד היא שוכחת את האנשים שצריכים לשלם את החשבון? מסתבר שלא

עודד פורר:  אדוני שר הבריאות, מסתבר שבדבר אחד כן הקפדתם להשאיר את המס נמוך

עודד פורר:  חס וחלילה, חס וחלילה שלא יחזור המיסוי על המשקאות הממותקים

עודד פורר:  למרות שאתם יודעים שהמיסוי על המשקאות הממותקים היה נכון וצודק, גם ברמה הבריאותית - -     

ארז מלול: שלא עזר בכלום – לא הוריד שום דבר – חוץ מלהכניס כסף לקופת המדינה; במיוחד אצל משפחות מעוטות יכולת

עודד פורר: הוריד

עודד פורר:  הנתונים הברורים הם שהמיסוי הזה היה נכון והוריד את צריכת המשקאות הממותקים

עודד פורר:  יותר מזה, שר האוצר בעצמו, בהתחלה, לפני שבועיים, אמר: לאור הנתונים האלה נחזיר את המיסוי על המשקאות הממותקים

עודד פורר:  מיסוי המשקאות הממותקים הוא בעד האוכלוסייה; הוא כדי למנוע מחלות מילדים

עודד פורר:  אתם יודעים את זה

עודד פורר:  שר הבריאות, אתה בוודאי יודע את זה

עודד פורר:       אז גם הפסדנו על הסיפור הזה מבחינת הכנסות מדינה – זה סדר גודל של קרוב למיליארד שקלים להערכת הגובים, אבל אני אומר, בסדר, אזרחי ישראל כבר נאנקים מיוקר מחיה בדברים שהם זקוקים להם ברמה הבסיסית; מחירי הדלק עולים ב-28 אגורות וזה עובר לידכם? וכל זה בזמן שהממשלה הזו נכשלת, לצערי, כן, באבטחת נתיבי השיט למדינת ישראל

עודד פורר:  ונוכח הפעילות של החות'ים במצרי באב אל-מנדב פתאום לשוט למדינת ישראל הפך להיות מבצע – מה שכמובן מוסיף גם הוא למחיר שמשלמים אזרחי ישראל, כשכל הסחורות צריכות להקיף את כל אפריקה

עודד פורר:  המשמעות היא גם בזמן, גם בכסף ובעיקר באובדן ביטחון לאומי, כשהפכנו להיות מדינה שארגון קיקיוני מצליח לחסום אליה את נתיבי השיט

עודד פורר:       אדוני, רק בזה אני אסיים

עודד פורר:  ב-67', ב-56', מדינת ישראל לא הייתה מעצמה אזורית, אבל כשחסמו לה את נתיבי השיט היא יצאה למלחמה על זה, כדי לפתוח את הנתיבים האלה

עודד פורר:  ואנחנו נמצאים כבר חודשים ארוכים בתקופה שבה מישהו מרשה לעצמו לא רק לירות טילים על אילת, אלא גם לחסום את נתיבי השיט למדינת ישראל

ארז מלול: על זה נאמר: צדיקים מלאכתם נעשית על ידי אחרים

ארז מלול:  חברת הכנסת מירב כהן

מירב כהן: כנסת נכבדה, כל יום בשעה 13:00 מתעדכן הפירוט של פצועי צה"ל במלחמה

מירב כהן:  פרסום שאין בו שמות, אלא רק מספר וסיווג חומרת הפציעה

מירב כהן:  צריך לומר, תחום הרפואה הקרבית התקדם והשתכלל בצורה מרשימה

מירב כהן:  "שעת הזהב" זה מונח – זה פרק הזמן שבו אם הפצוע מקבל טיפול רפואי, אז יש לו סיכוי גדול יותר לשרוד

מירב כהן:  אז זה באמת לא איזה מונח תיאורטי אצלנו, זה ממש ממש מטרה שעומדים בה

מירב כהן:  צוותי הרפואה המדהימים שלנו – והפינוי – עושים במלחמה הזאת עבודה מדהימה ומהירה

מירב כהן:  מרגע הפגיעה לוקח בין דקה אחת לשבע דקות עד שמגיע פרמדיק אל הפצוע; ותוך 69 דקות בממוצע הפצוע כבר מטופל בבית חולים בישראל

מירב כהן:  זו הצלת נפשות

מירב כהן:       שימו לב למספרים, לפי אתר צה"ל 2,234 חיילים בסדיר ובמילואים פונו לטיפול מאז תחילת המלחמה: 56% מהם נפצעו קל, היתר בינוני וקשה; 48 מהם פצועי גפיים

מירב כהן:  מי שמבקר בבתי חולים רואה כמה זה קשה

מירב כהן:  18% עם תגובות נפשיות ופוסט-טראומה

מירב כהן:  ושימו לב למספר הבא: פצועי צה"ל מתווספים ליותר מ-13,000 פצועים אזרחיים מאז פרוץ המלחמה

מירב כהן:  תבינו אילו מספרים

מירב כהן:       אנחנו מדברים, כמובן, על ההרוגים והנרצחים, אבל תבינו כמה פצועים

מירב כהן:  אלפי פצועים, אלפי משפחות שהמציאות שלהן מוכוונת עכשיו לתמיכה ולהחלמה

מירב כהן:  הורים, אחים ואחיות, שצמודים אל היקירים שלהם

מירב כהן:  אני רואה אותם בבתי החולים ישנים על כיסאות ליד המיטה טרוטי עיניים, מלאי דאגה

מירב כהן:  מאחורי כל נתון כזה שמתפרסם יש שם, יש נפש, יש עולם שלם שהשתנה

מירב כהן:  המדינה, אנחנו – אנחנו חייבים לדאוג שהמדינה תיתן לפצועים ולמשפחות שלהם מעטפת מלאה, רפואית וכלכלית בלי מריחות וועדות רפואיות, בלי ניסיונות להתחמק מאחריות מערכתית

מירב כהן:  כי מי שנתנו צריכים וחייבים לקבל בחזרה

מירב כהן:  וגם לנו כחברה, כחברים, כשכנים או כמעסיקים יש תפקיד ומשימה בדרך אל הריפוי והחזרה לחיים ולשגרה

מירב כהן:  אנחנו נצטרך להיות הרטייה והתרופה, היד התומכת והכתף להישען עליה

מירב כהן:  אנחנו חייבים – חייבים להם תודה גדולה והכרת הטוב על מה שהם עשו בזמן שהם נפצעו

מירב כהן:  מעכשיו ולאורך זמן שימו לב לפצועים בגוף, ושימו לב גם לפצועים בנשמה

מירב כהן:  אני מאחלת מכאן ומתפללת מכאן לרפואה שלמה לכולם

מירב כהן:  אמן

ארז מלול: אמן ואמן

ארז מלול:  יישר כוח

ארז מלול:  חבר הכנסת רון כץ – אינו נוכח; חבר הכנסת עידן רול – אינו נוכח; חבר הכנסת עמית הלוי – אינו נוכח; חברת הכנסת שלי טל מירון – אינה נוכחת

ארז מלול:  חבר הכנסת אחמד טיבי

אחמד טיבי: מכובדי היושב-ראש, רבותיי חברי הכנסת, באזורי מלחמה, כאשר יש אלפי הרוגים, אלפי פצועים ומצוקות, הסיוע הוא דבר חשוב, מציל חיים

אחמד טיבי:  יש מדינות רבות שהגישו סיוע, כמו ירדן, (אומר בערבית: בית החולים הירדני – מזון, תרופות,) מצרים, (אומר בערבית: המשאיות,) סעודיה, (אומר בערבית: אותו הדבר – משאיות,) קטאר, (אומר בערבית: סיוע רפואי, סיוע במזון, תרופות,) כווית, (אומר בערבית: אלג'יריה,) טורקיה (אומר בערבית: והאמירויות

אחמד טיבי:  האמירויות – דיבר איתי אח פלסטיני מהאמירויות, הם סיפקו בית חולים שדה - -)      

ארז מלול: אוהד, אתה מתרגם? מה אתה עושה?     

אוהד טל: אני מסביר לטלי שהוא מדבר על סיוע לאויב בזמן מלחמה

אחמד טיבי: - - 200 מיטות (אומר בערבית: 200 מיטות,) מרפאות, מרפאות שיניים מוביליות, בית חולים בשטח, (אומר בערבית: בית חולים שדה,) טונות של תרופות

אחמד טיבי:  1,000 ילדים עם מלווה טיפול באמירויות, ו-1,000 חולי סרטן עם מלווה, וטונות של תרופות

אחמד טיבי:  זה חשוב כי זה מציל חיים, ומגיעה תודה לכל אלה שמגישים את הסיוע הזה

אחמד טיבי:  עזה כמובן צריכה הרבה יותר, כי זה אזור נגוע

אחמד טיבי:  יש גם מחלות שמתפשטות

אחמד טיבי:  70% מהמבנים נפגעו

אחמד טיבי:  אבל גם בית חולים, גם תרופות, (אומר בערבית: שש תחנות התפלה – האמירויות עשתה שש תחנות התפלה בצד המצרי עבור המים

אחמד טיבי:  זה ראוי להערכה ולתודה, ואכן, כל הכבוד על המאמץ הזה

אחמד טיבי:  ואני לא הזכרתי את ארצות הברית, שמתנהגת כאילו שעשתה לנו טובה

אחמד טיבי: ) ארצות הברית כאילו עושה טובה שהיא לוחצת להכניס מזון או סיוע הומניטרי, (אומר בערבית: וביידן לוחץ

אחמד טיבי:  טוב, ביידן, אם אתה רוצה להכניס תרופות ומזון, תעצור את הפגזים

אחמד טיבי:  לא יתכן שאתה תכניס תרופות ותכניס גם פגזים, זה לא הולך,) זה לא הולך ביחד

אחמד טיבי:  (אומר בערבית: הפסקת המלחמה מצילה אנשים - -)     

טלי גוטליב: עבר הזמן

טלי גוטליב:  אני לא מוכנה לתת לו לסייע לאויב בעת לחימה

טלי גוטליב:  אני לא שומעת, לא מבינה, אבל עבר הזמן

ארז מלול: טלי, תודה רבה

אחמד טיבי: (- - אולם עד אז מגע של סיוע הומניטרי הוא ראוי להערכה

אחמד טיבי: ) גם סיוע בזמן מלחמה הוא נושא שראוי להערכה ותודה

ארז מלול: טלי, אל תעזרי לי

ארז מלול:  טלי, בבקשה, אל תעזרי לי

ארז מלול:       חבר הכנסת איימן עודה – אינו נוכח

ארז מלול:  חבר הכנסת אוהד טל

אוהד טל: מצרים היקרה שלך לא פתחה להם את הגבול, חבל

אוהד טל:  כל כך רצית לעזור

אוהד טל:  חבל שלא פתחו את הגבול

אוהד טל:       אדוני היושב-ראש, חבריי חברי הכנסת, קודם כול, אני רוצה לברך

אוהד טל:  אני רוצה לברך את ועדת הפנים, את יושב-ראש הוועדה ואת כל חברי הכנסת שהצביעו היום בעד הדבר ההגיוני, המוסרי, הערכי היחיד שהיה צריך לעשות, וזה לדחות את הבחירות המוניציפליות, שהשכל הישר ניצח בעצם את הפוליטיקה הקטנה

אוהד טל:  אתה יודע, אדוני היושב-ראש, אתה יודע את זה, כשיצאתי למהלך של החוק לדחיית הבחירות, שאתה חתמת עליו, ברוך השם, הייתי בטוח שזה יהיה קל

אוהד טל:  הייתי בטוח שזה יהיה קל, כי זה באמת דבר כל כך פשוט, כל כך טריוויאלי וכל כך הגיוני

אוהד טל:  לצערי הרב, זה היה מהלך קשה מאוד, זה היה מאבק ארוך מדי, מתיש מדי, מלא מדי באינטרסים לא רלוונטיים

אוהד טל:  זה היה עוד יותר מתסכל, כי כל כך הרבה חברי כנסת מכל סיעות הבית בשיחות אישיות אמרו שהם תומכים בחוק הזה, אבל האילוצים היו כנראה מאוד מאוד קשים

אוהד טל:       אני לא רוצה להיות פופוליסט

אוהד טל:  אני לא מזלזל במורכבות של הרשויות שצריכות להתנהל במציאות שבה תקציב תקוע, שבה היכולת להביא מינויים היא בעייתית

אוהד טל:  אני לא מזלזל בזה

אוהד טל:  אבל כשאנחנו מעמידים אל מול העניין הזה את הזכות הכי בסיסית של החיילים שלנו לבחור ולהיבחר, כשאני מקבל טלפונים ממ"פ ומג"דים וחיילים רגילים שאומרים: אנחנו נמצאים בשטח, לתקוע אותנו על קרני הדילמה שבין להמשיך להגן על מדינת ישראל לבין לצאת עכשיו באמצע וללכת לעשות קמפיין בחירות – זו הייתה דילמה, הייתה דרישה לא הגיונית ולא רלוונטית

אוהד טל:  ואני חושב שבסופו של דבר – עוד פעם, אני רציתי לדחות ליותר, אני חשבתי שצריך לדחות לאחרי המלחמה, אני מבין את השיקולים האחרים – אני חושב שבסופו של דבר הגענו למשהו מאוזן, הוא לא דורש דברים דרסטיים של פתיחת ספרי הבוחרים והגשת רשימות וכו', ואני מאוד מאוד מברך בסופו של דבר על התוצאה שהתקבלה

טלי גוטליב: כל הכבוד

טלי גוטליב:  אני ואתה - - - את זה

אוהד טל: נכון, נכון

אוהד טל:  ואני חושב, טלי, שמה שאנחנו עשינו היום זה לתת ניצחון קטן, ניצחון קטן ללוחמים שלנו, ובעזרת השם, הם יביאו לנו ניצחון גדול, בעזרת השם

ארז מלול: אמן ואמן

ארז מלול:  חבר הכנסת ווליד טאהא

וליד טאהא: מכובדי היושב-ראש, עסק הביש שמנהל השר לביזיון לאומי, או בכינוי החלופי שלו השר לכישלון לאומי, בדמות חלוקת עשרות אלפי כלי נשק במעין פולחן ראווה, לעיתים אפילו בניגוד לכללי החוק, עסק הביש הזה שהינו פרויקט הדגל והבטחת הבחירות של האדם המורשע, האדם שנגדו הוגשו עשרות כתבי אישום והוא הורשע ביותר מעשרה מהם, האדם הזה שבמשמרת שלו נרצחו בשנת 2023 297 אזרחים ואזרחיות במדינת ישראל, מתוכם 247 אזרחים ואזרחיות מהחברה הערבית –      ההשלכות של מופע הביש של חלוקת נשק בצורה מטורפת והיסטרית לכל דורש ולאלה שלא דרשו – יהיו לזה השלכות הרסניות על החברה הישראלית בכלל ועל החברה הערבית בפרט, ויביאו לעלייה ניכרת בפשיעה ובאלימות ובשימוש בנשק לפתרון סכסוכים

וליד טאהא:  צריך לבלום את העבריין המורשע הזה לפני שהוא גורם לשרפת ענק בכל המדינה

ארז מלול: תודה רבה

ארז מלול:  חברת הכנסת פנינה תמנו – אינה נוכחת; חבר הכנסת גלעד קריב – אינו נוכח; חבר הכנסת אלעזר שטרן – אינו נוכח; חברת הכנסת אימאן ח'טיב יאסין – אינה נוכחת; חבר הכנסת יבגני סובה – אינו נוכח; חבר הכנסת רם בן ברק – אינו נוכח; חבר הכנסת צבי ידידיה סוכות – אינו נוכח; חבר הכנסת ירון לוי – אינו נוכח; חבר הכנסת סימון דוידסון – אינו נוכח; חבר הכנסת אריאל קלנר – אינו נוכח

ארז מלול:  חברת הכנסת לימור סיוון הר מלך

לימור סון הר-מלך: ארז, אפילו את השם שלי אתה - - - זה שאתה קוטע אותי כל פעם - - -     

ארז מלול: לא יודע למה יש לי הסיוון הזה

לימור סון הר-מלך: פעם אחרי פעם שאתה קוטע את הדברים שלי באמצע – ניחא

לימור סון הר-מלך:  אבל לקרוא את השם שלי לא נכון? מילא היית מהשמאל – אז בסדר, סבבה, אני רגילה

ארז מלול: - - - קבלי את זה בהבנה

ארז מלול:  לא יודע, סיוון זה שם יפה

לימור סון הר-מלך: לא, אני לא מקבלת בהבנה

לימור סון הר-מלך:  לא ממך, ארז, לא ממך

לימור סון הר-מלך:       אדוני היושב-ראש, כנסת נכבדה, בשבת יהודים לא בוכים

לימור סון הר-מלך:  האור שלה עוטף מפני כל המכות שניחתו עלינו במשך השבוע, והדמעות מחכות לימי החול

לימור סון הר-מלך:  אבל בשבת האחרונה, שעות ספורות אחרי שליוויתי את סרן הראל שרביט, השם ייקום דמו, בדרכו האחרונה בהר הרצל, הדמעות פשוט זלגו מעצמן

לימור סון הר-מלך:  לא הכרתי את הראל היכרות מעמיקה של שנים

לימור סון הר-מלך:  היו אלה רק מפגשים קטנים על הדרך, של עשייה בתחומים משותפים, הודעות קצרות, מילות חיזוק פשוטות ואמיתיות

לימור סון הר-מלך:  אבל כל אלה הספיקו כדי לפעור בתוכי תהומות של כאב

לימור סון הר-מלך:       הראל נפל בעזה על קידוש השם, מתוך תחושת שליחות עמוקה לחסל את אויבינו עד תום, ולא פחות מכך, לרשת את ארצנו הקדושה על כל מרחביה, להתיישב ולהיאחז בה על מנת שלא לעזוב לעולם

לימור סון הר-מלך:  אבל המלחמה הזו הייתה רק חלק מתמונת הגבורה הכוללת של נשמתו הגבוהה של הראל, השם ייקום דמו, וזו הסיבה שעל אף שכבר הספדתי אותו מול קברו, אני רואה לנכון להעלות את זכרו גם כאן, בכנסת ישראל – המקום שצריך לייצג את עם ישראל, את רוחו ואת יעדיו

לימור סון הר-מלך:       הראל היה נשמה כלל-ישראלית, שהייתה התמצית המזוקקת של כל אלו

לימור סון הר-מלך:  את הראל פגשתי במאבק על הארץ, בחווה שהקים ביחד עם אחיו משה בעמק תרצה שבבקעה, בפעילות למען חיזוק הנוכחות היהודית ושימור מזבח יהושע על הר עיבל

לימור סון הר-מלך:       ומעל לכל אלו היה הראל מחובר אל הליבה, הקשר להר הבית ולמקום המקדש, שמשם שאב את כוחו ורוחו, כפי שאמר בזמן שלחם בעזה: המלחמה הזו היא על הלב, על הר הבית

לימור סון הר-מלך:  באחת התמונות שלו מעזה הוא עומד ליד קיר עם הגרפיטי "ארץ הקדושה, חוזרים אלייך" – ועל פניו חיוך שמקרין אור שלא מהעולם הזה, אור של חיבור לקדושתה של הארץ שכל כך אהב

לימור סון הר-מלך:       את הראל פגשתי במאבק על הצדק, על האמת שחייבת לצאת לאור

לימור סון הר-מלך:  הראל היה מהפעילים הבולטים במטה צדק לעמירם, שדורש משפט צדק לעמירם בן אוליאל, שכלוא בתנאים תת-אנושיים כבר למעלה משבע שנים כתוצאה ממשפט מעוות ומכור

לימור סון הר-מלך:  הראל היה כולו במאבק למען עמירם

לימור סון הר-מלך:  וגם כשנכנס לעזה, שחרורם של עמירם ושאר העצורים המינהליים היה מבחינתו - - -     

מירב בן ארי: 	 די עם משפט הצדק הזה

מירב בן ארי:  מספיק

מירב בן ארי:  זה רוצח של משפחה

ארז מלול: מירב

ארז מלול:  מירב, תני לה לדבר

לימור סון הר-מלך: וגם כשנכנס לעזה, שחרורם של עמירם ושאר העצורים המינהליים היה מבחינתו חלק בלתי נפרד ממטרות הלחימה

לימור סון הר-מלך:  בסרטון שעורר הדים הוא נראה נוטע עץ סמוך לחורבות דוגית, ומכריז כי העץ הזה הוא לתקומת עם ישראל ולשחרור אסירי ציון ולמען חזרת ההתיישבות היהודית בחבל עזה

לימור סון הר-מלך:   אהבת הארץ, אהבת היהודים שנלחמים למענה, אהבת התורה והצדק – הכול היה אצלו משורש אחד, טהור ואמיתי

ארז מלול: תודה רבה

לימור סון הר-מלך: בדובר צה"ל, כצפוי – אז רגע, אני רוצה

לימור סון הר-מלך:  לא הייתה חזית שבה פעלתי למען עם ישראל או גאולת ישראל שהראל לא היה בה

לימור סון הר-מלך:  הוא היה לוחם עטור זכויות של מעשים טובים למען עמו וארצו, פעל ללא פשרות, מתוך אמונה עמוקה ועצומה בצדקת הדרך וללא מורא

לימור סון הר-מלך:  רק מהשם יתברך בלבד פחד

לימור סון הר-מלך:  את המדים האלה, אני בטוחה, הראל לא יפשוט גם עכשיו

לימור סון הר-מלך:  כשהוא בישיבה של מעלה הוא ממשיך להילחם שם למעננו באותה גבורה קדושה שפעל כאן למטה

לימור סון הר-מלך:  להראל היו כוחות עצומים להניע את גלגלי הגאולה, כאילו משיח בן יוסף התלבש בגוף השזוף והצנום הזה

ארז מלול: תודה רבה

לימור סון הר-מלך: משפט

לימור סון הר-מלך:  בפשטות הזו, שרואה רק את האמת האלוקית

לימור סון הר-מלך:  איבדנו כוח משיח עצום, שיעזור לנו עכשיו מלמעלה

לימור סון הר-מלך:  אבל אנחנו מבטיחים - -      

ארז מלול: תודה רבה

לימור סון הר-מלך: - - שנמשיך לשאוב מהגבורה, מהאמונה ומהאור של הראל, כדי לקרב את הגאולה שכל כך ציפה לה

לימור סון הר-מלך:  תהא נשמתו צרורה בצרור החיים

לימור סון הר-מלך:  תודה רבה

ארז מלול: אמן

ארז מלול:  תודה רבה לחברת הכנסת לימור סון הר מלך

ארז מלול:       חבר הכנסת שמחה רוטמן – אינו נוכח; חברת הכנסת שרן מרים השכל – אינה נוכחת

ארז מלול:  חברת הכנסת טלי גוטליב – את לא מוותרת? חשבתי שאת מוותרת

טלי גוטליב: 	 אני אוותר? עם ישראל משלם לי משכורת, אז אני אוותר?     

מיקי לוי: 	 רגע, את סיעת יחיד, טלי?     

טלי גוטליב: למה סיעת יחיד?      

מיקי לוי: ככה אמרו לי

טלי גוטליב: אמרו – זה הרכילות שיש עליי?      

ארז מלול: חברת הכנסת טלי, זה על חשבון הזמן שלך

טלי גוטליב: בטח על חשבון הזמן שלי

טלי גוטליב:  עוד לא התחלתי

יצחק פינדרוס: זה בניגוד לתקנון - - -     

טלי גוטליב: 	 טוב, תראו, אני פה באה חשבון עם איימן עודה

טלי גוטליב:  לא פעם ולא פעמיים אמרתי על איימן עודה – אני שמעתי שהוא משתמש בחסינות שלו, מעביר כספים לרשות הפלסטינית

טלי גוטליב:  משתמש בחסינות, מעביר מזומנים בכמות ניכרת

טלי גוטליב:  אמרתי לו את זה, ועד היום לא שמעתי לא תגובה ולא תלונה

טלי גוטליב:  ואלה, הקבוצה הזאת של חד"ש-תע"ל מגישת תלונות סדרתית עליי

טלי גוטליב:  אם היה משהו לא נכון במה שאני אומרת, הם היו מגישים תלונה

טלי גוטליב:       הוא עמד פה היום ואמר – הזכיר את השם שלי, בין השאר – ואמר שאנחנו תומכים באפרטהייד, לא פחות ולא יותר

טלי גוטליב:  אני רוצה להקריא, לטובת כנסת ישראל ולטובת עם ישראל, מה אומר היום איימן עודה בישיבת הסיעה שלו, חד"ש-תע"ל, מאחורה

טלי גוטליב:  הוא אומר שהוגשה תלונה לבית הדין הבין-לאומי, והוא אומר שצריך לעצור את המלחמה

טלי גוטליב:  והוא אומר שם, בבקשה שהוגשה לבית הדין הבין-לאומי בהאג: ישראל רשמית מבצעת פשעי מלחמה בעזה

טלי גוטליב:       איימן עודה יושב בכנסת ישראל ואומר שישראל מבצעת פשעי מלחמה בעזה

טלי גוטליב:  אנחנו יושבים פה, קוראים לנו להיות מעונבים ומנומסים

טלי גוטליב:  רגע, הוא לא גמר את זה – חכו, חכו, מה עוד הוא אמר

טלי גוטליב:  הינה, מילה במילה: מבצעת פשעים קשים כנגד האנושות בעזה, אפרטהייד

טלי גוטליב:  אנחנו המדינה האחרונה שתומכת באפרטהייד

טלי גוטליב:      הוא לא פה, איימן עודה

טלי גוטליב:  לך תתבייש

טלי גוטליב:  הוא משאיר פה מישהו מהיועצים של הלשכה

טלי גוטליב:  להגיד: אוי לבושה, מאז 1948 עד עכשיו, והשיא ב-1967 – ככה הוא מדבר, אדון איימן עודה, שאסור שהוא ישב בכנסת ישראל

טלי גוטליב:  זה פשע נגד המורשת שלנו ונגד חיילינו הגיבורים, שבשעת מלחמה זה מה שאנחנו שומעים פה

טלי גוטליב:  רגע, זה לא הסוף

טלי גוטליב:  הוא אומר: די, ישראל, להאשים את כל העולם, תסתכלו על עצמכם

טלי גוטליב:  להפסיק את המלחמה, להכיר במה שאנחנו עושים ביהודה ושומרון

טלי גוטליב:       איימן עודה, תקשיב טוב מה שאני אומרת לך

טלי גוטליב:  תקשיב טוב טוב טוב

טלי גוטליב:  תפתח את הספר, תרשום, בוא תגיש עוד תלונה

טלי גוטליב:  תקשיב לי טוב, אדון איימן עודה

טלי גוטליב:  כל עוד נשמה באפי אני בודקת כל מילה שיוצאת לך ולכל חברי חד"ש-תע"ל מהפה

טלי גוטליב:  אני מפעילה קמבצייה שלמה על הציטוטים שלכם

טלי גוטליב:  ראיתם מה קרה כשאתם מגישים נגדי תלונות שווא – אז אני ככה מתחילה לצבור חומרים עליכם

טלי גוטליב:       אתה לא ראוי לשבת פה

טלי גוטליב:  לא ראוי לעמוד פה, לחלל את הכנסת ואת הפרלמנט

טלי גוטליב:  בושה מבחינתנו כחברי כנסת שאנחנו מאפשרים את זה בזמן לחימה

טלי גוטליב:  פגיעה קשה בחיילינו הגיבורים

טלי גוטליב:  לכן אנחנו צריכים לעשות הכול, להדק את הגדרות חוק המפלגות, לא לאפשר לתומכי טרור להיות כאן

טלי גוטליב:  לפני דקה אחמד טיבי עמד כאן ואמר, הודה על סיוע לאויב העזתי בעת מלחמה

טלי גוטליב:  כל זה כשהחיילים שלנו נמצאים

טלי גוטליב:       ואני אומר משהו אחד לחברי הכנסת

טלי גוטליב:  אתם מסתחבקים עם איימן עודה, אתם מסתחבקים עם אחמד טיבי, לוחצים להם את היד, אהלן וסהלן

טלי גוטליב:  הם זוכרים שאנחנו אויבים שלהם, ואנחנו שוכחים שהם האויבים שלנו

טלי גוטליב:  הם אויבים שלנו

טלי גוטליב:  אני אומרת כאן, מי שתומך טרור בעת לחימה, מי שקורא לחיילינו מבצעי פשעי מלחמה, מי שקורא לנו שלטון אפרטהייד – אסור לשכוח את זה

טלי גוטליב:  אסור שישבו כאן האנשים האלה - -     

ארז מלול: תודה רבה

טלי גוטליב: - - ולו דקה אחת

ארז מלול: תודה רבה

ארז מלול:  איך הבנת מה הוא אמר בישיבת סיעה? את דוברת ערבית?     

טלי גוטליב: יש לי סרטון עם תרגום, אדוני

טלי גוטליב:  איזה יופי

טלי גוטליב:  באמת - - -      

ארז מלול: חבר הכנסת אופיר כץ

טלי גוטליב: מפעילה קמבצייה, אז את זה אני לא אדע? איך הבנתי מה הוא אומר? תכף אני אשלח לך את הסרטון

טלי גוטליב:  תשנן

טלי גוטליב:  תראה מי עומד פה

טלי גוטליב:  אני אשלח לך את הסרטון, כל הגוף צמרמורות

יצחק פינדרוס: מי אמר שאין טובים? תגיד לי

ארז מלול: חשבתי שהיא מחפשת סיעה

טלי גוטליב: אני לא מחפשת סיעה, אני בליכוד

טלי גוטליב:  אני מפלגת ימין, ואני לא אוריד את הראש שלי

אופיר כץ: אדוני היושב-ראש, אדוני השר - - -     

טלי גוטליב: לא אוריד את הראש שלי

ארז מלול: אל תפריעי לו

טלי גוטליב: אני לא מפריעה לו, אני מבטיחה לך

אופיר כץ: - - אני הולך לקרוא את מה שביקש ממני להקריא אור יעקב מניר עוז, ששוחרר אחרי 52 יום בשבי: נחטפתי מהבית שלי ב-7 באוקטובר

אופיר כץ:  הייתי בחדר השינה שלי שהיה הממ"ד

אופיר כץ:  יחד עם אחי הצעיר יגיל התחבאנו בממ"ד כשעתיים

ארז מלול: גלעד

ארז מלול:  חבר הכנסת גלעד קריב, זה מפריע

אופיר כץ: בזמן הזה ניסיתי לבנות מנוף שיחזיק את ידית הדלת כדי שלא יוכלו להיכנס

אופיר כץ:  בשעה 09:00 פרצו מחבלים לחדר שלי

אופיר כץ:  הם לקחו משם את יגיל, בן 12, באיומי סכין ואחר כך חזרו לקחת אותי

אופיר כץ:  הגיע מחבל לבוש כמו חייל, עם אפוד מלא וקלצ'ניקוב, והוציא אותי מהבית

אופיר כץ:  העלו אותי על אופנוע, וכשחצינו את הגבול העבירו אותי למכונית שלקחה אותי למנהרות

אופיר כץ:  במנהרות הלכנו לא מעט זמן, שם ראיתי עוד אנשים מניר עוז

אופיר כץ:  בהתחלה זרקו אותי לכלא כי חשבו שאני חייל

אופיר כץ:  אחרי יומיים השתכנעו שאני רק ילד, בן 16, והעבירו אותי לבית יחד עם כמה חברות מהקהילה

אופיר כץ:  נדדתי בין בתים ובין מנהרות במשך כל תקופת השבי

אופיר כץ:  פחדתי מאוד שיהרגו אותי, פחדתי על יגיל, שלא ידעתי איפה הוא, ועל אבא שלי ומירב החברה שלו, ועל אימא ועל שיר אחותי הגדולה

אופיר כץ:  לא שמעתי כלום, וחשבתי ששכחו אותי

אופיר כץ:  גם עכשיו אני מרגיש ששכחו אותנו

אופיר כץ:  אבא שלי, שיצא פצוע מהבית, עדיין שם

אופיר כץ:  עוד חברים מהקהילה, שהיו איתי ביחד, נשארו מאחור

אופיר כץ:  אף אחד לא בא לעזרתם ובאופק אין שום עסקה להחזרתם

אופיר כץ:  אני מתגעגע לאבא שלי מאוד מאוד ורוצה מאוד שיחזור כבר הביתה

אופיר כץ:      ואני אוסיף, אור, שלא שכחנו אותך, והעובדה שאתה בבית מוכיחה את זה

אופיר כץ:  לא שכחנו את אביך ואת יתר החטופים, ואנחנו עושים ונעשה הכול על מנת שכולם יחזרו הביתה במהרה בריאים ושלמים

ארז מלול: אמן ואמן

ארז מלול:  תודה רבה

ארז מלול:  חברת הכנסת מירב בן ארי

ארז מלול:  ריגשת, אופיר

מירב בן ארי: תודה, אדוני היושב בראש

מירב בן ארי:  כנסת נכבדה, אני עוד לא מתאוששת מזה שהיא קראה לעמירם בן אוליאל "אסיר ציון", אבל באמת, קצרה היריעה מלומר את מה שאני חושבת

מירב בן ארי:  לא אבזבז את הנאום שלי על השקרים האלה

לימור סון הר-מלך: - - -     

מירב בן ארי: את באמת קראת לו "אסיר ציון"? איזה בושה, כבר אי-אפשר עם ההזיות שאני סופגת פה

מירב בן ארי:      אני רוצה להקדיש את הנאום שלי לגל, שהיא האישה בשמלה השחורה

מירב בן ארי:  בסרטון באיכות ירודה אפשר לראות אותה שוכבת על הגב עם שמלה קרועה, רגליה פשוקות, פניה שרופות וידה הימנית מכסה את עיניה

מירב בן ארי:  הסרטון של גל צולם בשעות הבוקר של 8 באוקטובר בידי אישה שחיפשה אחר חבר נעדר באתר של פסטיבל נובה

מירב בן ארי:  יום קודם טבחו שם מחבלי חמאס מאות צעירים ישראלים

מירב בן ארי:  הסרטון הפך ויראלי, וגרר תגובות מאלפי אנשים, שהיו נואשים לדעת אם האישה בשמלה השחורה היא חברתם, אחותם או בתם שנעלמה

מירב בן ארי:  משפחה אחת ידעה בדיוק מי היא: גל, בת 34, אם לשניים, יצא למסיבת הנובה עם בעלה

מירב בן ארי:  תמונתה האחרונה היא מהשעה 02:30, לוגמת מכוס משקה וצוחקת

מירב בן ארי:  המוטו שלה, סיפרו אחיותיה, היה לחיות את החיים כאילו אלה הרגעים האחרונים שלה

מירב בן ארי:  מאז נעלמו עקבותיה

מירב בן ארי:      בהתבסס על עדויות מצולמות, שאומתו בכתבה מרתקת של הניו יורק טיימס – שאני ממליצה לכולם לקרוא – מסרו מקורות במשטרה שמאמינים שגל נאנסה

מירב בן ארי:  כך הפכה לסמל לזוועות המגדריות שעברו נשים ונערות ישראליות ב-7 באוקטובר; מעשים שהתרחשו בכל מקום שאליהם הגיעו מחבלי הנוח'בה: לפסטיבל הנובה, לבסיסים בצבא ולקיבוצים

מירב בן ארי:  התחקיר הזה של הניו יורק טיימס – שנערך במשך חודשיים, מגלה שהתקיפות לא היו אירועים בודדים אלא חלק מדפוס רחב של אלימות מגדרית, על בסיס קטעי וידיאו, תצלומים, נתונים של טלפונים וראיונות עם יותר מ-150 אנשים, ובהם צוותים רפואיים, חיילים ומטפלים בנפגעות אונס, שחלקם תיארו בפירוט כיצד ראו נשים נאנסות ונהרגות, ועל הסימנים שעל גופן, שלא הותירו מקום לספק

מירב בן ארי:      צריך לזכור שבתוך ההלם והבלבול של 7 באוקטובר משטרת ישראל הודתה כי כוחותיה לא התמקדו באיסוף דגימות זרע מגופות נשים ובהגשת בקשות לנתיחות שלאחר המוות, ולכן הרבה מהעדויות נמחקו

מירב בן ארי:  ניצולים וניצולות מזירות הטבח הפכו לעדויות חיות באשר לתקיפות מיניות שהתרחשו, והן תיארו בפני חוקרי המשטרה עדויות מפורטות על קורבנות האונס

מירב בן ארי:      אני מסיימת, אל תדאג

מירב בן ארי:  רק מילה על גל: גל הפכה להיות סמל הזוועות הקשות

מירב בן ארי:  היא הספיקה יחד עם בעלה לשלוח הודעה לבני המשפחה, להיפרד ולבקש שישמרו על שני ילדיה

מירב בן ארי:  גופתה של גל זוהתה

מירב בן ארי:  לאחר יומיים זיהו גם את גופתו של בעלה, שנשארה ממנו רק דגימת דנ"א וטבעת נישואים

מירב בן ארי:  גל ובעלה היו יחד מאז נעוריהם, הם הותירו שני בנים יתומים, ואנחנו מבטיחים לגל שלא נשכח את הסיפור שלה ונמשיך לספר על הזוועות שעברו נשים רק בגלל שהן יהודיות

מירב בן ארי:  תודה

ארז מלול: קשה לדבר אחרי הסיפור המזעזע הזה

ארז מלול:  השם ייקום דמם

ארז מלול:      חברי הכנסת, נעבור להצבעה על המלצת ועדת הפנים והגנת הסביבה בעניין החלטת הממשלה בצו לדחות את מועד הבחירות הכלליות לרשויות המקומיות ליום י"ח באדר התשפ"ד, 27  בפברואר 2024

ארז מלול:  חברי הכנסת, תפסו את מקומותיכם, מתחילים בהצבעה

ארז מלול:  הצבעה

ארז מלול: בעד המלצת ועדת הפנים והגנת הסביבה – 15 

ארז מלול: נמנעים – 2 

ארז מלול: 15 בעד, אין מתנגדים, שני נמנעים, אני קובע כי המלצת ועדת הפנים והגנת הסביבה בעניין החלטת הממשלה בצו לדחות את מועד הבחירות הכלליות ברשויות המקומיות ליום י"ח באדר התשפ"ד, 27 בפברואר 2024, התקבלה

ארז מלול: כעת הודעה ליושב-ראש הקואליציה אופיר כץ, יושב-ראש ועדת הכנסת

קריאה: - - -      

ארז מלול: לאופיר יש סמכות מתי שהוא רוצה

): אדוני היושב-ראש, אבקש להודיע כי חבר הכנסת נאור שירי יכהן כממלא מקום קבוע בוועדת הכספים במקום הפנוי לסיעת יש עתיד

ארז מלול: תודה רבה

ארז מלול: [רשומות (הצעות חוק, חוב' מ/1696)

ארז מלול: ] 

ארז מלול: חברי הכנסת, הנושא הבא על סדר-היום: הצעת חוק התגמולים לנפגעי פעולות איבה (תיקון מס' 42) (היכל ההנצחה בהר הרצל), התשפ"ד–2023, בקריאה ראשונה

ארז מלול:  אני מזמין את כבוד שר הבריאות אוריאל בוסו להציג את הצעת החוק בשם שר העבודה יואב בן צור

הבריאות אוריאל בוסו: אדוני היושב-ראש, חבריי חברי הכנסת, גם הערב הזה ה"הותר לפרסום" היחיד שכולנו צריכים לבחור להתייחס אליו, זה נפילתו של חייל נוסף, שבדיוק, בשילוב זמנים, הותר לפרסום באותו זמן – עוד משפחה שנכנסה למעגל השכול – וזה בדיוק תואם להצעת החוק שכרגע אנחנו מציגים

ארז מלול: עמיחי ישראל יהושע אוסטר

הבריאות אוריאל בוסו: עמיחי ישראל יהושע אוסטר, השם ייקום דמו

הבריאות אוריאל בוסו:          אני מציג את הצעת החוק הזאת בשם שר העבודה, השר יואב בן צור, הצעת חוק התגמולים לנפגעי פעולות איבה (תיקון מס' 42) (היכל ההנצחה בהר הרצל), התשפ"ד–2023

הבריאות אוריאל בוסו:  כחלק ממחיר תקומתה ועצמאותה של מדינת ישראל שילמה המדינה מחיר כבד בדמותם של חללי ונפגעי פעולות האיבה

הבריאות אוריאל בוסו:  אלפי אזרחים נספו בפעולות איבה ועשרות אלפים נפצעו בפעולות איבה, וכלל זכויותיהם נקבעו בחוק התגמולים לנפגעי פעולות איבה, התש"ל–1970, להלן: חוק התגמולים לנפגעי פעולות איבה

הבריאות אוריאל בוסו:  נקבעו ההטבות שלהן זכאים נפגעי פעולות האיבה ובני משפחותיהם

הבריאות אוריאל בוסו:  הטבות אלו זהות ככלל לאלה המשולמות לחיילי צה"ל ובני משפחותיהם לפי חוק הנכים (תגמולים ושיקום), התשי"ט–1959, וחוק משפחות חיילים שנספו במערכה (תגמולים ושיקום), התש"י–1950

הבריאות אוריאל בוסו:  בהחלטת הממשלה מס' 1549 מיום כ"ח בשבט התשנ"ז, 5 בפברואר 1997, הוחלט על הקמת אנדרטה ייחודית וממלכתית בהר הרצל במטרה לרכז את ההנצחה לכלל חללי פעולות האיבה במקום אחד

הבריאות אוריאל בוסו:  האנדרטה הוקמה בשנת 1998 וממוקמת בסמוך לאתר גדולי האומה בהר הרצל

הבריאות אוריאל בוסו:  המוסד לביטוח לאומי אחראי על חקיקת שמות החללים ועדכונם

הבריאות אוריאל בוסו:  משרד הביטחון אחראי על תחזוקת האנדרטה, וזאת במימון המוסד לביטוח לאומי

הבריאות אוריאל בוסו:  כמו כן, טקס הזיכרון הממלכתי לזכר חללי פעולות האיבה מתקיים באנדרטה זו

הבריאות אוריאל בוסו:  נושא הנצחת חללי פעולות האיבה המובא לפתחה של ועדה ציבורית בראשות השופט מלץ, ובהחלטת הממשלה מס' 4 מיום ה' באדר התשנ"ט, 21 בפברואר 1999, אישרה הממשלה את המלצות הוועדה, ובהחלטה נוספת קבעה הממשלה את הסדרי הטקסים באנדרטה וכן כי המוסד לביטוח לאומי יהיה אמון על הנצחת נפגעי פעולות איבה

הבריאות אוריאל בוסו:      על רקע כל אלה החליטה הממשלה בהחלטה מס' 628 מיום י' בכסלו התשפ"ב, 14 בנובמבר 2021, להלן: החלטה 628, כי לצורך הנצחת חללי פעולות האיבה יוקם היכל הנצחה בשטח הר הרצל, והטילה על שר הרווחה והביטחון החברתי, להלן: השר, להקים את היכל ההנצחה, להלן:  היכל ההנצחה

הבריאות אוריאל בוסו:  עוד נקבע בהחלטה 628 כי השר יפעל לתיקון חוק תגמולים לנפגעי פעולות איבה באופן שתיקבע בו אחריותו של המוסד לביטוח לאומי להפעלה ולתפעול של היכל ההנצחה, וכן ייקבע כי אוצר המדינה ישפה את המוסד לביטוח לאומי בסך שלא יעלה על מיליון שקלים חדשים מדי שנה, החל משנת 2026 או ממועד הקמת היכל ההנצחה, לפי המאוחר, למשך עשר שנים לצורך יישום ההפעלה והתפעול כאמור

הבריאות אוריאל בוסו:  סמכותו זו של המוסד לביטוח לאומי כוללת את אחריות המוסד להפעלתו של היכל ההנצחה  הן מבחינת אחזקתו של המבנה והן בכל הנוגע לעריכת טקסים, לקיום ביקורים ולתכנים נוספים שיציע היכל ההנצחה לציבור הרחב ולמשפחות נפגעי פעולות האיבה

הבריאות אוריאל בוסו:  פעולת המוסד לביטוח לאומי בהקשר זה תמומן כאמור באופן מלא על ידי אוצר המדינה

הבריאות אוריאל בוסו:      בהמשך להחלטה 628 מוצע בהצעת חוק זו לתקן את חוק התגמולים לנפגעי פעולות איבה ולהסדיר את אחריותו של המוסד לביטוח לאומי להפעלה ולתפעול השוטף של היכל ההנצחה וכן את השיפוי שיקבל מאוצר המדינה לצורך יישום אחריותו, כאמור

הבריאות אוריאל בוסו:      אני רוצה באמת בהזדמנות הזו לשבח את המוסד לביטוח לאומי

הבריאות אוריאל בוסו:  אדוני היושב-ראש, כמדומני, עד למלחמה הזו היו במדינת ישראל משהו כמו 9,000 נפגעי פעולות איבה מאז קום המדינה, ומאז המלחמה אנחנו נמצאים – חלק נקראים, מוגדרים "נפגעי פעולות איבה זמניים" – אנחנו עומדים על 40,000; מספרים אסטרונומיים, שהמדינה לא חלמה לחוות

ארז מלול: לא ייאמן

הבריאות אוריאל בוסו: נקווה שאלו יהיו מספרים זמניים, אבל נפגע פעולות איבה הוא נפגע פעולות איבה לעולמים

הבריאות אוריאל בוסו:  השם ייקום דמם של אותם הנופלים, יהי זכרם ברוך

הבריאות אוריאל בוסו:  אני מבקש מחברי הכנסת לתמוך בהצעה הזו של המוסד לביטוח לאומי ושר העבודה, השר יואב בן צור, תודה רבה

ארז מלול: תודה רבה לידידי כבוד שר הבריאות

ארז מלול:  נעבור לדיון האישי

ארז מלול:  ראשונת הדוברים – חברת הכנסת טלי גוטליב, הרבה זמן לא שמענו אותך

טלי גוטליב: אני רוצה לומר משהו לעם ישראל בהקשר לפסק הדין שפורסם היום על ידי בית המשפט העליון

טלי גוטליב:  אני חייבת לומר פה בצער – וזה בהקשר למה שאמרתי בתחילת הדברים – בשונה מחוסר האחריות של הנשיאה חיות לפרסם פסק דין כזה בעת מלחמה, בשונה מחוסר האחריות שלה לפרסם את פסק הדין השנוי במחלוקת הזה, שנוגע במערך הכוחות של הרשות המחוקקת או במערך יחסי הכוחות בין הרשות המחוקקת לרשות השופטת, בשונה מחוסר האחריות שלה לחוסן הצה"לי ולחוסן החברתי במדינת ישראל בזמן לחימה – אנחנו כן נגלה אחריות

טלי גוטליב:      אנחנו אומנם – אני לפחות מזדעזעת מהקביעות המשפטיות בפסק הדין הזה, כמו התערבות בחקיקת יסוד

טלי גוטליב:  כל משפטן בין שעה מבין את הפלצות שכרוכה בזה, את הפלצות המשפטית שמלמדת על ביטול כוחנו

טלי גוטליב:  אנחנו מבוטלים

טלי גוטליב:      אני דיברתי בשנה האחרונה על ה"דיפ סטייט", הרי מה זה "דיפ סטייט"? "דיפ סטייט" בין השאר זה הטמעת רעיונות רדיקליים בדרכים מתוחכמות מאוד על ידי בכירים במערכות השונות

טלי גוטליב:   באופן רדיקלי בית המשפט העליון קובע שאנחנו כלום

טלי גוטליב:  בית המשפט העליון רומס את כבודה של הכנסת, רומס את כבודם של חברי הכנסת, רומס את עם ישראל הריבון, שבחר את נבחריו לצורך חקיקה

טלי גוטליב:      על מה אנחנו מדברים? ביטלנו את האפשרות להתערב בסבירות החלטת ממשלה, אתם קולטים את זה? שמונה אנשים בישראל החליטו שהחוק שלנו לא הגיוני

טלי גוטליב:  בטח, כי יותר הגיוני ששופטים יתערבו בהחלטות ממשלה

ארז מלול: מעוז, זה לא מצחיק

טלי גוטליב: אני לא – זה אבסורד, זה מתוך אבסורד

טלי גוטליב:  אני מבינה למה הוא מגחך, כי אנחנו פשוט לא יודעים איפה לשים את עצמנו

טלי גוטליב:  אבל בשונה מחוסר האחריות של הנשיאה חיות בהיבט הזה של הפרסום, אנחנו אחראים לחיילינו, חיילינו בשדה הקרב

טלי גוטליב:  כותב לי עכשיו קרוב משפחה, חבר קרוב לבן משפחה שלי, בין השאר הבן שלי, שנמצא בצו 8, הוא אומר לי, מה נסגר עם בג"ץ? אז איפה האחריות שלך, גברתי הנשיאה?      נאמר ואת צודקת בכל מילה בפסק הדין – זה הזמן? זה הזמן לגרור אותנו לוויכוחים האלה? במקום שאני אעלה פה, אדוני היושב-ראש, ואנאם על שינוי שיטת הלחימה בדרום הרצועה, ואנאם על שינוי הוראות הפתיחה באש בעת לחימה, ואנאם על דובר צהל - - -      

יסמין פרידמן: שינוי שיטת הלחימה? בתור מה, בתור לוחמת?     

ארז מלול: חברת הכנסת יסמין פרידמן

טלי גוטליב: עזוב, אני לא שומעת אותה, אני לא שומעת אותה

טלי גוטליב:  היא לא צריכה לנאום - - -      

ארז מלול: אני שומע אותה

טלי גוטליב: אני רוצה לומר כאן, עם ישראל, אני מבהירה את הדבר הבא: בשונה מחוסר האחריות בפרסום פסק הדין, בפגיעה בחוסן החברתי, אנחנו לא ניקח בזה חלק, כי לי יש מסר אחד לומר לחיילי צה"ל שלוחמים כתף אל כתף ונלחמים במלחמת גרילה עזה בעזה: אנחנו נשמור עליכם מכל משמר, אנחנו נהיה אסירי תודה לעוז רוחכם ולמסירות נפשותיכם

טלי גוטליב:  אנחנו נשמור על הגדרת המדינה כמדינה יהודית ודמוקרטית, לו יהי כן, ובעזרת השם

ארז מלול: אמן ואמן

ארז מלול:  חברת הכנסת מירב כהן

טלי גוטליב: אני לא עונה לך, כי את - - - כל כך מוכשרת, יורדת לרמות כאלה נמוכות, אישה אינטליגנטית כמוך אומרת "איף" כשאדם טוען – זה מוריד ממך, נשמה, חבל

טלי גוטליב:  אחרת הייתי מקשיבה לך, יש פה ח"כים מהאופוזיציה שאני מקשיבה להם, ויש לך מה לתת - -      

יסמין פרידמן: את מדברת איתי על שינוי שיטת הלחימה, טלי, נו, באמת

יסמין פרידמן:  איזה ניסיון לחימה יש לנו?      

טלי גוטליב: - - יסמין, אני אסביר לך, אל תהיי שם, אל תהיי במקום הזה, שבגלל שאת לא לוחמת, את לא יכולה לחשוב לבד

טלי גוטליב:  יש לך מה לתרום, ואת מורידה את זה

יסמין פרידמן: זה לא קשור, אני חושבת לבד עוד הרבה

טלי גוטליב: יש לך מה לתרום

טלי גוטליב:  אמרתי לך כבר

יסמין פרידמן: אבל זה מעצבן, טלי, זה מעצבן, אין מה לעשות

טלי גוטליב: תקשיבי - - - יש לך המון - - -     

ארז מלול: תודה רבה

ארז מלול:  חברת הכנסת טלי גוטליב, את מפריעה

יסמין פרידמן: - - - צודקת

טלי גוטליב: לא, באמת, כבוד

מירב כהן: כנסת נכבדה, אפילו בעיצומה של המלחמה מסתבר שעדיין יש מי שמתעקש ללחוץ על דוושת הגז בדרך לרמיסה של השירות הציבורי

מירב כהן:  כן, זה חשוב גם בזמן המלחמה, כי עכשיו השירות הציבורי צריך לתת שירות לאזרחים, וריסקו אותו, אז הוא לא נותן שירות טוב לאזרחים

מירב כהן:        אנחנו בפתחה של תקופה כלכלית קשה מאוד, הקשה ביותר שידעה ישראל מזה עשרות שנים

מירב כהן:  אבל דודי אמסלם, השר הממונה על רשות החברות הממשלתיות, פשוט לא מוכן לוותר אפילו עכשיו על השלמת השוד והביזה של הנכסים הציבוריים

מירב כהן:  אף קטסטרופה, אף מצב חירום, לא יפריעו לו לפנק ולצ'פר את החברים והמקורבים

מירב כהן:      כשהוא מדבר גם בהזדמנויות שונות כאן מעל הבמה הזו, הוא מנסה להציג את השחיתות הערכית שלו - - -      

ארז מלול: חברת הכנסת טלי, טלי, זה מפריע

מירב כהן: אני מסתדרת, אני מסתדרת

ארז מלול: לי זה מפריע

טלי גוטליב: מצטערת, סליחה

מירב כהן: כשהוא מדבר גם בהזדמנויות שונות כאן מעל הבמה הזאת, הוא מנסה להציג את השחיתות הערכית שלו בתור אידיאל - - -     

ארז מלול: חברת הכנסת טלי

ארז מלול:  טלי, טלי

טלי גוטליב: - - - בג"ץ עכשיו?     

ארז מלול: זה מפריע

מירב כהן: אני מסתדרת

ארז מלול: לא

ארז מלול:  לי זה מפריע

מירב כהן: אז אני אחזור על זה שוב

טלי גוטליב: אני מצטערת, סליחה

מירב כהן: כשהוא מדבר גם בהזדמנויות שונות כאן, מעל הבמה הזאת, הוא מנסה להציג את השחיתות הערכית שלו בתור אידיאל

מירב כהן:  בתור תיקון הקיפוח

מירב כהן:  אין שקר גדול מזה

מירב כהן:      דודי אמסלם לא מקופח; הוא פשוט מנסה להפוך את רשות החברות הממשלתיות – כפי שהיטיב לתאר זאת העיתונאי אריה גולן – לרשות החברים של הממשלה, תוך שהוא משתלח באופן בוטה ומשפיל במי שמנהלת את הרשות

מירב כהן:      דודי, אתם לא ישראל השנייה, אתם מפא"י השנייה

מירב כהן:  אתם שבעים ומושחתים

מירב כהן:  אחרי יותר מדי זמן בשלטון, התחלתם לחשוב שאתם זה המדינה, ושהקופה הציבורית – שכספי המיסים של כולנו הם הקופה הקטנה שלכם

מירב כהן:       האחריות על האסון הנורא ב-7 באוקטובר רובצת על ראש הממשלה, אבל האחריות על קריסת השירות הציבורי רשומה גם על שמכם

מירב כהן:  זה ייקח זמן, אבל אני מבטיחה ומתחייבת שאת כל מה שאתם הרסתם – אנחנו נתקן

ארז מלול: תודה רבה

ארז מלול:  חבר הכנסת חמד עמאר – אינו נוכח; חברת הכנסת שרון ניר – אינה נוכחת; חבר הכנסת יאסר חוג'יראת – אינו נוכח; חברת הכנסת מיכל מרים וולדיגר – מוותרת

ארז מלול:  חבר הכנסת אבי מעוז

אבי מעוז: אדוני היושב-ראש, כנסת נכבדה, לאור הפרסום השערורייתי של הפסק של שופטי בג"ץ, אני רוצה להציע שמות נרדפים למוסד הזה, שבאופן ציני להחריד קוראים לו בית משפט גבוה לצדק

אבי מעוז:      בג"ץ זה מחלוקת בזמן מלחמה; בג"ץ זה קרע בעם; בג"ץ זה פירוד בין אחים; בג"ץ זה פלגנות וסכסכנות; בג"ץ זה חוסר צדק; בג"ץ זה פוליטיקה נכלולית; בג"ץ זה מדינת כל אזרחיה; בג"ץ זה דיקטטורה אנטי דמוקרטית, שרומסת את רצונו של העם ואת תוצאות הבחירות הדמוקרטיות – והכול, כמובן, בגלימות שחורות של שופטים, באצטלה מכובדת ונאורה, בשפה אקדמית גבוהה ומתנשאת, מעל ההמון הנבער והחשוך, לטעמם, של אותם עליונים בעיני עצמם

אבי מעוז:      הם הרי יודעים שלפסק הדין המעוות והמסוכן הזה אין היום רוב

אבי מעוז:  לכן היה כזה לחץ לכתוב אותו ולפרסמו, כדי שגם שתי הפורשות ייספרו במניין אלו שבחרו לבטל חוק-יסוד של הכנסת

אבי מעוז:      בעצם הרוב של הפסילה הוא אותו רוב בדיוק של החקיקה, אבל איך אני מעז להשוות בין רוב כזה זניח של 53% של ימניים, מסורתיים, דתיים וחרדים – כלומר, אותו המון נבער, שרק בשביל ההצגה של הדמוקרטיה נותנים לו לבחור בקלפי ולהרגיש כאילו הקול שלו שווה משהו, לבין רוב משמעותי של 53% של שופטים עליונים נאורים, שרק עליהם זרח אור הדעת והמוסר

אבי מעוז:  כמילותיו של עוזי חיטמן זיכרונו לברכה: אך יש כאלה שלוקחים מונופול על החכמה / ויודעים יותר טוב ממני, ויודעים יותר טוב ממך / מה טוב בשבילי, מה טוב בשבילך"

אבי מעוז:      ושוב נזכיר את דבריו של ראש הממשלה המנוח דוד בן-גוריון בוועדת החוקה של הכנסת לפני כ-75 שנה, ואני מצטט: "כאשר ויצמן מטיל פתק, הפתק שלו שווה בדיוק כמו פתקא של מנקה ארובות - - - תארו לעצמכם שהעם רוצה משהו, ובאים שבעה אנשים" – במקרה שלנו שמונה – "המוכתרים בתואר של שופטים - - - ויפסלו חוק אשר העם רוצה בו

אבי מעוז:  אצלנו תהיה מהפכה - - - אני חושב שמתן סמכות כזאת לשופטים הוא דבר ריאקציוני

אבי מעוז:  אצלנו לא יהיה לדבר כזה קיום

אבי מעוז:  הציבור לא ישלים עם זה - - - מוטב שיעשו חוק רע, מאשר מיעוט ישתלט

אבי מעוז:  יען כי לא יסבלו זאת"

אבי מעוז:  סוף ציטוט

אבי מעוז:      כל מילה בסלע

אבי מעוז:  תודה

ארז מלול: תודה רבה

ארז מלול:  חברת הכנסת אימאן ח'טיב יאסין – אינה נוכחת; חבר הכנסת יצחק פינדרוס – אינו נוכח; חברת הכנסת יוסף עטאונה – אינו נוכח; חברת הכנסת פנינה תמנו – אינה נוכחת; חברת הכנסת מרב מיכאלי – אינה נוכחת; חבר הכנסת אלעזר שטרן – אינו נוכח; חבר הכנסת עופר כסיף – אינו נוכח; חבר הכנסת ניסים ואטורי – אינו נוכח

ארז מלול:  חבר הכנסת מיקי לוי

ניסים ואטורי: היי

ניסים ואטורי:  היי

ארז מלול: נוכח

ארז מלול:  לא ראיתי

ארז מלול:  אתה כזה קטן, לא רואים אותך

ניסים ואטורי: אדוני היושב-ראש, פעם ראשונה שאני נואם כשאתה יושב-ראש

ניסים ואטורי:  הכבוד כולו שלי

ארז מלול: תודה

ניסים ואטורי: אני חושב שההחלטה ההזויה של בית המשפט העליון היום, שתי דקות לפני שהנשיאה עוזבת אותנו, אני חושב שזה פוגע באמון, שגם ככה פגוע, לפחות אצל חצי העם

ניסים ואטורי:  החלטנו שלא עושים שום דבר כרגע

ניסים ואטורי:  אבל מה, יש כאלה שלוקחים לעצמם את האפשרות, את הזכות, לבוא ולהרוס את חצי העם

ניסים ואטורי:  איך נאמר? קשוט עצמך לפני שאתה בא לקשוט את כל העולם

ניסים ואטורי:      צריך להבין דבר אחד, החיילים כרגע לוחמים, כולם נמצאים בקרב, אף אחד לא מתעסק – אנחנו לפחות משתדלים לא להתעסק בפוליטיקה, ואז פתאום בא בית משפט עליון, כי יש כאלה פריבילגים כנראה שמותר להם יותר מכולם, באים ודורסים את כל האחדות כרגע

ניסים ואטורי:       למה לפגוע? למה לפגוע? איך אמרתי? קודם כול אנחנו נסיים את הלחימה בדרום, נחסל את חמאס – נחסל את חמאס, את יחיא סנוואר – ואחרי זה נתפנה לעשות דברים ביחד

ניסים ואטורי:  אני חושב שביחד אפשר לעשות הרבה דברים בהסכמה, ולא צריך לעשות הפרדות בעם, ולהתחיל להגיע להחלטות קיצוניות, לפגוע בחברי הכנסת, לבטל את חברי הכנסת

ניסים ואטורי:      דרך אגב, מבטלים גם אתכם

ניסים ואטורי:  גם את הצד הזה מבטלים

ניסים ואטורי:  זאת אומרת, יבוא מחר איזה שופט או הרכב שיהיה יותר מדי ימין – כביכול, במירכאות – והוא יחליט דברים אחרים, שלא יתאימו לכם

ניסים ואטורי:  אני חושב שזה לא נכון קודם כול

טלי גוטליב: עכשיו הותר לפרסום שיש לנו עוד הרוג מצפון הרצועה

ארז מלול: השם ייקום דמו

טלי גוטליב: די

טלי גוטליב:  די

ניסים ואטורי: אני רוצה שתהיו איתי רגע

ארז מלול: כואב הלב

טלי גוטליב: בזה אנחנו מתעסקים? זה מדהים - - -      

ניסים ואטורי: לזכר חללי צה"ל שנפלו - - -     

טלי גוטליב: השם ישמור את חיילינו הגיבורים

ניסים ואטורי: אני קורא כאן שמע ישראל: "שמע ישראל ה' אלוהינו ה' אחד"

ניסים ואטורי:  אני מקדיש את זה לחללי צה"ל – "ברוך שם כבוד מלכותו לעולם ועד" – לחללי צה"ל; לחיילי צה"ל שמחרפים נפשם

ניסים ואטורי:  תנו להם להילחם

ניסים ואטורי:  לא מעניין – לא גרפיטי ולא אם הוא אמר שמע ישראל

ניסים ואטורי:  להפך, תנו להם למלא את הנפש שלהם

ניסים ואטורי:  מי שלא יכול להחליף אותם בשדה הקרב, שלא יבקר אותם

ניסים ואטורי:  תודה רבה

ארז מלול: תודה רבה

ארז מלול:  חבר הכנסת מיקי לוי

מיקי לוי: אדוני היושב בראש, רק במשפט אחד: נחרדתי לשמוע את המילים הקשות שאמר סגן שר על בית המשפט העליון

מיקי לוי:  כישראלי, כיהודי התביישתי

מיקי לוי:       בג"ץ פסל היום את החוק לביטול עילת הסבירות ברוב של שמונה נגד שבעה

מיקי לוי:  דהיינו, 15 שופטים בסך הכול

מיקי לוי:  יש האומרים: רוב דחוק, בשל הפגיעה החמורה וחסרת התקדים במאפיינים הגרעיניים של מדינת ישראל כמדינה דמוקרטית

מיקי לוי:  אבקש לציין שזה החלק החשוב כנגד כל המלינים על התערבות בג"ץ וסמכותו

מיקי לוי:  עכשיו אני מדבר על החלק החשוב

מיקי לוי:  על זה אף אחד מכם לא מדבר

מיקי לוי:  12 שופטים מתוך 15 – רוב מוחץ – קבעו כי נתונה לבג"ץ הסמכות לקיים ביקורת שיפוטית על חוקי-יסוד ולהתערב במקרים חריגים וקיצוניים

מיקי לוי:      האזנתי קצת לטלוויזיה, לכמה מהכתבים שעוסקים בנושא, אף אחד מהם לא הזכיר את זה

מיקי לוי:  כולם דיברו על רוב של אחד

מיקי לוי:  רוב דחוק, אמרו, רק שכחו לציין שרוב מוחץ, 12 נגד שלושה, קבעו כי יש לבג"ץ הסמכות להתערב במקרים חריגים – הייתי אומר, וקיצוניים – שבהם הכנסת חרגה מסמכותה המכוננת, כפי שבג"ץ עשה במקרה הזה

מיקי לוי:  רוב מוחץ

מיקי לוי:  12 קבעו כי יש סמכות לבג"ץ להתערב, מול שלושה שקבעו שאין סמכות

מיקי לוי:      בית המשפט העליון מילא היום את חובתו כרשות השופטת – כך אמר מנהיג הליכוד, ראש הממשלה, זכרו לברכה, מנחם בגין – יש שופטים בירושלים

מיקי לוי:  אני מניח כי בגן העדן – ובטוח אני כי מנחם בגין, ראש הממשלה, נמצא בגן עדן, בטוח אני

מיקי לוי:  אני מניח שבגן העדן נמצא אותו יושב, מנחם בגין, זכרו לברכה, ומחייך, חוזר ואומר: יש שופטים בירושלים

מיקי לוי:  תודה

ארז מלול: תודה רבה

ארז מלול:  חברת הכנסת יוליה מלינובסקי – אינה נוכחת; חבר הכנסת רון כץ – אינו נוכח; חבר הכנסת עודד פורר – אינו נוכח; חבר הכנסת עידן רול – אינו נוכח; חבר הכנסת עמית הלוי – אינו נוכח; חברת הכנסת שלי טל מירון – אינה נוכחת; חבר הכנסת אחמד טיבי – אינו נוכח; חבר הכנסת איימן עודה – אינו נוכח; חבר הכנסת אוהד טל – אינו נוכח; חבר הכנסת ואליד אלהואשלה – אינו נוכח; חבר הכנסת נאור שירי – אינו נוכח; חבר הכנסת גלעד קריב – אינו נוכח; חבר הכנסת ווליד טאהא – אינו נוכח; חברת הכנסת יסמין פרידמן – אינה נוכחת; חברת הכנסת נעמה לזימי – אינה נוכחת; חבר הכנסת יבגני סובה – אינו נוכח; חבר הכנסת רם בן ברק – אינו נוכח; חבר הכנסת צבי ידידה סוכות – אינו נוכח; חבר הכנסת אריאל קלנר – אינו נוכח

ארז מלול:  אחרונת הדוברים, חברת הכנסת מירב בן ארי

מירב בן ארי: מוותרת

ארז מלול: מוותרת

ארז מלול:  מה עם כבוד השר, רוצה לסכם או נעבור להצבעה?     

מירב בן ארי: לא צריך, אפשר לעבור להצבעה

ארז מלול: בסדר, שאלתי אותו, מירב

ארז מלול:       חברי הכנסת, נעבור להצבעה על הצעת חוק התגמולים לנפגעי פעולות איבה (תיקון מס' 42) (היכל ההנצחה בהר הרצל), התשפ"ד–2023, בקריאה ראשונה

ארז מלול:  אני מתחיל את ההצבעה עכשיו

ארז מלול: בעד ההצעה להעביר את הצעת החוק לוועדה – 8 

ארז מלול: נמנעים – אין 

ארז מלול: להלן תוצאות ההצבעה: שמונה בעד, אין מתנגדים

ארז מלול:  אני קובע כי הצעת חוק התגמולים לנפגעי פעולות איבה (תיקון מס' 42) (היכל ההנצחה בהר הרצל), התשפ"ד–2023, אושרה בקריאה ראשונה ותעבור לדיון בוועדת העבודה והרווחה

ארז מלול: [מס' מ/1472; דברי הכנסת, מושב ראשון, חוב' ל"א, ישיבה 87; נספחות

ארז מלול: ] 

ארז מלול: חברי הכנסת, הנושא הבא על סדר-היום: הצעת חוק הטיס (תיקון מס' 3), התשפ"ג–2023, בקריאה שנייה ושלישית

ארז מלול:  אני מזמין את חבר הכנסת אליהו ברוכי, בשם יושב-ראש ועדת הכלכלה חבר הכנסת דוד ביטן, להציג את הצעת החוק

ארז מלול:  בבקשה

אליהו ברוכי: כבוד היושב-ראש, חבריי חברי הכנסת, אני מתכבד להציג בפניכם את הצעת חוק הטיס (תיקון מס' 3), התשפ"ג–2023, לקריאה השנייה ולקריאה השלישית

אליהו ברוכי:  הצעת החוק נועדה להרחיב את סמכותו של מנהל רשות התעופה האזרחית לתת פטור מהוראות חוק הטיס, כפי שאפרט כעת

אליהו ברוכי:      רשות שדות התעופה, המופקדת על מתן שירותי ניהול תעבורה אווירית במרחב הפיקוח התעופתי של ישראל, משתמשת לצורך כך, בין השאר, בציוד מכ"ם קרקעי, חיישנים קרקעיים שונים ומערכות לעיבוד המידע המתקבל מהם

אליהו ברוכי:  אלו מוגדרים על פי החוק כ"מיתקן עזר לטיסה"

אליהו ברוכי:  סעיף 35 לחוק הטיס, התשע"א–2011, קובע כי הפעלת מיתקן עזר לטיסה, המשמש או המיועד לשמש כלי טיס אזרחיים, טעונה אישור מנהל רשות התעופה האזרחית לכך שהמתקן בנוי או מותקן, מתוחזק ומופעל בהתאם לתנאי האישור

אליהו ברוכי:  האישור ניתן, ככלל, לאחר שהמנהל נוכח כי מתקיימות לגבי המתקן דרישות ארגון התעופה הבין-לאומי

אליהו ברוכי:      בבדיקה שנערכה לפני כמה שנים נמצא שהמתקנים שמפעילה רשות שדות התעופה כאמור אינם עומדים, מבחינת ביצועים ותחזוקה, בדרישות ארגון התעופה הבין-לאומי למערכות מכ"ם, ולפיכך מנהל רשות התעופה האזרחית אינו יכול לאשרם לפי סעיף 35 לחוק הטיס

אליהו ברוכי:  עם זאת, לרשות שדות התעופה אין ברירה אלא להמשיך בשימוש בהם עד להחלפתם העתידית, שכן הימנעות משימוש בהם משמעותה הפסקת הפעילות האווירית האזרחית בישראל

אליהו ברוכי:      סעיף 165 לחוק הטיס מסמיך את המנהל לתת פטור מהוראות חוק הטיס רק לגבי רשימת סעיפים המנויה בסעיף, בהתקיים נסיבות המפורטות בסעיף ובכפוף לכך שיינקטו צעדים מתאימים לשמירה על בטיחות התעופה וסדירותה

אליהו ברוכי:  מאחר שסעיף 35 לחוק אינו נכלל ברשימה זו, המנהל אינו יכול לפטור אדם מחובתו לפי סעיף 35 לחוק גם אם מתקיימות הנסיבות המהותיות המצדיקות את הדבר

אליהו ברוכי:      בשל האמור לעיל, וכדי להקנות למנהל סמכות לפטור אדם מחובתו לפי סעיף 35 לחוק הטיס, מוצע לתקן את סעיף 165 לחוק הטיס ולהוסיף לרשימת הפרטים שלגביהם ניתן לתת פטור גם "מיתקן עזר לטיסה"

אליהו ברוכי:  כמו כן, מוצע להוסיף לרשימת הסעיפים שמהם ניתן לתת פטור גם את סעיף 35 לחוק הטיס

אליהו ברוכי:  כך, המנהל יהיה מוסמך לתת לרשות שדות התעופה פטור מקבלת אישור לצורך הפעלת מיתקן עזר לטיסה לפי סעיף 35 לחוק הטיס, בהתקיים התנאים כאמור באותו סעיף

אליהו ברוכי:      חברות וחברי הכנסת, אני מבקש מכם לאשר את הצעת החוק בקריאה השנייה ובקריאה השלישית, ולדחות את כל ההסתייגויות

אליהו ברוכי:  בבקשה

ארז מלול: כאמור להצעת החוק הוגשו הסתייגויות של קבוצת המחנה הממלכתי וקבוצת יש עתיד

מירב בן ארי: מסירים את ההסתייגויות

ארז מלול: אתם מסירים את ההסתייגויות

ארז מלול:  אי לכך, נעבור להצבעה

ארז מלול:  לא, רגע, להצעת החוק הוגשו גם בקשות רשות דיבור של חברי סיעת חד"ש-תע"ל – אבל הם אינם נמצאים

ארז מלול:  אז לכן, חברי הכנסת, נעבור להצבעה בקריאה שנייה על הצעת חוק הטיס (תיקון מס' 3), התשפ"ג–2023 - -      

הבריאות אוריאל בוסו: מה היו ההסתייגויות?     

מירב בן ארי: הסרנו את ההסתייגויות

ארז מלול: הסירו, הסירו

ארז מלול:  - - כנוסח הוועדה

ארז מלול:  חברים, הצבעה עכשיו

ארז מלול: בעד סעיף 1 – 9 

ארז מלול: נמנעים – אין 

ארז מלול: להלן תוצאות ההצבעה: תשעה בעד, אין מתנגדים

ארז מלול:  אני קובע כי הצעת החוק אושרה בקריאה שנייה

ארז מלול:       חבריי חברי הכנסת, נעבור להצבעה בקריאה השלישית על הצעת חוק הטיס (תיקון מס' 3), התשפ"ג–2023

ארז מלול:  הצבעה

ארז מלול: בעד החוק – 7 

ארז מלול: נמנעים – אין 

ארז מלול: להלן תוצאות ההצבעה: שבעה בעד, אין מתנגדים

ארז מלול:  אני קובע כי הצעת חוק הטיס (תיקון מס' 3), התשפ"ג–2023, התקבלה בקריאה שנייה ושלישית ותיכנס לספר החוקים

ארז מלול: [רשומות (הצעות חוק, חוב' כ/979)

ארז מלול: ] 

ארז מלול: חברי הכנסת, הנושא הבא על סדר-היום: הצעת חוק צוותי התערבות במשבר נפשי, התשפ"ג–2023, של חברי הכנסת מיכל מרים וולדיגר ושמחה רוטמן, בקריאה ראשונה

ארז מלול:  אני מזמין את חברת הכנסת מיכל מרים וולדיגר להציג את הצעת החוק, בבקשה

ארז מלול:  לרשותך עד עשר דקות; עד – לא חייבים

מיכל מרים וולדיגר: אדוני היושב-ראש, כבוד השר, חבריי חברי הכנסת, אריאלה חבורה, הבטחתי לך – ברגעים אלו, בשביל רגעים כאלו, הגעתי לכנסת – מותו של שיראל נסים, בנך, לא היה לשווא

מיכל מרים וולדיגר:  כדורי האקדח, כדורי האקדח הרבים שהרגו אותו, הם כתבו את החוק הזה

מיכל מרים וולדיגר:  החוק הזה הוא שלו, של שיראל

מיכל מרים וולדיגר:  אבל לא רק, לא רק של שיראל, הוא גם של מיכאל חסן, זיכרונו לברכה

מיכל מרים וולדיגר:  וגם של יהודה ביאדגה, זכרו לברכה, וגם של מוסטפא יונס, זכרו לברכה, ולצערי יש עוד ועוד מתמודדי נפש שקיפחו את חייהם בשל מחלתם, אך לא היא שהרגה אותם אלא כדורי האקדח של השוטרים

מיכל מרים וולדיגר:  וגם הם, גם הם קורבנות בסיפור הזה

מיכל מרים וולדיגר:      אבל החוק הזה רלוונטי גם לאלה שנותרו בחיים אך נכלאו על לא עוול בכפם, בשל מחלתם

מיכל מרים וולדיגר:  אמרתי "נכלאו", ולזה התכוונתי

מיכל מרים וולדיגר:  נכלאו בבתי הכלא

מיכל מרים וולדיגר:       רועי, שם בדוי, שמע בשמחת תורה על הזוועות שהתחוללו ביישובי הדרום

מיכל מרים וולדיגר:  הוא עלה על מדים ויצא לסייע, לעזור היכן שניתן

מיכל מרים וולדיגר:  מה הוא לא ראה שם? גופות שעברו התעללות ונשרפו, איברים כרותים, משפחות שלמות שאבדו מן העולם

מיכל מרים וולדיגר:  הרס וחורבן

מיכל מרים וולדיגר:  כך הוא נלחם, מול הנוח'בה ומול הסיוטים שעוברים בראשו

מיכל מרים וולדיגר:       אחרי שירות מילואים ממושך הוא יצא לחופשה קצרה, לכאורה בריא, אך פצוע וכאוב

מיכל מרים וולדיגר:  התמונות, הריחות, הקולות, לא עזבו אותו

מיכל מרים וולדיגר:  בביתו הוא נתקף בסיוטים, דמיין שמחבלים מקיפים את הבניין שבו הוא גר

מיכל מרים וולדיגר:  הוא רץ לדירת שכנתו עם הרובה שעל כתפו, כדי להגן עליה מהמחבלים שנפשו הפצועה דמיינה

מיכל מרים וולדיגר:  הוא עצמו התקשר למשטרה כדי להזעיק עזרה

מיכל מרים וולדיגר:  רועי היה זקוק לסיוע, לא מול המחבלים שדמיין את הקיום שלהם, אלא סיוע נפשי, אנשי מקצוע שייתנו מזור לנפשו הפצועה

מיכל מרים וולדיגר:       אולם במקום לקבל סיוע שכזה הוא נעצר

מיכל מרים וולדיגר:  כן, הוא נעצר, מירב

מיכל מרים וולדיגר:  נעצר

מיכל מרים וולדיגר:  הוא שהה במעצר שבוע ימים

מיכל מרים וולדיגר:  שבוע ימים

מיכל מרים וולדיגר:  גם העדות של סגן מפקד הגדוד שבו הוא שירת לא עזרה

מיכל מרים וולדיגר:  הוא היה עצור בבית הסוהר

מיכל מרים וולדיגר:  זהו סיפורו של חייל מילואים בן 25 מדרום הארץ, המשרת במחלקת איתור חללים ונעדרים

מיכל מרים וולדיגר:  מאז אותה שבת איתר רועי 15 גופות של כאלו שהוגדרו כנעדרים

מיכל מרים וולדיגר:  בחירוף נפש עשה הכול כדי להביא לקבורה כל קורבן וקורבן, כל איבר, כל פריט

מיכל מרים וולדיגר:  חירוף נפש כפשוטו

מיכל מרים וולדיגר:       אבל רועי יצא בזול, ונעצר רק לשבוע

מיכל מרים וולדיגר:  לצערי, בשנים האחרונות, למעלה מעשרה מתמודדי נפש שחוו התקף פסיכוטי, המצב שלהם לא נגמר בבית הסוהר

מיכל מרים וולדיגר:  הוא נגמר בבית הקברות, לאחר שנורו בידי כוחות הביטחון, שפשוט לא ידעו כיצד להתמודד עם האירועים הללו

מיכל מרים וולדיגר:      הקרבות עוד בעיצומם

מיכל מרים וולדיגר:  חיילינו פועלים בעוז ובעוצמה ומכים באויב – סמטה סמטה, רחוב רחוב

מיכל מרים וולדיגר:  לאחר המלחמה הם יחזרו הביתה, גיבורים עטורי תהילה

מיכל מרים וולדיגר:  אולם בשביל חלק מהם המלחמה לא תסתיים, היא רק תתחיל

מיכל מרים וולדיגר:  עבור חלק מהם, עבור חלק משורדי הזוועות בשמחת תורה, עבור אולי מישהו מאיתנו, המלחמה הזאת נמצאת בעיצומה

מיכל מרים וולדיגר:  המראות לא יעזבו אותם, הקולות ימשיכו להתנגן במוחם, הריחות לא ירפו

מיכל מרים וולדיגר:  לפניהם יעמוד תהליך ארוך מאוד עד לריפוי נפשם וחזרה לשגרה – לפעמים מלאה, לפעמים לא

מיכל מרים וולדיגר:  כולם חוו טראומה, אבל חלק קטן מהם ייכנסו למצב של פוסט טראומה, PTSD, ויחוו משברים נפשיים אקוטיים, כמו זה שחווה חייל המילואים האמיץ מדרום הארץ

מיכל מרים וולדיגר:       מצבי קיצון של סבל ומצוקה שבמסגרתם מופר האיזון הפסיכולוגי של האדם כך שמשאבי הנפש שלו אינם עומדים לו יותר, משברים מסוג זה עלולים להיגרם עקב גורמים חיצוניים, סביבתיים או אישיותיים, והם בעלי השפעה ממשית על תפקודו של האדם ומערך חייו של האדם הסובל ממנו

מיכל מרים וולדיגר:       מערך שירותי הטיפול במשברים נפשיים בקהילה לוקה היום בחסר, ואין בו כדי לספק פתרונות מתאימים לאדם המתמודד עם משבר נפשי אקוטי ולבני משפחתו

מיכל מרים וולדיגר:  ראשית, המערך הטיפולי של בריאות הנפש אינו זמין בכל שעות היממה, הוא פשוט לא; שנית, הנתונים הקליניים מפוזרים היום בין גורמי טיפול שונים ומקשים בסיוע אפקטיבי; ושלישית, להבדיל מהרפואה הכללית, שהתפתחה בשנים האחרונות ומספקת שירותים רבים בקהילה ואף בביתם של המטופלים, בתחום בריאות הנפש כמעט אין פתרונות טיפול בסביבה המוכרת והביתית של המטופל, בוודאי לא כשמדובר במשבר חירומי, והטיפול היחיד ניתן בבידוד מהקהילה – באשפוז במוסדות רפואיים למתמודדי נפש

מיכל מרים וולדיגר:       בשל כך, לא אחת מוזעקים לטיפול במשבר אקוטי צוותי חירום ממד"א או ממשטרת ישראל, צוותים שנעדרים את הכלים ואת ההכשרה המתאימים להעניק את הסיוע הדרוש

מיכל מרים וולדיגר:  ואז מה שקורה – שהשוטרים, באמת מסכנים, פשוט שולפים את האקדח ויורים

מיכל מרים וולדיגר:      בעת משבר או התמודדות נפשית אין לאדם השרוי במשבר ולקרוביו גורם ייעודי לפנות אליו ולהתריע על הצורך בסיוע חירום נפשי, והיעדר הכלים המתאימים כאמור מוביל לכלים שקיימים, וזה או אשפוז כפוי או מעצר פלילי ועקב כך הגשת כתבי אישום, תהליך מיותר שנקרא קרימינליזציה של בריאות הנפש

מיכל מרים וולדיגר:       בעקבות כמה מקרים שהביאו למותם הטרגי של אנשים עם מוגבלות הוקמה בחודש יוני 2020 הוועדה הבין-משרדית לטיפול בהתמודדות של כוחות האכיפה והביטחון עם אנשים עם מוגבלות

מיכל מרים וולדיגר:  אחת ההמלצות המרכזיות של הוועדה הייתה להקים צוותי התערבות במשבר – צוותים רב-מקצועיים, אשר בין היתר יספקו סיוע נפשי ראשוני בעקבות קריאה או תלונה הנוגעת לאנשים עם מוגבלות

מיכל מרים וולדיגר:  צוותים אלו יתווכו במידת הצורך בין המטופלים לגורמי האכיפה, יסייעו בהפניה לגורמים הטיפוליים שקיימים, וייעצו לגורמי האכיפה בעת תקריות עם אנשים עם מוגבלות

מיכל מרים וולדיגר:       יש לציין כי צוותים מעין אלה פועלים במקומות אחרים בעולם, ובהם בריטניה, טנסי שבארצות הברית והולנד, ואכן מעניקים מענה איכותי לכל אלה שחווים משבר נפשי אקוטי

מיכל מרים וולדיגר:    לפיכך מוצע במסגרת הצעת החוק צוותי התערבות במשבר נפשי, להקים מוקד חירום ארצי נפשי לסיוע נפשי ראשוני

מיכל מרים וולדיגר:  במוקד יעניקו שירות מוקדנים שהוכשרו בתחום, ויזניקו בשעת הצורך צוות התערבות במשבר למקום הימצאו של אדם הזקוק לסיוע

מיכל מרים וולדיגר:       אני מסיימת

מיכל מרים וולדיגר:  בכל צוות יהיו חברים שלל אנשי מקצוע רלוונטיים: ייתכן שיהיה פסיכיאטר, פסיכולוג, עובד סוציאלי, אחות

מיכל מרים וולדיגר:  צוותי ההתערבות במשבר יפעלו במשך כל ימות השנה, ויהיו פרוסים בכל רחבי הארץ

מיכל מרים וולדיגר:       זאת ועוד, צוותי ההתערבות במשבר ילוו מתמודד נפש ואת המשפחה שלו עד לקבלת סיוע מתקדם מתאים או עד השתלבות מלאה בקהילה וחזרה לשגרה

מיכל מרים וולדיגר:       כך יהוו צוותים אלו נדבך חשוב ברצף הטיפול והשיקום, ובכך יאפשרו מתן מענה מיידי ומתאים למתמודדי הנפש השרויים במשבר נפשי קשה ואקוטי, וזה יסייע במניעת החמרתו של המצב שלהם וכך יצמצם את הצורך בטיפול נרחב יותר

מיכל מרים וולדיגר:       בשביל שיראל חבורה, יהודה ביאדגה, מוסטפא יונס, מוניר ענבתאוי, דינה שמחון, אבתיסאם אבו עוואד, מיכאל חסן, סרגיי פופוב, אוליסיה פופוב ועוד ועוד, יהי זכרם ברוך, בשביל אלו ובשביל אחרים שעוד אפשר להציל, בשביל כל אלה אני קוראת לכל חברי הכנסת להצביע בעד הצעת החוק החשובה הזו

מיכל מרים וולדיגר:  מדובר בהצלת נפשות ממש

מיכל מרים וולדיגר:       אני רוצה להודות לשר אוריאל בוסו, שגם היה יושב-ראש ועדת הבריאות, שעזר לנו להעביר את הצעת החוק הזו בקריאה ראשונה בוועדה

מיכל מרים וולדיגר:  באמת, השר, אלפי תודות

ארז מלול: אכן, באמת חוק חשוב מאוד

מיכל מרים וולדיגר: בשמי ובשם כל המשפחות

מיכל מרים וולדיגר:  באמת, דיברתי הבוקר, השר, עם אריאלה חבורה

מיכל מרים וולדיגר:  ובאמת, יש דמעות בפי, אבל אני מודה לך בשמה

מיכל מרים וולדיגר:  תודה

ארז מלול: תודה רבה, יישר כוח

ארז מלול:  נעבור לדיון האישי

ארז מלול:  חברת הכנסת טלי גוטליב – אינה נוכחת; חבר הכנסת יאסר חוג'יראת – אינו נוכח; חברת הכנסת מירב בן ארי – מוותרת; חבר הכנסת אבי מעוז – אינו נוכח; חברת הכנסת אימאן ח'טיב יאסין – אינה נוכחת; חבר הכנסת יצחק פינדרוס – אינו נוכח; חבר הכנסת יוסף עטאונה – אינו נוכח; חברת הכנסת פנינה תמנו – אינה נוכחת; חברת הכנסת מרב מיכאלי – אינה נוכחת; חבר הכנסת חמד עמאר – אינו נוכח; חבר הכנסת אלעזר שטרן – אינו נוכח; חבר הכנסת עופר כסיף – אינו נוכח; חבר הכנסת ניסים ואטורי – אינו נוכח; חבר הכנסת מיקי לוי – מוותר; חברת הכנסת יוליה מלינובסקי – אינה נוכחת; חברת הכנסת מירב כהן – אינה נוכחת; חבר הכנסת רון כץ – אינו נוכח; חבר הכנסת עודד פורר – אינו נוכח; חבר הכנסת עידן רול – אינו נוכח; חבר הכנסת עמית הלוי – אינו נוכח; חברת הכנסת שלי טל מירון – אינה נוכחת; חבר הכנסת אחמד טיבי – אינו נוכח; חבר הכנסת איימן עודה – אינו נוכח; חבר הכנסת אוהד טל – אינו נוכח; חבר הכנסת ואליד אלהואשלה – אינו נוכח; חבר הכנסת נאור שירי – אינו נוכח; חבר הכנסת גלעד קריב – אינו נוכח; חבר הכנסת ווליד טאהא – אינו נוכח; חברת הכנסת יסמין פרידמן – אינה נוכחת

ארז מלול:      חברת הכנסת מיכל וולדיגר, את רוצה? אין מה

ארז מלול:  נעבור להצבעה

ארז מלול:  אתה רוצה? כבוד השר רוצה להגיד כמה מילים

הבריאות אוריאל בוסו: אדוני היושב-ראש, חבריי חברי הכנסת, חברת הכנסת מיכל וולדיגר, בהחלט היית אצלי גם השבוע במשרד ורואים כמה הנושא הזה בוער בעצמותייך

הבריאות אוריאל בוסו:  אכן אני הכנתי את זה לקריאה ראשונה בוועדה בהיותי יושב-ראש ועדת הבריאות, ורק באמת צריך לזכור שרשום שם שצריך לתאם את זה בחזרה בקריאה השנייה והשלישית

הבריאות אוריאל בוסו:      נקודה נוספת – צריך למצוא לזה מקור תקציבי, כי יש כאן דברים שלכאורה אפשר לעשות לא בחקיקה, אבל חקיקה היא מחייבת מבחינת תקנים וכו'

הבריאות אוריאל בוסו:  דיברו על משהו כמו 40 מיליון ש"ח, וזה צריך לבוא כתוספת תקציבית

ארז מלול: שר האוצר – זה מהמפלגה שלה

הבריאות אוריאל בוסו: נכון

הבריאות אוריאל בוסו:  אני רק רוצה שזה יהיה מובהר, כי האתגרים שמשרד הבריאות עומד בהם בכלל במערך בריאות הנפש כרגע הם ענקיים, בסדרי גודל של מיליארדים ומאות מיליונים, ואנחנו סיימנו כרגע את השנה - - -     

אופיר כץ: ההערה של ועדת השרים היא: בתיאום עם משרד האוצר ומשרד הבריאות

אופיר כץ:  זה בוועדה, מיכל

הבריאות אוריאל בוסו: משרד האוצר

הבריאות אוריאל בוסו:  כפי שהיא אמרה שהיא דיברה גם עם שר האוצר

הבריאות אוריאל בוסו:  חשוב שזה ייאמר

הבריאות אוריאל בוסו:      אני בהחלט מברך על הנושא כמהות

הבריאות אוריאל בוסו:  כפי שהיא ציינה, חייל אחד התעורר מתוך חלום בלהות והתחיל לירות בנשק שלו ונפצעו אנשים מרסיסים

הבריאות אוריאל בוסו:  בעולם רגיל הוא פתאום נעצר ונלקח לחקירה, אבל ברגע שיש לך הבנה של בעיה עמוקה נפשית, הוא מטופל

הבריאות אוריאל בוסו:  היה עוד מקרה שהיא סיפרה לי עליו לא מזמן, של מישהו שהיה במעצר כמה ימים לאחר שפגע ואיים, ולאחר שאנחנו יודעים שמדובר במישהו שנמצא במשבר נפשי עמוק, ללא ספק הנושא צריך להיות מטופל גם בהתייחסות ובטיפול במקום שהוא בעייתי

הבריאות אוריאל בוסו:  כשמגיעים שוטרים, האמון הוא אחר והטיפול אחר – טיפול פלילי

הבריאות אוריאל בוסו:  אי-אפשר לדון אותם, כי אלה הסמכויות שיש להם

הבריאות אוריאל בוסו:  אבל כשיש הבנה מקצועית, זה דבר חשוב

הבריאות אוריאל בוסו:  אז אני רוצה לברך אתכם על הדבר הזה

הבריאות אוריאל בוסו:  תודה רבה

ארז מלול: תודה רבה לכבוד שר הבריאות אוריאל בוסו

ארז מלול:      חברי הכנסת, נעבור להצבעה בקריאה ראשונה על הצעת חוק צוותי התערבות במשבר נפשי, התשפ"ג–2023, של חברי הכנסת מיכל מרים וולדיגר ושמחה רוטמן

ארז מלול:  הצבעה עכשיו

ארז מלול: בעד ההצעה להעביר את הצעת החוק לוועדה – 7 

ארז מלול: נמנעים – אין  

ארז מלול: להלן תוצאות ההצבעה: שבעה בעד, אין מתנגדים

ארז מלול:  אני קובע כי הצעת חוק צוותי התערבות במשבר נפשי, התשפ"ג–2023, של חברי הכנסת מיכל מרים וולדיגר ושמחה רוטמן, אושרה בקריאה ראשונה, ותעבור לדיון בוועדת הבריאות להכנתה לקריאה השנייה והשלישית

ארז מלול: [רשומות: (הצעות חוק, כ/982)

ארז מלול: ] 

ארז מלול: חבריי חברי הכנסת, הסעיף הבא על סדר-היום: הצעת חוק יום משפחות היתומים בישראל, התשפ"ג–2023, של ידידי חבר הכנסת יוסף טייב, לקריאה ראשונה

ארז מלול:  אני מזמין את חבר הכנסת יוסף טייב להציג את הצעת החוק

ארז מלול:  בבקשה, לרשותך עד עשר דקות

יוסף טייב: אדוני היושב-ראש, אדוני השר, חבריי חברי הכנסת, אני מתכבד להציג בפניכם לקריאה ראשונה את הצעת חוק יום משפחות היתומים בישראל, התשפ"ג–2023

יוסף טייב:  בישראל מדי שנה מתייתמים מעל 4,500 ילדים עד גיל 18

יוסף טייב:  יש ילדים רבים שלצערנו אחד מהוריהם נפטר עקב מחלה, תאונת דרכים, פעולת איבה, מלחמות ישראל, לצערנו כולנו מרגישים זאת בעת הזאת

יוסף טייב:  חלקם התייתמו בהפתעה מוחלטת שלעיתים מקשה שבעתיים

יוסף טייב:  הילדים היתומים הללו הם נשמות יקרות שחשוב לשמור עליהן, וחובה עלינו לעזור ולתמוך בהם

יוסף טייב:      בתקופה קשה זו, שבה חוותה מדינת ישראל את אחד האירועים הקשים והמטלטלים שהכרנו, שבו איבדנו את טובי בנינו ובנותיהם, אויבינו לא הבחינו וטבחו בכל היקר לנו – בהורים לעיני ילדיהם, בקשישים וקשישות, בילדים וילדות במיטותיהם ובחיילי צבא הגנה לישראל וכוחות הביטחון, שאותם הרגו באכזריות ובשנאה יוקדת

יוסף טייב:      היום מתברר מעל לכל ספק כמה גדול הצורך בטיפול ובסיוע ליתומים וליתומות אשר איבדו את כל עולמם

יוסף טייב:  ברוך השם, בעזרת עמותות רבות מדינת ישראל עוטפת את היתומים באהבה ועושה מאמץ לסייע להם ככל האפשר

יוסף טייב:  ישנן עמותות וארגונים רבים כמו "חסדי נעמי" ועמותת אמיצים, שיזמה את החוק, "זה לזה", קופות הצדקה העירוניות, ארגוני צדקה ועוד – כולם באים במטרה אחת: לעזור ולסייע למשפחות היתומים, ועושים עבודת קודש

יוסף טייב:      מות אחד ההורים מותיר חלל ריק בכל גיל, אבל אצל הילדים זה קשה במיוחד

יוסף טייב:  אבא או אימא, שתמיד היה ברור כי הם פה לצידנו, פתאום אינם, והילדים המתוקים הללו נאלצים להתמודד עם תחושת האובדן, וזה מתחדש עליהם בכל פעם שהם מגיעים לשלב חדש בחייהם, בכניסה לכיתה א', בימי הולדת, בבר מצווה או בבת מצווה, בנישואים או בכל שלב כזה או אחר המהווה ציון דרך בחיי הילד

יוסף טייב:  אבא או אימא הם האנשים שתמיד קיבלו את הילד בשמחה, בחיוך, ללא טענות וכמעט בלי ביקורת, לא חשוב באיזה גיל נמצאים הילדים, ואפילו כשהם כבר מזמן סיימו את גן הילדים

יוסף טייב:  בכל ילד גדול מסתתר ילד קטן שתמיד מחכה שאבא ואימא יבואו לקחת אותו מהגן

יוסף טייב:      ולכן, חשוב שמעבר לפעילות המבורכת של העמותות, שעושות עבודת קודש של ממש, שנעשה אנחנו כנציגי ציבור, כממשלה, ככנסת, את המוטל עלינו: לדאוג למעטפת הכוללת ליתומים ולמשפחה שלהם

יוסף טייב:      היום אני מעלה בפניכם את הצעת חוק זו לקריאה ראשונה

יוסף טייב:  בחוק זה מוצע לקבוע יום ציון שנתי ממלכתי, ביום ראשון של חג החנוכה, כ"ה בכסלו

יוסף טייב:  חנוכה הוא החג שבו אנו מציינים בתקופה החשוכה ביותר בשנה את רצוננו להביא את האור לכל בית ובית – "נר איש וביתו", ולתת לבית ולמשפחה את הכוחות, היכולת והעוצמה להאיר מפתח ביתה החוצה

יוסף טייב:  ביום זה תצוין האחריות הציבורית של כולנו למשפחות היתומים במדינת ישראל כחלק מחוסנה הקהילתי, החברתי והלאומי של מדינת ישראל

יוסף טייב:  זהו היום המתאים ביותר על פי המסורת היהודית להביא את האור לאלו שחשך עליהם עולמם ויש חשש כבד שיישכחו

יוסף טייב:      כמו כן, מוצע לקבוע כי יום הציון השנתי יצוין בין היתר בדיון מיוחד במליאת הכנסת שישודר לכלל הציבור, במערכות החינוך, הביטחון, הבריאות, התרבות והספורט על ידי קיום פעילויות חינוכיות ומקצועיות להטמעת האחריות החברתית של כולנו למשפחות היתומים וחשיבותה וכן באמצעות פעולות מגוונות להעלאת המודעות ברשויות המקומיות ובקיום ימי עיון ומופעי תרבות

יוסף טייב:      בנוסף, מוצע להסמיך את הממשלה לקבוע פעולות נוספות לציון יום זה

יוסף טייב:      עד היום כנסת ישראל לא השכילה מעולם לקיים דיון מהותי ומשמעותי על מעמדן של משפחות היתומים בחברה, ובוודאי לא עסקה בהקדשת יום לכבודם

יוסף טייב:  התורה מצווה אותנו לעזור ולסייע לאלמנות וליתומים, שהם בניו הקרובים ביותר של הקב"ה

יוסף טייב:  תנועת ש"ס חרטה על דגלה את העזרה לחלש בצוואתו של מר"ן הרב עובדיה יוסף, זיכרונו צדיק לברכה, שציווה אותנו, נציגיו, לפעול למענם ולדאוג למחסורם

יוסף טייב:      זו התרגשות גדולה בשביל כולנו, אבל אני רוצה לומר לכם: זו רק תחילת הדרך להכנסת המודעות הזו בקרב כלל הארגונים החברתיים ובקרב החברה הישראלית, אך נצטרך יחד להוביל שינויים משמעותיים וחקיקות רבות נוספות כדי לדאוג למחסורן של משפחות היתומים בישראל, בפרט אחרי מה שעברנו

יוסף טייב:      "יתום ואלמנה יעודד" – זו מצווה שהצטווינו בתורה הקדושה, שחשיבותה הגדולה ברורה ואינה צריכה סיוע

יוסף טייב:  בואו נדאג יחד לתקן את המעוות למען היתומים והיתומות ומשפחותיהם, בדאגה להם נקבל חברה מתוקנת יותר ועתיד טוב לחברה בישראל

יוסף טייב:      ברצוני להודות להדס וליהודה גליק מעמותת "אמיצים", שיזמו את החוק, פנו אליי

יוסף טייב:  הצעת החוק עומדת ומתגלגלת מזה חודשים רבים

יוסף טייב:  אני רוצה להודות למרכז הקואליציה אופיר כץ, שהנושא חשוב לליבו – דחף כדי להביא את זה, ולמירב בן ארי, שהסכימה

ארז מלול: לרכזת האופוזיציה

ארז מלול:  גם לה יש תפקיד

יוסף טייב: לרכזת האופוזיציה

ארז מלול: אל תגיד את השם סתם

יוסף טייב: חברה

יוסף טייב:  היא לא צריכה תפקידים

ארז מלול: מרכזת האופוזיציה

יוסף טייב: ובאמת אנחנו מעריכים

יוסף טייב:  בשמי ובשם משפחות היתומים בישראל אני מודה מקרב לב על ההסכמה שלכם להביא את זה לקריאה ראשונה

יוסף טייב:  תודה רבה

ארז מלול: תודה רבה לחבר הכנסת יוסף טייב על הצעת החוק

ארז מלול:  נעבור לדיון אישי

ארז מלול:  ראשונת הדוברים – חברת הכנסת טלי גוטליב

הבריאות אוריאל בוסו: אל תעבור

הבריאות אוריאל בוסו:  היושב-ראש, עצה: אתה יכול לשאול מי באולם רוצה לדבר - - -     

ארז מלול: המזכיר פה, הוא קובע

הבריאות אוריאל בוסו: 30 שמות ואין פה אחד

ארז מלול: חבר הכנסת יאסר חוג'יראת – אינו נוכח; חברת הכנסת מיכל מרים וולדיגר – אינה נוכחת; חברת הכנסת מירב בן ארי – מוותרת; חבר הכנסת אבי מעוז – אינו נוכח; חברת הכנסת אימאן ח'טיב יאסין – אינה נוכחת; חבר הכנסת יצחק פינדרוס – אינו נוכח; חבר הכנסת יוסף עטאונה – אינו נוכח; חברת הכנסת פנינה תמנו – אינה נוכחת; חברת הכנסת מרב מיכאלי – אינה נוכחת; חבר הכנסת חמד עמאר – אינו נוכח; חבר הכנסת אלעזר שטרן – אינו נוכח; חבר הכנסת עופר כסיף – אינו נוכח; חבר הכנסת נסים ואטורי – אינו נוכח; חבר הכנסת מיקי לוי, חבר הכנסת מיקי לוי, חבר הכנסת מיקי לוי – מוותר; חברת הכנסת יוליה מלינובסקי – אינה נוכחת; חברת הכנסת מירב כהן – אינה נוכחת; חבר הכנסת רון כץ – אינו נוכח; חבר הכנסת עודד פורר – אינו נוכח; חבר הכנסת עידן רול – אינו נוכח; חבר הכנסת עמית הלוי – אינו נוכח; חברת הכנסת שלי טל מירון – אינה נוכחת; חבר הכנסת אחמד טיבי – אינו נוכח; חבר הכנסת איימן עודה – אינו נוכח; חבר הכנסת אוהד טל – אינו נוכח; חבר הכנסת ואליד אלהואשלה – אינו נוכח; חבר הכנסת נאור שירי – אינו נוכח; חבר הכנסת גלעד קריב – אינו נוכח; חבר הכנסת ווליד טאהא – אינו נוכח; חברת הכנסת יסמין פרידמן – אינה נוכחת; חברת הכנסת נעמה לזימי – אינה נוכחת; חבר הכנסת יבגני סובה – אינו נוכח; חבר הכנסת רם בן ברק – אינו נוכח; חבר הכנסת צבי ידידיה סוכות – אינו נוכח; חבר הכנסת אריאל קלנר – אינו נוכח

ארז מלול:  אפשר לעבור להצבעה?     חברי הכנסת, נעבור להצבעה על הצעת חוק יום משפחות היתומים בישראל, התשפ"ג–2023, של חבר הכנסת יוסי טייב בקריאה ראשונה

ארז מלול:  הצבעה עכשיו

ארז מלול: בעד ההצעה להעביר את הצעת החוק לוועדה – 6 

ארז מלול: נמנעים – אין 

ארז מלול: להלן תוצאות ההצבעה: שישה בעד, אין מתנגדים

ארז מלול:  אני קובע כי הצעת חוק יום משפחות היתומים בישראל, התשפ"ג–2023, של חבר הכנסת יוסף טייב אושרה בקריאה ראשונה, ותעבור לדיון בוועדת החינוך, התרבות והספורט להכנתה לקריאה השנייה והשלישית

ארז מלול:       תם סדר-היום, חברי הכנסת

ארז מלול:  הישיבה הבאה תתקיים ביום רביעי, כ"ב בטבת התשפ"ד, 3 בינואר 2024, בשעה 11:00

ארז מלול:  ישיבה זו נעולה